(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΞΖ΄

Τρίτη, 04 Φεβρουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 2ο Γενικό Λύκειο Σαλαμίνας, το Αμερικανικό Κολέγιο Ελλάδος, το 2ο Γυμνάσιο Σαλαμίνας και μέλη από τα Β1 και Δ1 ΚΑΠΗ του Δήμου Πειραιά., σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
 Ανακοίνωση του δελτίου επικαίρων ερωτήσεων της Τετάρτης 5 Φεβρουαρίου του 2025. , σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
 Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας περί αμοιβαίας αναγνώρισης και ανταλλαγής των αδειών οδήγησης»., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΜΠΟΥΡΑΣ Α. , σελ.  
   
ΟΜΙΛΗΤΕΣ

Α. Επί διαδικαστικού θέματος:

ΒΙΛΙΑΡΔΟΣ Β. , σελ.   
 ΜΠΟΥΡΑΣ Α. , σελ.   
 ΟΙΚΟΝΟΜΟΥ Β. , σελ.   
  
Β. Επί του σχεδίου νόμου του Υπουργείου Υποδομών και Μεταφορών:  
  
 ΑΘΑΝΑΣΙΟΥ Μ. , σελ.   
 ΑΧΤΣΙΟΓΛΟΥ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΟΡΙΔΗΣ Μ. , σελ.   
 ΒΡΕΤΤΟΣ Ν. , σελ.   
 ΓΙΑΝΝΟΥΛΗΣ Χ. , σελ.   
 ΔΕΛΒΕΡΟΥΔΗΣ Κ. , σελ.   
 ΚΑΖΑΜΙΑΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΣΑΦΑΔΟΣ Κ. , σελ.   
 ΚΑΤΣΩΤΗΣ Χ. , σελ.   
 ΚΟΝΤΗΣ Ι. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΜΕΪΚΟΠΟΥΛΟΣ Α. , σελ.   
 ΝΙΚΟΛΑΪΔΗΣ Α. , σελ.   
 ΟΙΚΟΝΟΜΟΥ Β. , σελ.   
 ΠΕΡΚΑ Θ. , σελ.   
 ΧΗΤΑΣ Κ. , σελ.   
  
Γ. ΠΑΡΕΜΒΑΣΕΙΣ:

**Βουλευτές - Υπουργοί**   
  
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΖ΄

Τρίτη 4 Φεβρουαρίου 2025

Αθήνα, σήμερα στις 4 Φεβρουαρίου 2025, ημέρα Τρίτη και ώρα 10.20΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας περί αμοιβαίας αναγνώρισης και ανταλλαγής των αδειών οδήγησης».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο –το τονίζω, ακούστε, σας παρακαλώ θερμά- όσοι έχουν αντίρρηση επί της κυρώσεως της συμφωνίας για πέντε λεπτά, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε.

Πριν προχωρήσουμε στη διαδικασία, να καλωσορίσουμε ένα σχολείο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα μαθήτριες και μαθητές και τέσσερις συνοδοί εκπαιδευτικοί από το 2ο Γενικό Λύκειο Σαλαμίνας.

Σας καλωσορίζουμε στη Βουλή και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Τώρα, βλέπω ότι όλα τα κόμματα -με εξαίρεση βέβαια το κόμμα της κυβερνητικής πλειοψηφίας, τη Νέα Δημοκρατία- έχετε κρατήσει επιφύλαξη. Παράκληση θερμή, η ψηφοφορία στις επιτροπές πρέπει να γίνεται κανονικά. Δεν υπάρχει η λέξη «επιφύλαξη» στις κυρώσεις. Πολλές φορές κρατάμε επιφύλαξη -θα μου επιτρέψετε να το πω αυτό γιατί έχω πάρα πολλά χρόνια εδώ πέρα- σε κάποιο νομοσχέδιο γιατί περιμένουμε μετά τις συζητήσεις που γίνονται αναλυτικά στην επιτροπή, ενώ τώρα εδώ γίνεται μία ψηφοφορία που έχει «ναι», «όχι», «παρών», δηλαδή αντίρρηση. Και το λέει ο Κανονισμός.

Τώρα, βέβαια, για να μη γίνω εγώ κακός, θα ακολουθήσω σήμερα -παρά τα λεγόμενά μου- την πάγια τακτική ότι θα πάρετε τον λόγο, αλλά να πούμε ότι του λοιπού θέλω να παρακαλέσω θερμά στις επιτροπές, που γίνεται η συζήτηση, να ενημερώσετε και τους προέδρους να υπάρχει ψηφοφορία που προβλέπεται από τον Κανονισμό.

Θα ήθελα μόνο να παρακαλέσω θερμά, αν είναι δυνατόν, να κρατήσουμε -με κάποια ανοχή προφανώς- τους χρόνους, δηλαδή το πεντάλεπτο.

Και ξεκινάμε από τον ειδικό αγορητή των Σπαρτιατών, τον κ. Κόντη.

**ΙΩΑΝΝΗΣ ΚΟΝΤΗΣ:** Κύριε Πρόεδρε, μπορώ να μιλήσω από τη θέση μου;

**ΠΡΟΕΔΡΕΥΩΝ (Αθανάσιος Μπούρας):** Από όπου θέλετε. Μπορείτε αν θέλετε να έρθετε στο Βήμα, μπορείτε, όμως, και να μιλήσετε από τη θέση σας. Έχετε τη δυνατότητα να έρθετε εδώ, όποιος επιθυμεί.

**ΙΩΑΝΝΗΣ ΚΟΝΤΗΣ:** Πέντε λεπτά έχουμε;

**ΠΡΟΕΔΡΕΥΩΝ (Αθανάσιος Μπούρας):** Πέντε λεπτά, αλλά είπαμε θα υπάρξει η ανοχή που προβλέπεται.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, κατανοώ ότι πραγματικά, ειδικά στις συμβάσεις, πρέπει να είναι αυτό το οποίο λέτε και ελπίζω να το εφαρμόσουμε τις επόμενες φορές. Την επιφύλαξη έχουμε συνηθίσει και τη λέμε σχεδόν σε όλα τα νομοσχέδια και τις συμβάσεις που έχουμε ψηφίσει.

Σχετικά με αυτήν τη σύμβαση, δεν νομίζω ότι υπάρχει κάτι που πρέπει να αντιλέξουμε. Είναι μία σύμβαση που χρήζει προσοχής, βέβαια, για την πιστότητα των διπλωμάτων κυρίως που θα έρχονται από τη Μολδαβία και τα οποία θα γίνονται αυτόματα ελληνικά. Για το αντίστροφο δεν νομίζω να υπάρχει κάποια αμφισβήτηση από τους Μολδαβούς. Πληρούμε όλα τα σημεία που θέτει η Ευρωπαϊκή Ένωση για την ασφάλεια των διπλωμάτων και είναι όλα ψηφιακά εκδομένα τον τελευταίο καιρό, τελείως διαφορετικά από ό,τι παλιότερα.

Οπότε, είναι μια σύμβαση που είναι στο χέρι των αρχών να ερευνούν. Κατ’ αρχάς, να δούμε εάν θα υπάρχει η αντιστοιχία η κανονική, γιατί έχουμε πολλές βαθμίδες διπλωματών εδώ στην Ελλάδα. Να δούμε αν υπάρχει η ίδια αντιστοίχιση, νομίζω στη Μολδαβία μέχρι πρόσφατα υπήρχαν δύο ή τρεις. Εδώ έχουμε πολύ περισσότερες. Αυτό είναι ένα θέμα τυπικό που θα λυθεί. Είναι κάτι που είναι διαδικαστικό.

Να πούμε όμως, επί τη ευκαιρία, επειδή μιλάμε για ένα θέμα που αφορά τις μεταφορές -γιατί και τα διπλώματα είναι μεταφορές- με το δεδομένο των τελευταίων προβλημάτων που εμφανίζονται στη Σαντορίνη με τις ακτοπλοϊκές και τις αεροπορικές αναχωρήσεις, περιμέναμε περισσότερη ευελιξία και περισσότερη ενσυναίσθηση από τους εμπλεκόμενους φορείς είτε είναι αεροπορικοί είτε είναι ακτοπλοϊκοί σε περιπτώσεις έκτακτης ανάγκης, όπως είναι αυτή. Βλέπουμε καταστάσεις οι οποίες θυμίζουν πόλεμο στο λιμάνι της Σαντορίνης και ταυτόχρονα, ενώ θα μπορούσαν οι εταιρείες να βάλουν περισσότερα πλοία, περισσότερα αεροπλάνα, βλέπουμε και μία αύξηση των εισιτηρίων ή μία παγιωμένη τιμή σε ένα σημείο που φαίνεται να εκμεταλλεύονται τον φόβο των ανθρώπων και το θέμα που υπάρχει.

Σε άλλη χώρα, πιστεύω, ότι θα υπήρχε τελείως διαφορετική αντιμετώπιση. Θα είχαν κατεβάσει στο μισό -ή πολύ λιγότερο- το αντίτιμο, ειδικά για αυτή την περίπτωση και δεν νομίζουμε να έχουν πρόβλημα οι εταιρείες με μία μετακίνηση κάποιων χιλιάδων ανθρώπων από ένα νησί άπαξ και διά παντός.

Επίσης, να προσέξουμε -είναι άλλα θέματα βέβαια αυτά τώρα- και την ασφάλεια των αεροδρομίων, γιατί είδαμε ότι προειδοποιούν οι ελεγκτές αεραμύνης, οι οποίοι μιλάνε για πιθανό μελλοντικό δυστύχημα και δεν πρέπει να περιμένουμε να τρέξουμε πίσω από κάτι όταν θα συμβεί. Όλοι πετάμε με τα αεροπλάνα, όλοι βλέπουμε ότι έχουν γίνει και αναγκαστικές προσγειώσεις, έχουν γίνει κατά καιρούς λάθη σε πολλά μέρη του κόσμου. Ας τους ακούσουμε να δούμε τι έχουν να πουν.

Είναι γεγονός ότι από όταν έχει μπει η Fraport στην Ελλάδα ή οι ξένοι επενδυτές και απεμπολήσαμε το δικαίωμα των αεροδρομίων μας, η κατάσταση αντί να καλυτερέψει, έχει χειροτερέψει. Ο ιδιωτικός τομέας δεν δείχνει να ενδιαφέρεται περισσότερο για την ασφάλεια, για όλα τα άλλα θέματα, για την πιστότητα στα δρομολόγια και τα λοιπά. Το μόνο που τους ενδιαφέρει, έχοντας απολύσει και τους περισσότερους εργαζόμενους που δουλεύαν σε καίριους τομείς, έχουν συμπτύξει και το προσωπικό τους και τους ενδιαφέρει να βγάζουν όσο περισσότερα κέρδη. Έχουν φτιάξει, δε, ένα καρτέλ και οι αεροπορικές εταιρείες με παγιωμένες ψηλά τιμές και καταλαβαίνετε ότι δεν είναι αυτό το μέλλον των αεροπορικών μεταφορών που θέλουν οι Έλληνες πολίτες.

Δεν θα επεκταθώ περισσότερο.

Σας ευχαριστώ και τα υπόλοιπα τα λέμε σε άλλες Ολομέλειες.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κόντη και για την οικονομία στον χρόνο.

Και τον λόγο έχει ο ειδικός αγορητής της Πλεύσης Ελευθερίας, ο κ. Αλέξανδρος Καζαμίας.

Ορίστε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η διεθνής σύμβαση που έχουμε μπροστά μας προς κύρωση σήμερα είναι μία διμερής συμφωνία ανάμεσα στην Ελλάδα και τη Δημοκρατία της Μολδαβίας για την αμοιβαία αναγνώριση και ανταλλαγή αδειών οδήγησης. Η σύμβαση αυτή έχει υπογραφεί στις 2 Ιουλίου του 2024, απαρτίζεται από δεκατρία άρθρα συνολικά και στη λογική της είναι σχετικά απλή.

Αυτό που λέει είναι ότι Έλληνες πολίτες οι οποίοι θα διαμένουν μόνιμα στη Μολδαβία και Μολδαβοί πολίτες οι οποίοι θα διαμένουν μόνιμα στην Ελλάδα θα έχουν τη δυνατότητα να ανταλλάσσουν τα διπλώματα οδήγησής τους, τα αντίστοιχα μολδαβικά με ελληνικά και τα αντίστοιχα ελληνικά με μολδαβικά, εάν αποκτήσουν το καθεστώς του μόνιμου κατοίκου. Εάν δεν είναι μόνιμοι κάτοικοι, θα μπορούν να οδηγούν για κάποιο διάστημα με τα διπλώματα οδήγησης που έχουν.

Η απόφαση που παίρνει η διμερής αυτή σύμβαση είναι η εξής. Δεν θα χρειαστεί για Μολδαβούς κατοίκους οι οποίοι θα διαμένουν μόνιμα ή διαμένουν, ήδη, μόνιμα στην Ελλάδα να περάσουν ξανά από τη διαδικασία έκδοσης άδειας οδήγησης, όπως γίνεται με οδηγούς οι οποίοι δεν έχουν προηγουμένως αποκτήσει δίπλωμα οδήγησης. Η αμοιβαία αναγνώριση, με άλλα λόγια, στηρίζεται κυρίως σε αυτό.

Εκ πρώτης όψεως η απόφαση αυτή φαίνεται λογική και ανώδυνη, αλλά θα πρέπει να τη δούμε μέσα σ’ ένα πλαίσιο. Και το πλαίσιο αυτό σχετίζεται με το γεγονός ότι η Δημοκρατία της Μολδαβίας, η οποία ανεξαρτητοποιήθηκε το 1991, τον Μάρτιο του 2022 υπέβαλε αίτηση ένταξης στην Ευρωπαϊκή Ένωση. Αυτή έγινε πολύ σύντομα δεκτή και η Μολδαβία απέκτησε το καθεστώς του υποψήφιου κράτους στην Ευρωπαϊκή Ένωση τον Ιούνιο του 2022. Από τον Ιούνιο του 2024, δηλαδή πριν από λίγο παραπάνω από έξι μήνες, ξεκίνησαν επισήμως οι ενταξιακές διαπραγματεύσεις της Μολδαβίας με την Ευρωπαϊκή Ένωση.

Η Μολδαβία, επίσης πρέπει να πω, έχει διλήμματα εσωτερικά όσον αφορά την μελλοντική πορεία της. Τον Οκτώβριο που πέρασε, πριν από τρεις μήνες δηλαδή, υπήρξε εθνικό δημοψήφισμα για το κατά πόσο ο λαός της Μολδαβίας υποστηρίζει την ένταξη στην Ευρωπαϊκή Ένωση. Αυτό αποφάσισε με ισχνή πλειοψηφία 50,4% η Μολδαβία να συνεχίσει τις ενταξιακές διαπραγματεύσεις με την Ευρωπαϊκή Ένωση.

Στο πλαίσιο αυτό, τα κράτη-μέλη της Ευρωπαϊκής Ένωσης, ιδίως εκείνα που έχουν μεγάλη μειονότητα Μολδαβών κατοίκων, αποφάσισαν να συνάψουν μια σειρά συμφωνιών αμοιβαίας αναγνώρισης διπλωμάτων οδήγησης για να τους διευκολύνουν. Για παράδειγμα τον Μάιο του 2024 η Ισπανία σύναψε παρόμοια συμφωνία κι έχει έναν πληθυσμό που υπολογίζεται στις δεκαοκτώ χιλιάδες Μολδαβούς στη χώρα της. Η Ιταλία που έχει πιο μεγάλο πληθυσμό, πάνω από εκατό χιλιάδες Μολδαβούς υπολογίζεται με βάση τα στατιστικά του ιταλικού κράτους επίσης ξεκίνησε συζητήσεις για τη σύναψη παρόμοιας συμφωνίας. Η Γαλλία με είκοσι έξι χιλιάδες Μολδαβούς επίσης στις 12 Ιουλίου υπέγραψε αντίστοιχη συμφωνία.

Όμως, υπάρχουν εδώ θέματα που αφορούν την ασφάλεια και πρέπει να πω ότι το 2015 αντίστοιχο αίτημα από τη Μολδαβία έγινε προς το Ηνωμένο Βασίλειο και αυτό απορρίφθηκε με το σκεπτικό ότι οι διαδικασίες με τις οποίες οι Μολδαβοί πολίτες αποκτούν άδεια οδήγησης, κατά το βρετανικό κράτος το 2015, δεν ήταν επαρκώς αυστηρές.

Εδώ θα πρέπει να τεθεί όλο το θέμα που μας απασχολεί και είναι το θέμα της ασφάλειας στην διαδικασία χορήγησης αδειών. Το νομοσχέδιο στην αιτιολογική του έκθεση λέει ότι το ζήτημα που αντιμετωπίζει η αξιολογούμενη ρύθμιση είναι -και διαβάζω από μέσα- «την ανάγκη να βελτιωθεί η οδική ασφάλεια». Προφανώς στην Ελλάδα. Το ζήτημα που ανακύπτει εδώ είναι ότι έχουμε ένα κράτος, τη Μολδαβία, το οποίο σύμφωνα με όλες τις μετρήσεις έχει υψηλότερο αριθμό ατυχημάτων ανά εκατό χιλιάδες κατοίκους σε σύγκριση με την Ελλάδα. Επομένως, η αιτιολογική έκθεση δεν παρέχει τους πραγματικούς λόγους για τους οποίους έχουμε μπροστά μας αυτή τη συμφωνία. Οι λόγοι δεν είναι ότι με την αμοιβαία αναγνώριση και ανταλλαγή διπλωμάτων οδήγησης θα αυξηθεί η ασφάλεια στους δρόμους της Ελλάδας.

Θα πρέπει, κύριε Υφυπουργέ, να έρχεστε με πιο ειλικρινείς, αλλά και πιο ακριβείς εξηγήσεις στις αιτιολογικές σας εκθέσεις. Είπατε και στη διάρκεια των συζητήσεων στην επιτροπή ότι δεν ξέρετε αν οι Μολδαβοί οδηγοί είναι καλύτεροι από τους Έλληνες οδηγούς. Εν πάση περιπτώσει, όμως, αναγνωρίσατε νομίζω ότι το θέμα της διαδικασίας μέσω της οποίας αποκτώνται τα διπλώματα είναι θέμα ασφάλειας και είναι σωστό.

Εδώ βλέπουμε ότι έχουν υπάρξει ενστάσεις στα στατιστικά στοιχεία από τον Διεθνή Οργανισμό Υγείας για το 2022. Τα ατυχήματα ανά εκατό χιλιάδες κατοίκους είναι 9,1 στη Μολδαβία, ενώ στην Ελλάδα που έχουμε πολύ υψηλά τροχαία είναι 7,3. Δηλαδή, έχουμε μια αμοιβαία αναγνώριση με ένα κράτος στο οποίο η οδήγηση είναι προβληματική. Αυτό δεν συμβάλλει στην ασφάλεια της χώρας.

Πρέπει να πούμε ότι έρχεται αυτή η σύμβαση μέσα σε μία συγκυρία η οποία κυριαρχείται από το ξέσπασμα μιας κραυγής αγωνίας από την κοινή γνώμη στην Ελλάδα, μεταξύ άλλων και για την κακή κατάσταση της ασφάλειας στα μέσα μαζικής μεταφοράς και στους σιδηροδρόμους συγκεκριμένα. Αυτό το είδαμε, μεταξύ άλλων, και στα αιτήματα του κόσμου την προπερασμένη Κυριακή για τα Τέμπη και βεβαίως συνεχίζει να μας απασχολεί το θέμα της ασφάλειας των σιδηροδρόμων που φαίνεται ότι είναι ένα τεράστιο πρόβλημα στο οποίο η Κυβέρνηση δεν μπορεί να δώσει λύση.

Επίσης, είχαμε προ ολίγων ημερών -και κατέθεσα επίκαιρη ερώτηση χθες γι’ αυτό το ζήτημα συγκεκριμένα- τις καταγγελίες της Ένωσης Ελεγκτών Εναέριας Κυκλοφορίας για την υποστελέχωση που υπάρχει στον έλεγχο εναέριας κυκλοφορίας και για τα πεπαλαιωμένα μηχανήματα που χρησιμοποιούν για να παράσχουν ασφάλεια στις αερομεταφορές.

Αυτό είναι ένα γενικότερο ζήτημα. Οπότε, όταν παίρνει η Κυβέρνηση μια στάση αν θέλετε χαλαρή ή κάπως μπλαζέ ότι δεν ξέρουμε ποιοι είναι οι καλύτεροι οδηγοί οι Έλληνες ή οι Μολδαβοί κι αφού δεν ξέρουμε ας αναγνωρίσουμε τα διπλώματά τους, παρά το γεγονός ότι θεωρούμε πως η διαδικασία με την οποία παρέχονται τα διπλώματα οδήγησης είναι θέμα ασφάλειας, αυτό μας προβληματίζει ιδιαίτερα.

Η Πλεύση Ελευθερίας, κύριε Πρόεδρε, δεν θα υπερψηφίσει αυτή τη σύμβαση.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο έχει ο ειδικός αγορητής της Κοινοβουλευτικής Ομάδος της Νίκης ο κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Ευτυχώς που αυτή η κύρωση εισάγεται να συζητηθεί με τη διαδικασία που προβλέπεται για τις κυρώσεις. Γιατί στο προηγούμενο νομοσχέδιο -επειδή μου απαντήσατε όταν έφυγα από το Βήμα και οφείλω να συμπληρώσω- που αφορά τη δωρεά των Ωνάσειων Δημόσιων Σχολείων του Ιδρύματος Ωνάση, μου απαντήσατε, ενώ δεν είχα το δικαίωμα να απαντήσω. Κι εκείνο το νομοσχέδιο είχε έρθει ως κύρωση, αλλά δεν υλοποιήθηκε και δεν προετοιμάστηκε η διαδικασία που προβλέπεται για τις κυρώσεις.

Και ξαφνικά, το Προεδρείο, παραβιάζοντας την κανονιστική διάταξη -επιμένω για να καταγραφεί- το μετάλλαξε σε νομοσχέδιο. Και το μετάλλαξε σε νομοσχέδιο για ποιον λόγο; Για τον λόγο ότι δεν έπρεπε να περάσει από τη δημόσια διαβούλευση. Είναι ανεπίτρεπτο η Βουλή σε νομοσχέδια τα οποία είναι πολύ σημαντικά και επηρεάζουν τη ζωή των πολιτών να λειτουργεί κατά τέτοιον τρόπο που δεν είναι ούτε θεσμικός ούτε τιμά τη λειτουργία του Κοινοβουλίου.

Επομένως, την προηγούμενη κύρωση της δωρεάς του Ωνασείου Ιδρύματος εσείς τη μετατρέψετε σε νομοσχέδιο χωρίς να υπάρχει ούτε η εβδομάδα, αν θεωρούσατε ότι ήταν επείγουσα η κατάσταση να παρουσιαστεί και να ψηφιστεί και δεν έγινε ούτε η εβδομαδιαία δημόσια διαβούλευση. Το λέω γιατί κάνατε το ολίσθημα να απαντήσετε, ενώ δεν είχα δικαίωμα εγώ να μιλήσω.

Τώρα γι’ αυτή την κύρωση που έχει να κάνει με την αμοιβαία αναγνώριση και ανταλλαγή των αδειών οδήγησης Ελλήνων πολιτών που πάνε για μόνιμο ή για μακρό χρονικό διάστημα να ζήσουν στη Μολδαβία και αντίστοιχα οι Μολδαβοί να έρθουν εδώ. Θα ήθελα να πω ότι αυτές οι κυρώσεις έχουν έναν τυπικό θεσμικό χαρακτήρα και καλώς γίνονται, αλλά θα πρέπει, εφόσον δεν διαφωνούμε στην ουσία, να καταθέσουμε κάποιες σκέψεις κατά πόσον αυτή η αρχή αμοιβαιότητας υπηρετείται από τα δύο κράτη.

Μην ξεχνούμε ότι η Μολδαβία μετά την κατάρρευση της Σοβιετικής Ένωσης παρέμεινε η πιο φτωχή χώρα της Ευρώπης. Όμως, συνεχώς αναπτύσσεται και προσπαθεί πραγματικά να δημιουργήσει τις συνθήκες για τους πολίτες της να ανέβει το βιοτικό τους επίπεδο, πράγμα που δεν συμβαίνει με τη χώρα μας και οι δυνάμεις οι μνημονιακές, που ακόμα και μεταμνημονιακά επαίρονται ότι βρίσκεται σε ρυθμό ανάπτυξης η χώρα μας, βρίσκεται σε μία διαδικασία συνεχιζόμενης παρακμής -αναφέρθηκε από συνάδελφο- με φαινόμενα εκμετάλλευσης σε κάθε περίπτωση ιδιαίτερης αντιμετώπισης.

Είναι δυνατόν η Κυβέρνηση αυτήν τη στιγμή να επιτρέπει, όπως γίνεται σε κάθε συμφορά, οι μαυραγορίτες να επιβιώνουν και να κυριαρχούν σε βάρος των πολιτών που βρίσκονται σε μια αδύναμη κατάσταση; Είναι δυνατόν σε ένα φαινόμενο σεισμικής εντάσεως που έχει παρατηρηθεί στις Κυκλάδες -στη Σαντορίνη, στην Αμοργό-, να υπάρχουν οι εκμεταλλευτές και μια απούσα κυβέρνηση να ελέγξει το πιο απλό; Δεν σέβεται, δηλαδή, η Κυβέρνηση ότι κάποιοι πολίτες δεν εμπιστεύονται τα φυσικά φαινόμενα και έχουν το δικαίωμα να μεταφερθούν στην ηπειρωτική Ελλάδα; Ποια ήταν η μέριμνα της; Καμία. Ποια ήταν η διαδικασία μέσα από την οποία θα μπορούσε να ελέγξει όλη αυτή την εκμετάλλευση στους Έλληνες πολίτες; Καμία.

Επομένως και εδώ από αυτήν την κύρωση η αρχή της αμοιβαιότητας προφανώς είναι σε βάρος των πολιτών της Μολδαβίας. Γιατί μπορεί εκεί τα διπλώματα να βγαίνουν από μια αρχή που να μπορεί να ελέγχει τα κυκλώματα, εδώ στην πατρίδα μας κάθε λίγο και λιγάκι ένα καινούργιο κύκλωμα εκμετάλλευσης, όσον αφορά τον τρόπο αδειοδότησης των οδηγών, ανακαλύπτεται. Πάντα -ξέρετε- στατιστικά όταν μια παρανομία βγαίνει στον αέρα και καταγγέλλεται, είναι το ένα ενδέκατο τουλάχιστον του πραγματικού διεφθαρμένου συστήματος που η Κυβέρνησή σας δεν έχει μπορέσει να αντιμετωπίσει.

Εμείς την κύρωση την ψηφίζουμε, αλλά δεν επιβραβεύουμε τον τρόπο που η Κυβέρνηση πολιτεύεται, συνεχίζοντας μια πολιτική παρακμή σε βάρος των Ελλήνων πολιτών.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Βρεττέ.

Είμαι υποχρεωμένος, όμως, να απαντήσω. Επανήλθατε σε ένα θέμα το οποίο δεν το θέτετε σωστά. Εγώ θα το ξαναπώ.

Εδώ συζητάμε σχέδια νόμου. Πήρατε και για σήμερα την ημερήσια διάταξη. Τη διάβασα και εγώ. «Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας περί αμοιβαίας αναγνώρισης και ανταλλαγής των αδειών οδήγησης». Το ίδιο έλεγε και για το Ωνάσειο. Εδώ η Βουλή κατά το Σύνταγμα και κατά τον Κανονισμό συζητά σχέδια νόμου. Οι κυρώσεις επικυρώνονται με αντίστοιχο σχέδιο νόμου. Δεν έγινε καμία μετατροπή.

**ΝΙΚΟΛΑΟΣ ΒΡΕΤΤΟΣ:** Θα σας απαντήσω στο επόμενο.

**ΠΡΟΕΔΡΕΥΩΝ (Αθανάσιος Μπούρας):** Αν θέλετε, να πάρετε τον λόγο να μη λέτε ότι δεν σας έδωσα τον λόγο.

Πρέπει να σας πω ότι οι κυρώσεις αυτές, τουλάχιστον αυτά τα τελευταία χρόνια, έρχονται αυτοτελείς. Παλαιότερα στις κυρώσεις μπαίναν και κάποιες τροπολογίες. Με το προηγούμενο Προεδρείο και το τωρινό της νέας τετραετίας αυτές οι κυρώσεις είναι αυτοτελείς. Για να σας πω και πώς προέκυψε το θέμα των επιφυλάξεων, τότε που υπήρχαν τροπολογίες εντός των κυρώσεων, πράγματι ένας Βουλευτής ή ένας εισηγητής ή ειδικός αγορητής μπορούσε να κρατήσει επιφύλαξη γιατί μέσα έρχονταν και άλλα πράγματα. Ίσως ερχόταν κάποια τροπολογία. Τώρα δεν έρχονται τροπολογίες και άρα είναι αυτοτελείς κυρώσεις και γι’ αυτό η ψηφοφορία είναι «ναι», «όχι», «παρών». Αυτό είναι. Αλλά τώρα να μην το κάνουμε αυτό. Σήμερα τηρούμε αυτό που έχουμε.

Σας ξαναλέω, κύριε Βρεττέ, εδώ κυρώνουμε συμβάσεις και όλα όσα κυρώνουμε είναι σχέδια νόμου.

**ΝΙΚΟΛΑΟΣ ΒΡΕΤΤΟΣ:** Θα μου επιτρέψετε, σας παρακαλώ;

**ΠΡΟΕΔΡΕΥΩΝ (Αθανάσιος Μπούρας):** Ναι, να σας επιτρέψω, αλίμονο, γιατί πάλι θα κατηγορηθώ ότι δεν σας έδωσα τον λόγο.

**ΝΙΚΟΛΑΟΣ ΒΡΕΤΤΟΣ:** Θα σας διαβάσω κάτι για να καταγραφεί.

Σύμφωνα με το άρθρο 61, παράγραφος 2, 3 και 4 του νόμου για το επιτελικό κράτος ν.4622/2019 ΦΕΚ Α΄ 133/7-08-2019 η διαβούλευση επί των νομοσχεδίων γίνεται και μέσω του δικτυακού τόπου opengov.gr και διαρκεί δύο εβδομάδες και μόνο κατ’ εξαίρεση μπορεί να συμπτυχθεί σε μία εβδομάδα για επαρκώς τεκμηριωμένους λόγους, οι οποίοι αναφέρονται στην έκθεση της δημόσιας διαβούλευσης που συνοδεύει τη ρύθμιση που αναρτάται στον διαδικτυακό τόπο.

**ΠΡΟΕΔΡΕΥΩΝ (Αθανάσιος Μπούρας):** Τα ξέρω αυτά. Διαβάζετε λάθος.

**ΝΙΚΟΛΑΟΣ ΒΡΕΤΤΟΣ:** Επειδή τα ξέρετε, εγώ τα καταθέτω για να τα μάθουν και όσοι παρακολουθούν. Τι θέλω να πω; Το προηγούμενο νομοσχέδιο, με ευθύνη του Προεδρείου ενώ ήρθε ως απλή κύρωση, μεταλλάχθηκε σε ένα νομοσχέδιο που έγιναν τέσσερις επιτροπές, οι δύο συγχωνευμένες. Επομένως, δεν υπήρξε το διάστημα της δημόσιας διαβούλευσης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Διαβάζετε λάθος. Σε αυτά τα σχέδια νόμου έτσι προβλέπεται, πρώτη, δεύτερη ανάγνωση, διαβούλευση. Διαβούλευση επί των κυρώσεων δεν γίνεται, κύριε Βρεττέ. Ξέρετε γιατί; Δεν αλλάζει τίποτα στην κύρωση. Αυτό που συμφωνήθηκε και προϋπογράφτηκε έρχεται και στη Βουλή να επικυρωθεί. Δεν υπάρχει θέμα διαβούλευσης όταν πρόκειται να κυρώσουμε συμφωνία είτε αυτή είναι εσωτερικού τύπου, δηλαδή όπως έγινε με το Ωνάσειο είτε είναι κύρωση συμφωνίας μεταξύ δύο κρατών -για τα διπλώματα όπως είναι σήμερα- ή για οτιδήποτε.

Τον λόγο τώρα έχει, εκ μέρους της Κοινοβουλευτικής Ομάδος της Νέας Αριστεράς, η κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε. Εντάξει, τη διαδικασία αυτή τώρα δεν την καταλαβαίνουμε και πολύ, τέλος πάντων. Πάμε στις επιτροπές και ας λυθεί αυτό το θέμα.

Σε ό,τι αφορά το παρόν σχέδιο νόμου που συζητάμε, πρόκειται για μία κύρωση της συμφωνίας μεταξύ Ελλάδας και Μολδαβίας για την αμοιβαία αναγνώριση και ανταλλαγή αδειών οδήγησης που εκδίδονται για τους πολίτες που επιθυμούν να εγκατασταθούν στην επικράτειά της μιας ή της άλλης χώρας. Αντίστοιχες συμφωνίες υπάρχουν με την Ελβετία, με τη Σερβία, με τα Ηνωμένα Αραβικά Εμιράτα, Αλβανία κ.λπ..

Πριν προχωρήσω και με δεδομένο ότι δεν υπάρχουν σοβαρές αντιρρήσεις σε ό,τι αφορά τη συμφωνία, με την ευκαιρία αυτή καλό είναι να αναφερθούμε γενικότερα στις μεταφορές. Θα εστιάσω ίσως λίγο περισσότερο στην οδική ασφάλεια, που αποτελεί ένα πολύ ευαίσθητο θέμα πολιτικής, ξεκινώντας βεβαίως από αυτό που -όπως καταλαβαίνετε- έχει συγκλονίσει την ελληνική κοινωνία, το έγκλημα των Τεμπών, για το οποίο συνεχώς έχουμε ραγδαίες εξελίξεις, έχουμε νέα στοιχεία.

Όπως είπα και στην επιτροπή, θα παρακαλέσω και τους συναδέλφους της Πλειοψηφίας, να ξέρουν ότι αυτό που πρέπει, θα το ακούν, θα το αντέχουν, γιατί αυτό θα είναι το θέμα. Θα το λέμε συνέχεια. Καταιγιστικές είναι οι εξελίξεις μετά από μια εξεταστική παρωδία -που είχα και την εμπειρία και προσωπικά-, χωρίς κλήση κρίσιμων μαρτύρων, με αποκλεισμούς, με φωνές, που έκλεισε άρον-άρον όταν ήρθε μια δικογραφία, όπως ήταν εκείνη τη στιγμή από τη Λάρισα, ενώ μας είχαν πει ότι ο κατάλογος θα ήταν ανοιχτός. Τέλος πάντων αυτό το έχει παρακολουθήσει πάρα πολύς κόσμος και έχουν βγει τα συμπεράσματα.

Έγινε μία τομή με τις εκατοντάδες χιλιάδες κόσμου που πλημμύρισαν τις πόλεις της Ελλάδας, αλλά και του εξωτερικού. Ήταν μια τομή πραγματικά. Δείχνει ότι ο κόσμος, πέρα από το έγκλημα των Τεμπών, στο έγκλημα της συγκάλυψης αντιδρά πάρα πολύ έντονα.

Το άλλο, όμως, στοιχείο είναι ότι περιμένουμε δύο πορίσματα. Περιμένουμε δύο πορίσματα τα οποία από τις διαρροές που έχουμε φαίνεται ότι ανάγκασαν τον Πρωθυπουργό να βγει και να πει ότι τον παραπλάνησαν και αυτός παραπλάνησε τον ελληνικό λαό, με μία βεβαιότητα ότι δεν υπήρχε τίποτα στην εμπορική αμαξοστοιχία. Αλλά τα γεγονότα που έχουν συμβεί δεν είναι ένα, αλλά πολλά: Χαμένο βιντεοληπτικό υλικό της εμπορικής αμαξοστοιχίας, αλλοίωση των συνομιλιών του σταθμάρχη, αυτό δηλαδή που βγήκε στα μέσα, αλλοίωση του τόπου του εγκλήματος -αυτό είναι από μόνο του ένα έγκλημα, σε ένα απλό έγκλημα, σε ένα απλό δυστύχημα, αν μπορεί να πει κανείς ότι υπάρχει απλό δυστύχημα, προφυλάσσεται ο τόπος μέχρι να γίνει διερεύνηση-, μεταφορά χώματος, μπαζώματα, κ.λπ. και μια εντολή που παραμένει ορφανή μέχρι σήμερα -ακούγεται το όνομα του κ. Τριαντόπουλου, δεν επέτρεψε η Πλειοψηφία να έρθει στη Βουλή στην εξεταστική επιτροπή, να τον ρωτήσουμε, να μας πει-, οπτικοακουστικό υλικό του ΟΣΕ ελλιπές.

Επομένως, καταθέσαμε και μία επίκαιρη ερώτηση που νομίζω έχει πάρα πολύ νόημα. Πώς διευκολύνει ακριβώς η Κυβέρνηση τη διαλεύκανση του εγκλήματος όταν παραμένουν στη θέση τους, στις διοικήσεις φορέων, που ελέγχονται ταυτόχρονα από τη δικαιοσύνη για τις ενέργειες που έκαναν ή παρέλειψαν. Και βεβαίως αναφέρομαι στον κ. Τερεζάκη. Παραμένει ακόμη στη θέση του. Περιμένουμε μία απάντηση γι’ αυτό.

Το δεύτερο, το οποίο ακούμε κάθε μέρα τις τελευταίες μέρες και αλλάζει συνεχώς το αφήγημα είναι το εξής επιχείρημα: Εμείς, ως Κυβέρνηση, δώσαμε εντολή στο ΕΟΔΑΣΑΑΜ, τον οποίο συστήσαμε και εσείς δεν τον ψηφίσατε, να κάνει τη διερεύνηση. Τους έσωσε ο Πρόεδρος του ΕΟΔΑΣΑΑΜπου όταν είδε ότι δεν μπορεί να κάνει μόνος του το πόρισμα, απευθύνθηκε στον Ευρωπαϊκό Οργανισμό, στον ERA.

Ακούστε τώρα τι έχει γίνει. Ο ΕΟΔΑΣΑΑΜσυστήθηκε τον Ιανουάριο του 2023. Παρέμεινε ανενεργός έως τον Σεπτέμβριο του 2023, όταν διορίστηκαν μόνο μέλη διοικητικού συμβουλίου. Και τον Φεβρουάριο και τον Μάρτη του 2024 προσέλαβαν με μετατάξεις δύο ερευνητές. Αυτός ήταν οργανισμός. Έχουμε και επιστολές από την Ευρωπαϊκή Επιτροπή που αμφισβητεί την ανεξαρτησία του επειδή εποπτεύεται. Δύο χρόνια κάνουμε συνεχώς ερωτήσεις για το που είναι το πόρισμα. Έρχεται και η Ευρώπη και το ζητά. Πού είναι το πόρισμα για το έγκλημα των Τεμπών;

Όπως είπα η Κυβέρνηση ποτέ δεν είχε σκοπό να συστήσει έναν ανεξάρτητο οργανισμό με ευρωπαϊκή ενίσχυση και όλα αυτά που ακούμε. Συνέστησε έναν οργανισμό για τα μάτια του κόσμου. Είπε ο ίδιος ο Πρόεδρος ότι επρόκειτο μόνο για ένα ΦΕΚ. Δεν υπήρχε τίποτα από κάτω. Και τώρα επιχαίρει και προσπαθεί να πάρει και τα εύσημα, επειδή αυτός ο οργανισμός λειτούργησε όπως κανονικά θα έπρεπε μια Ανεξάρτητη Αρχή, δηλαδή απευθύνθηκε στον Ευρωπαϊκό Οργανισμό Σιδηροδρόμων.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** …(Δεν ακούστηκε)

**ΘΕΟΠΙΣΤΗ (ΠΕΤΗ) ΠΕΡΚΑ:** Να σας πω την αλήθεια ήμουν εισηγήτρια και δεν θυμάμαι αν ήμασταν παρών ή κατά. Όμως, είχαμε κάνει έντονη κριτική πρώτον, για την ανεξαρτησία του….

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** …(Δεν ακούστηκε)

**ΘΕΟΠΙΣΤΗ (ΠΕΤΗ) ΠΕΡΚΑ:** Πρώτα για την ανεξαρτησία του, που δεν διασφαλιζόταν. Δεύτερον, γιατί δεν είχε καμία πρόβλεψη για στελέχωση και πόρους. Έχω την τοποθέτησή μου. Προφανώς, το να βγεις από την υποχρέωση κάνοντας ένα ΦΕΚ δεν σημαίνει…

Όμως να πω και κάτι άλλο, κύριε Υπουργέ, γιατί με προκαλέσατε. Μέσα σε αυτό το νομοσχέδιο υπάρχει μια πρόβλεψη -αν δεν κάνω λάθος, πρέπει να είναι στο άρθρο 50- η οποία λέει ότι αν δεν έχει συσταθεί και δεν είναι λειτουργικός και επιχειρησιακός ο ΕΟΔΑΣΑΑΜπαρεμβαίνει η Επιτροπή Διερεύνησης Αεροπορικών Ατυχημάτων. Αυτό γιατί δεν έγινε;

Πάμε παρακάτω, για τις αεροπορικές μεταφορές. Έχουμε προσφάτως την Ένωση των Ελεγκτών Εναέριας Κυκλοφορίας να καταγγέλλουν για πολλοστή φορά τις δυσλειτουργίες στο σύστημα ελέγχου της εναέριας κυκλοφορίας και της υποστελέχωσης. Και ανεξάρτητη υποστελέχωση, οριζόντια σε αυτό το επιτελικό κράτος, είναι ένα πρόβλημα που διακυβεύεται και η ασφάλεια. Και εγώ εδώ θα συμπληρώσω και την απουσία των τοπικών αρχών στα αεροδρόμια, που καταργήσατε και που από την Αθήνα κάνουν επίβλεψη στα αεροδρόμια σε όλα τα νησιά. Τα έχουμε πει πολλές φορές.

Τώρα, διαβάζοντας την αιτιολογική έκθεση, πραγματικά έχει μια αναφορά, ότι όλο αυτό γίνεται και προς όφελος της οδικής ασφάλειας. Όπως είπα είναι ένα πολύ ευαίσθητο πεδίο πολιτικής, γιατί και τα τροχαία ατυχήματα θα μπορούσαν να χαρακτηριστούν ως μια εθνική πανδημία, η οποία μάλιστα πλήττει κυρίως τους νέους. Είναι η πρώτη αιτία θανάτου για τους νέους έως είκοσι εννέα ετών.

Εδώ οι παράγοντες -και αυτό πρέπει να το διαχωρίσουμε και να το καταλάβουμε- για ένα τροχαίο, ειδικά θανατηφόρο, είναι τρεις: η υποδομή -οι δρόμοι- το όχημα και ο οδηγός. Στις χώρες λοιπόν που οι δρόμοι και το όχημα έχουν βελτιωθεί πάρα πολύ, η ευθύνη και με στατιστικές είναι πιο πολύ στον οδηγό. Στο 95% των ατυχημάτων εμπλέκεται ο οδηγός και στο 75% είναι απολύτως υπεύθυνος. Οι αριθμοί δείχνουν ότι τα πράγματα δεν πάνε καθόλου καλά. Το 2021 είχαμε εξακόσιους είκοσι τέσσερις νεκρούς στην άσφαλτο, το 2022 είχαμε εξακόσιους πενήντα πέντε, το 2023 είχαμε εξακόσιους τριάντα επτά, το 2024 με αναγωγή θα φτάσουν τους εξακόσιους εξήντα εννέα.

Με αυτά τα νούμερα ο στόχος του Εθνικού Στρατηγικού Σχεδίου Οδικής Ασφάλειας για μείωση των ατυχημάτων στο 50% θεωρούμε ότι είναι εξαιρετικά δύσκολο να επιτευχθεί. Χρειάζεται ένα ολοκληρωμένο σχέδιο. Είπαμε, να ακούτε την επιστήμη. Ο Σύλλογος Ελλήνων Συγκοινωνιολόγων κάνει σοβαρές προτάσεις και έχουμε καταθέσει και ερώτηση εμείς, που αφορά κυρίως στην ίδρυση Φορέα Οδικής Ασφάλειας και τη δημιουργία Εθνικού Ταμείου Οδικής Ασφάλειας, κυρίως όμως στοχευμένη ενημέρωση σε σχολεία και σε ομάδες υψηλού κινδύνου ατυχημάτων, κυκλοφοριακή αγωγή στα σχολεία. Πρόκειται για ολόκληρη κουλτούρα η οδηγική συμπεριφορά.

Τελειώνω, λέγοντας το εξής: Κύριε Υπουργέ, μου απαντήσατε χθες και ειλικρινώς ευχαριστώ γι’ αυτό. Καταργήσατε τον νόμο του 2019. Είπατε θα φέρουμε πρόταση. Τη φέρατε μετά από δύο χρόνια, το 2021. Κρατήσατε πάρα πολλά σωστά σημεία από τον προηγούμενο, κάμερες στην οδήγηση και όλα αυτά τα ωραία και τότε σας είχαμε πει ότι έχετε πολύ δευτερογενή νομοθεσία. Χθες είπατε ότι δεν έχει γίνει τίποτα από όλα αυτά. Άρα 2025. Άρα τόσα χρόνια…

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Σας είπα ότι θα το φέρουμε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι. Θα το φέρετε. Εγώ να δεχτώ ότι θα το φέρετε.

Από το 2019 έως το 2025, το σάπιο αυτό στρεβλό σύστημα, που ξέρουμε πολύ καλά πως παίρνονται οι άδειες οδήγησης, λειτουργεί ανεξέλεγκτα. Αυτό έγινε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο συνοδοί εκπαιδευτικοί από το 2ο Γενικό Λύκειο Σαλαμίνας (δεύτερο τμήμα).

Η Βουλή σάς καλωσορίζει. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Καλείται τώρα στο Βήμα η ειδική αγορήτρια της Ελληνικής Λύσης κ. Μαρία Αθανασίου.

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, η Μολδαβία είναι χώρα η οποία δεν έχει ενταχθεί στην Ευρωπαϊκή Ένωση σε αντίθεση με τη γειτονική της Ρουμανία. Οι δεσμοί της πατρίδας μας με τη Μολδαβία ως μέρος της τότε Μολδοβλαχίας, στην οποία και διασώζεται ιστορικώς το όνομά της είναι παλιοί. Διασώζεται μια ιστορική ελληνική κοινότητα της Μολδαβίας, η οποία αριθμεί περίπου τρεις χιλιάδες μέλη. Βέβαια σε αντίθεση με τους Μολδαβούς της Ελλάδας οι οποίοι είναι οικονομικοί μετανάστες, οι Έλληνες της Μολδαβίας έχουν μολδαβική ιθαγένεια, μολδαβικό διαβατήριο δηλαδή, είναι Μολδαβοί ελληνικής καταγωγής με μολδαβικά έγγραφα και προφανώς και μολδαβικές άδειες οδήγησης. Σε αντίθεση οι Μολδαβοί της Ελλάδας για τον αριθμό των οποίων δεν υπάρχουν πρόσφατα επίσημα στατιστικά στοιχεία, θεωρείται ωστόσο ότι είναι αφενός περισσότεροι και αφετέρου είναι μετανάστες και όχι γηγενής πληθυσμός.

Η Κυβέρνηση επιλέγει ατυχώς αυτήν τη χρονική στιγμή να εισαγάγει νομοσχέδιο, κύρωση συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας περί αμοιβαίας αναγνώρισης και ανταλλαγής των αδειών οδήγησης.

Επί των άρθρων: Στο άρθρο 2 για την ανταλλαγή αδειών οδήγησης, ορίζεται ότι η εθνική νομοθεσία που εκδίδει τη νέα άδεια οδήγησης θα ορίζει τους όρους της ανταλλαγής. Εξαιρούνται οι προσωρινές και οι δοκιμαστικές άδειες οδήγησης, οι οποίες δεν είναι ψηφιακές. Είναι προφανές ότι πρέπει οι διαδικασίες χορήγησης αδειών οδήγησης να ακολουθούν αντικειμενικές, διαφανείς και ασφαλείς διαδικασίες, τέτοιες οι οποίες να πληρούν τις προϋποθέσεις του Διεθνούς Δικαίου και να βγάζουν ασφαλείς και συνετούς οδηγούς.

Στο άρθρο 3 σύμφωνα με την αιτιολογική έκθεση διαπιστώνουμε ασάφειες ως προς το αν οι αναφερόμενες έννοιες ορίζονται με τον ίδιο τρόπο και από τα δύο μέρη ή έχουν διαφορετική σημασία στην Ελλάδα και διαφορετική στη Μολδαβία.

Στο άρθρο 4, προβλέπεται η ανάγκη να εκδίδονται ιατρικές βεβαιώσεις και δεύτερον να τηρείται το ηλικιακό όριο το οποίο πρέπει να έχει συμπληρωθεί σύμφωνα με την άδεια οδήγησης. Ως προς τις ιατρικές βεβαιώσεις θα πρέπει να αναπτυχθεί μηχανισμός ελέγχου της γνησιότητάς τους για προφανείς λόγους ασφάλειας.

Το ερώτημα είναι αν σύμφωνα με τις νομοθεσίες των δύο χωρών τα ηλικιακά όρια μεταξύ των δύο μερών διαφέρουν. Επί παραδείγματι από ποια ηλικία και μετά χορηγείται άδεια οδήγησης και από ποια προχωρημένη ηλικία και μετά απαιτείται η τακτική ανανέωσης του διπλώματος οδήγησης.

Στο άρθρο 9: Μετάφραση, διοικητική συνεργασία, επεξεργασία προσωπικών δεδομένων. Θεωρούμε πολύ σημαντική τη διασφάλιση των προσωπικών δεδομένων των κατόχων αδειών, προκειμένου να μην έχουμε φαινόμενα δυσάρεστων και άσκοπων διαρροών.

Τέλος στο άρθρο 13, ισχύς και καταγγελία της σύμβασης, θεωρούμε ότι η συμφωνία αυτή καλό είναι να μην ξεκινήσει ως συμφωνία με επ’ αόριστον διάρκεια, αλλά να περάσει πρώτα από μια δοκιμαστική περίοδο, προκειμένου να διαπιστωθούν τυχόν ατέλειες, οι οποίες να χρήζουν διόρθωσης.

Κύριοι της Κυβέρνησης, όπως είπαμε και στην επιτροπή, φέρατε αυτήν την κύρωση σε λάθος χρόνο, με την τραγωδία των Τεμπών ακόμα να διερευνάται. Και όπως σας ρωτήσαμε και στην επιτροπή αποκαταστήσατε την ασφάλεια των τρένων ή διακόψατε τα δρομολόγια όπως ήταν η εισήγηση του πρώην προέδρου του ΟΣΕ προς την Κυβέρνηση μετά από ένα χρόνο της τραγωδίας;

Ζητούσε δηλαδή την άμεση διακοπή όλων των επιβατικών δρομολογίων του ΟΣΕ, διότι το δίκτυο δεν πληροί τη βασική προϋπόθεση λειτουργίας του η οποία είναι η ασφάλεια των επιβατών. Δεν απαντήσατε σε καμία από τις ερωτήσεις μας, το περιμέναμε γιατί δεν έχετε κάτι να πείτε. Εμείς ως Ελληνική Λύση και σε αυτήν την κύρωση, η οποία όπως μας είπε και ο Πρόεδρος είναι ήδη τετελεσμένη, θα είμαστε αρνητικοί και θα την καταψηφίσουμε.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για την οικονομία του χρόνου.

Καλείται στο Βήμα ο ειδικός αγορητής του Κομμουνιστικού Κόμματος Ελλάδας κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Καλούμαστε σήμερα στην Ολομέλεια να κυρώσουμε τη σύμβαση που υπέγραψε η Κυβέρνηση με την Κυβέρνηση της Μολδαβίας τον Ιούλιο του 2024. Αυτή αφορά την αμοιβαία αναγνώριση και ανταλλαγή των αδειών οδήγησης που εκδίδονται για τους πολίτες που επιθυμούν να εγκατασταθούν στην επικράτεια της άλλης χώρας. Κανείς δεν θα μπορούσε να είναι αντίθετος σε μια τέτοια σύμβαση.

Ως ΚΚΕ είμαστε υπέρ των αμοιβαίων και επωφελών σχέσεων με όλους τους λαούς, όμως η αστική τάξη της χώρας μας με το πολιτικό της προσωπικό, όπως και των άλλων χωρών, συμφωνούν και υλοποιούν διακρατικές συμφωνίες, συμβάσεις, συμφωνίες που είναι ενταγμένες στη γεωπολιτική στρατηγική της αστικής τάξης και των συμμάχων της στην Ευρωπαϊκή Ένωση και το ΝΑΤΟ. Πρόκειται για συμφωνίες και συμβάσεις που ενισχύουν την ανταγωνιστικότητα και την κερδοφορία των μεγάλων επιχειρηματικών ομίλων.

Η γεωπολιτική αντιπαράθεση Ευρωπαϊκής Ένωσης, ΗΠΑ, ΝΑΤΟ και Ρωσίας συνεχίζεται αφενός με την αξιοποίηση νέων όπλων με ανείπωτες συνέπειες για τους λαούς της Ουκρανίας, της Ρωσίας, καθώς και των άλλων λαών της περιοχής και αφετέρου με ένα πλέγμα συμφωνιών των κρατών-μελών της Ευρωπαϊκής Ένωσης, ενεργειών και δράσης των διαφόρων μηχανισμών, ώστε να οριστικοποιηθεί η απομάκρυνση από τη σφαίρα επιρροής της Ρωσίας χωρών της περιοχής και να ενσωματωθεί στη σφαίρα επιρροής της Ευρωπαϊκής Ένωσης και του ΝΑΤΟ με την ένταξη, βέβαια, σε αυτούς τους οργανισμούς, όπως εδώ η Μολδαβία.

Οι παρεμβάσεις και στο δημοψήφισμα υπέρ της ένταξης στην Ευρωπαϊκή Ένωση και το μικρό ποσοστό υπέρ, δείχνει τις αντιθέσεις και στο εσωτερικό της χώρας.

Στο πλαίσιο των γεωπολιτικών ανταγωνισμών εντείνονται οι αντιθέσεις του ευρωατλαντικού μπλοκ με τη Ρωσία σε Μολδαβία, Γεωργία και Αρμενία, σε τέτοιο βαθμό που χαρακτηρίζονται πιθανές επόμενες «Ουκρανίες».

Στη Μολδαβία η γεωπολιτική σύγκρουση βρίσκεται σε ένα κρίσιμο σημείο. Η Ευρωπαϊκή Ένωση και το ΝΑΤΟ συνδέουν την περαιτέρω οικονομική βοήθεια και τις προοπτικές της ευρωενσωμάτωσης της χώρας με την ένταξη της Μολδαβίας στους σχεδιασμούς ενίσχυσης της δράσης ενάντια στη Ρωσία, τον ρόλο της για την επιμελητεία των στρατιωτικών προμηθειών στην Ουκρανία, καθώς και την τελική λύση του ζητήματος της Υπερδνειστερίας, του φιλορωσικού αποσχισμένου θύλακα όπου σταθμεύουν και ρωσικές στρατιωτικές δυνάμεις.

Καμία εμπιστοσύνη δεν έχουμε, λοιπόν, στην αστική τάξη και το πολιτικό της προσωπικό για τις συμφωνίες που προωθούν. Και η εν λόγω σύμβαση για την αναγνώριση των διπλωμάτων οδήγησης των χωρών Μολδαβίας και Ελλάδας, όσο απλή και λογική αν φαίνεται, συνδέεται και με την εκμετάλλευση της εργατικής δύναμης, με την ανάγκη να αυξηθεί η δεξαμενή για άντληση οδηγών για παράδειγμα που θα καλύπτουν ανάγκες οδικών μεταφορών στις μεγάλες επιχειρήσεις μεταφορών των αντίστοιχων χωρών.

Το ΚΚΕ βέβαια δεν είναι δυνατόν να έχει άλλη θέση από τη διευκόλυνση της απασχόλησης των αλλοδαπών εργαζομένων με βάση τις γνώσεις τους και τις εμπειρίες τους που έχουν από τις χώρες προέλευσης. Οι δείκτες των τροχαίων στις χώρες είναι πολυπαραγοντικοί και δεν αφορούν μόνο την εκπαίδευση των οδηγών.

Όμως, θέλουμε με αφορμή τη σημερινή συζήτηση να επισημάνουμε ότι οι περισσότεροι μετανάστες στη χώρα μας από τη Μολδαβία είναι γυναίκες που απασχολούνται σε σπίτια κυρίως για τη φροντίδα ηλικιωμένων. Όλες αυτές είναι χωρίς χαρτιά, είναι αόρατες. Γι’ αυτήν την άθλια κατάσταση δεν παίρνετε μέτρα νομιμοποίησης των εργαζομένων; Αφήνετε να συνεχίζεται αυτή η συνθήκη, αλλά παρόλα αυτά θα έχουν -αν θέλουν- νόμιμη άδεια οδήγησης. Θα είναι, όμως, παράνομη η εργασία τους.

Κύριοι της Κυβέρνησης, παρά τις αποκαλύψεις και τα νέα στοιχεία που έρχονται στη δημοσιότητα, επιχειρείται το τελευταίο διάστημα να συγκαλυφθεί η πολιτική που ακολουθούσαν όλες οι κυβερνήσεις, αυτή της απελευθέρωσης των μεταφορών της Ευρωπαϊκής Ένωσης, που είναι η κύρια αιτία των εγκλημάτων που γίνονται στις μεταφορές σιδηροδρομικών, οδικών και αεροπορικών μεταφορών.

Η πολιτική της απελευθέρωσης των μεταφορών που έχει υλοποιηθεί στη χώρα μας από όλες τις πολιτικές δυνάμεις –από το ΠΑΣΟΚ, τον ΣΥΡΙΖΑ και τώρα τη Νέα Δημοκρατία- θυσιάζει την ασφάλεια για τα κέρδη των ομίλων. Η λογική κόστους - οφέλους οδηγεί στην υποστελέχωση, στην υποσυντήρηση των υποδομών, στη χρήση απαρχαιωμένου υλικού, στη μη προμήθεια των κατάλληλων σύγχρονων συστημάτων ασφαλείας που θα παρέχουν τη μέγιστη ασφάλεια επιβατών και εργαζομένων στα τρένα, στα αεροπλάνα και στις οδικές συγκοινωνίες. Οι ελεγκτές εναέριας κυκλοφορίας καταγγέλλουν ότι οι συνθήκες είναι τέτοιες που οδηγούν σε Τέμπη στον αέρα, αν δεν παρθούν άμεσα μέτρα.

Τα παραδείγματα του τελευταίου διαστήματος στον ηλεκτρικό, στο μετρό, στον σιδηρόδρομο και στα λεωφορεία είναι πολλά και αναδεικνύουν την ανάγκη άμεσων μέτρων για την ασφάλεια των μεταφορών και της ζωής των επιβατών και των εργαζομένων σε αυτά. Το ίδιο συμβαίνει και στους χώρους δουλειάς με τους νεκρούς εργαζόμενους να αυξάνονται λόγω έλλειψης μέτρων ασφάλειας.

Οι εργαζόμενοι, ο λαός δεν συμβιβάζονται με αυτήν την πολιτική που τους πνίγει, τους καίει, τους σκοτώνει και τους σακατεύει. Οι συγκλονιστικές διαδηλώσεις στην Αθήνα, σε όλη την Ελλάδα και τον κόσμο έδωσαν το μήνυμα ότι καμία ανοχή δεν μπορεί να υπάρξει με τη συγκάλυψη του εγκλήματος των Τεμπών. Να πληρώσουν οι ένοχοι, να παρθούν όλα τα ενδεδειγμένα μέτρα ασφάλειας που χρόνια τώρα, ιδιαίτερα στον σιδηρόδρομο, απαιτούν οι εργαζόμενοι με τις απεργίες τις οποίες οι κυβερνήσεις βγάζουν παράνομες.

Ως ΚΚΕ συνεχίζουμε και καλούμε σε συμπόρευση για την ανατροπή αυτής της πολιτικής και για την πλήρη διερεύνηση των αιτιών της έκρηξης, λόγω της οποίας κάηκαν οι είκοσι οκτώ, όπως αποκαλύπτουν οι επιστήμονες. Στηρίζουμε επίσης την απόφαση των συνδικάτων για την απεργία στις 28 Φλεβάρη, δύο χρόνια μετά το έγκλημα των Τεμπών.

Καταγγέλλουμε και από αυτό το Βήμα την άρνηση της πλειοψηφίας της ΓΣΕΕ, η ΠΑΣΚΕ και η ΔΑΚΕ, να πάρουν απόφαση για την απεργία. Η στάση τους είναι ντροπιαστική και οι τοποθετήσεις τους είναι οι ίδιες με αυτές του Πρωθυπουργού και του Κυβερνητικού Εκπροσώπου. Όπως πέρυσι έτσι και φέτος υπονομεύουν το καθολικό αίτημα για μέτρα ασφάλειας των μεταφορών, στηρίζουν τη συγκάλυψη των αιτίων των εγκλημάτων και των ενόχων του εγκλήματος των Τεμπών.

Οι φοιτητές και οι μαθητές απαντούν με συλλαλητήριο την Παρασκευή 7 Φεβρουαρίου και οι εργαζόμενοι με απεργία στις 28 Φλεβάρη.

Καλούμε σε καθολική συμμετοχή στην απεργία και στη συγκέντρωση στην Αθήνα στο Σύνταγμα στις 11.00΄.

Όπως αποκαλύπτει σήμερα ο «Ριζοσπάστης», κύριοι της Κυβέρνησης, από την εμπιστευτική αλληλογραφία της αρμόδιας Επιστημονικής Επιτροπής Παρακολούθησης του Ηφαιστείου, παρά τα ανησυχητικά δεδομένα της παρατήρησης, μόλις τον περασμένο Γενάρη υπήρξε σύσταση να παρθούν κάποια επιπλέον μέτρα από την Κυβέρνηση. Το πνεύμα και το γράμμα είναι να μην διαταραχθεί η τουριστική σεζόν που βρίσκεται μπροστά σε έναν από τους πιο δημοφιλείς προορισμούς παγκοσμίως. Γι’ αυτό προτείνει σχέδιο επικοινωνιακής διαχείρισης της κατάστασης και το βάρος πέφτει βέβαια στη σωτηρία των μεγαλοξενοδόχων της Σαντορίνης και της κερδοφορίας τους.

Αυτό που κυριαρχεί είναι η ατομική ευθύνη. Ο λαός λέει ότι ο λύκος στην αναμπουμπούλα χαίρεται. Αναδείξαμε και στην επιτροπή τις καταγγελίες ότι το αεροπορικό εισιτήριο από Σαντορίνη πωλείται 200 ευρώ. Είναι απαράδεκτο. Η Κυβέρνηση πρέπει να πάρει μέτρα για την ασφάλεια της ζωής του λαού της περιοχής με ενημέρωση, με έλεγχο των κατοικιών, των άλλων χώρων αλλά και διευκόλυνση για όσους θέλουν να φύγουν, όχι μόνο χωρίς την αισχροκέρδεια, αλλά και με κρατική ευθύνη, φθηνά και δωρεάν, προκειμένου να νιώθουν ασφαλείς σε μια άλλη περιοχή.

Είμαστε αρνητικοί στη σύμβαση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Κατσώτη.

Καλείται στο Βήμα ο ειδικός αγορητής του ΣΥΡΙΖΑ - Προοδευτική Συμμαχία κ. Αλέξανδρος Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα την κύρωση συμφωνίας ανάμεσα στην Ελλάδα και τη Δημοκρατία της Μολδαβίας για αμοιβαία αναγνώριση και ανταλλαγή αδειών οδήγησης.

Επί της ουσίας, όπως είπαμε και στις επιτροπές, θα επιτρέπεται στους κατόχους αδειών οδήγησης να τις ανταλλάσσουν και να αποκτούν μέσω της ανταλλαγής άδεια οδήγησης της χώρας που πλέον διαμένουν μόνιμα, χωρίς την υποχρέωση της θεωρητικής και πρακτικής εξέτασης και μόνο με την προσκόμιση της ιατρικής βεβαίωσης ιατρικής ικανότητας οδήγησης μηχανοκίνητου οχήματος ή συνδυασμού οχημάτων της αντίστοιχης κατηγορίας.

Αυτό θα διευκολύνει τους Έλληνες που διαμένουν μόνιμα στη Μολδαβία και αντίστοιχα τους Μολδαβούς που διαμένουν στην Ελλάδα. Η Δημοκρατία της Μολδαβίας έχει υπογράψει αντίστοιχες συμφωνίες με άλλες χώρες κράτη-μέλη της Ευρωπαϊκής Ένωσης, όπως και η Ελλάδα, έχοντας πρόσφατα κυρώσει συμφωνίες με τη Σερβία, τα Ηνωμένα Αραβικά Εμιράτα και την Αλβανία.

Συμφωνούμε, προφανώς, ότι η παρούσα συμφωνία έρχεται να διευθετήσει ένα υπαρκτό ζήτημα, διασφαλίζοντας το δικαίωμα οδήγησης σε Έλληνες και Μολδαβούς χωρίς να χρειαστεί να εκδώσουν εκ νέου άδεια οδήγησης. Θα είναι επωφελές για εργαζόμενους, φοιτητές, ψηφιακούς νομάδες και γενικά ανθρώπους που έχουν εγκατασταθεί ή θα εγκατασταθούν στη μία ή την άλλη χώρα.

Κύριε Υπουργέ, στην αιτιολογική έκθεση αναφέρεται ότι η προς κύρωση συμφωνία αποβλέπει στη διευκόλυνση της οδικής κυκλοφορίας των πολιτών των δύο χωρών. Το καλύψαμε, αυτό είναι σαφές.

Αποβλέπει, όμως, και στη βελτίωση της οδικής ασφάλειας. Με ποιον τρόπο; Επειδή δεν είναι η πρώτη φορά, που υπογράφουμε ως χώρα μια τέτοια συμφωνία και θα έρθουν και άλλες προς κύρωση και επειδή ενδέχεται οι προϋποθέσεις χορήγησης αδειών οδήγησης μεταξύ χωρών να διαφέρουν ουσιωδώς ή και όχι, καλό θα ήταν να εξηγείτε επαρκώς πώς οι συμφωνίες αυτές θα βελτιώσουν την ασφάλεια στους δρόμους.

Με αυτές τις παρατηρήσεις εκφράζω, φυσικά, όπως είπαμε και στις επιτροπές, τη θετική ψήφο επί της κύρωσης της συμφωνίας μεταξύ Ελλάδας και Δημοκρατίας της Μολδαβίας.

Θα ήθελα να αναφερθώ, βέβαια, επειδή αναπόφευκτα αυτή η συμφωνία ανοίγει ένα ευρύτερο ζήτημα αναφορικά με την οδική ασφάλεια, που παραδεχτήκατε και εσείς κύριε Υπουργέ, εχθές στην επιτροπή, ότι είναι ένα ζήτημα, το οποίο μας πονάει πάρα πολύ ως χώρα. Ξεπερνάμε κατά πολύ τον ευρωπαϊκό μέσο όρο θυμάτων στην άσφαλτο και αποτυγχάνουμε σταθερά να μειώσουμε δραστικά τον αριθμό των θυμάτων από τροχαίες συγκρούσεις. Έργα υποδομής, οδοποιίας και παρεμβάσεις δεν ολοκληρώνονται ποτέ ή ακόμα και λιμνάζουν, λόγω γραφειοκρατικών μηχανισμών, οι οποίοι ανεξήγητα δεν μπορούν να προχωρήσουν τέτοιες κρίσιμες παρεμβάσεις. Η χώρα -αυτό νομίζω ότι μπορούμε διακοινοβουλευτικά να το παραδεχτούμε- έχει παραδοθεί ολοκληρωτικά στην αυτοκίνηση.

Έρχομαι, λοιπόν, τώρα με αυτήν την παρατήρηση, σε ένα πολύ μεγάλο ζήτημα, το οποίο, επίσης, αναπόφευκτα, ανοίγει. Το σιδηροδρομικό δίκτυο της χώρας, κύριε Υπουργέ, εκτός από αναιμικό είναι και επικίνδυνο. Άκουσα, πραγματικά με έκπληξη, όταν μετά από ημέρες εμφανίστηκε ο κ. Σταϊκούρας και επανέλαβε το τετριμμένο, αυτό που λέτε εδώ και δύο χρόνια, ότι είναι πιο ασφαλές το σιδηροδρομικό δίκτυο και σε καλύτερη κατάσταση.

Μάλιστα, εσείς ο ίδιος εχθές, παρατηρώντας ορισμένους Βουλευτές, οι οποίοι άνοιξαν το ζήτημα του σιδηροδρομικού δικτύου, είπατε ότι δημιουργούν οι Βουλευτές της Αντιπολίτευσης ένα κλίμα ανασφάλειας, σε σχέση με τη χρήση των μέσων σταθερής τροχιάς από τους πολίτες αυτής της χώρας.

Κατ’ αρχάς, το κλίμα ανασφάλειας -το έχω πει πάρα πολλές φορές, θα το επαναλάβω και σήμερα στην Ολομέλεια- δεν το δημιουργεί ούτε ο ΣΥΡΙΖΑ, ούτε το ΠΑΣΟΚ, ούτε η Νέα Αριστερά, ούτε η Πλεύση Ελευθερίας. Φαντάζομαι πως είστε ενήμερος ότι πριν από έναν μήνα η ίδια η Ευρωπαϊκή Επιτροπή απέστειλε προειδοποιητική επιστολή για μη εναρμόνιση της νομοθεσίας των σιδηροδρόμων με την ευρωπαϊκή νομοθεσία περί ασφάλειας. Αυτό, νομίζω, ότι είναι μία ευρωπαϊκή καμπάνα μεγατόνων. Μάλιστα, αυτή η προειδοποιητική επιστολή έχει απαρχή από το 2021, πριν από τα Τέμπη. Γνώριζε, δηλαδή, η Κυβέρνηση, η Νέα Δημοκρατία πριν από το έγκλημα, το δυστύχημα των Τεμπών, τις μεγάλες ανεπάρκειες και τα κενά ασφαλείας, που υπήρχαν στο σιδηροδρομικό δίκτυο. Αυτή είναι η πραγματικότητα. Ξέρετε, το τραγικό δυστύχημα των Τεμπών αποκάλυψε την κακή κατάσταση στην οποία βρίσκονται οι σιδηροδρομικές μεταφορές στην Ελλάδα και αυτή, ακριβώς, η κακή κατάσταση ήταν η βασική αιτία που οδηγηθήκαμε στο δυστύχημα, στο έγκλημα των Τεμπών.

Μην τρέφουμε αυταπάτες. Έχουμε περιοριστεί πολύ εδώ στη συζήτηση στο νομικό σκέλος της υπόθεσης και μένουν εκτός συζήτησης οι σοβαροί συντελεστές, που σχετίζονται άμεσα με το δυστύχημα στα Τέμπη, η απουσία της φωτοσήμανσης στο τμήμα της γραμμής που έγινε η σύγκρουση, η μη αντικατάσταση της κατεστραμμένης τηλεδιοίκησης στη Λάρισα, η μη λειτουργία του κέντρου εποπτείας στα κεντρικά γραφεία του ΟΣΕ και, βεβαίως, οι ευθύνες για το ρουσφέτι με το οποίο τοποθετήθηκε ο συγκεκριμένος σταθμάρχης στη θέση του.

Δύο χρόνια μετά, κύριε Οικονόμου, ρωτάω την ηγεσία του Υπουργείου Μεταφορών εάν έχουν παρέλθει, έχουν εκλείψει οι λόγοι για τους οποίους οδηγηθήκαμε σ’ αυτό το φοβερό δυστύχημα-έγκλημα. Έχουν εκλείψει, κύριε Οικονόμου; Μπορείτε να βγείτε εδώ ,με ευθύνη και να πείτε ότι ναι, έχουν εκλείψει; Πάλι ο ΣΥΡΙΖΑ κατηγορεί; Πάλι κάνουμε σπέκουλα;

Για πείτε μου, κύριε Υπουργέ, από το 2020 δεν εκτελούνται δρομολόγια από Θεσσαλονίκη προς Αλεξανδρούπολη. Το τρένο από τη Θεσσαλονίκη σταματάει στις Σέρρες. Ενώ λόγω του «Daniel» εδώ και δύο χρόνια χωρίς τρένα έχει μείνει η Θεσσαλία. Κλειστή είναι η γραμμή Βόλος - Λάρισα, Καλαμπάκα - Παλαιοφάρσαλα. Προσέξτε κάτι. Υπάρχει μονή γραμμή χωρίς τηλεδιοίκηση, κύριε Υπουργέ, μεταξύ Λιανοκλαδίου και Λάρισας με άγνωστο μέχρι στιγμής χρονοδιάγραμμα αποκατάστασης και των συστημάτων ασφαλείας, αλλά και της κυκλοφορίας.

Εκτός αυτών που σας αναφέρω ούτε τρένα κυκλοφορούν μεταξύ Λαμίας - Στυλίδας, Ξάνθης - Αλεξανδρούπολης, ενώ και η γραμμή της Φλώρινας εδώ και δύο χρόνια είναι κλειστή, πλήρης εγκατάλειψη. Και πρόσεξε κάτι. Πώς γίνεται η συντήρηση του δικτύου και του τροχαίου υλικού; Συντηρείται σήμερα το τροχαίο υλικό, κύριε Οικονόμου; Από ποιους συντηρείται ακριβώς; Από τον υποστελεχωμένο ΟΣΕ, που είναι υπεύθυνος για τη συντήρηση της γραμμής και του τροχαίου υλικού; Από ανθρώπους ανεξέλεγκτους και ανειδίκευτους; Μέχρι και σήμερα οι προσλήψεις στον ΟΣΕ γίνονται με μπλοκάκι, άνθρωποι ανεκπαίδευτοι και ανειδίκευτοι είναι υπεύθυνοι για τη συντήρηση της υποδομής και για τη συντήρηση του δικτύου. Αυτή είναι η πραγματικότητα.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Έχουμε πάρει κόσμο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ποιον κόσμο παίρνετε και πώς αξιολογείται αυτός ο κόσμος, κύριε Οικονόμου; Να δούμε μερικές δεκάδες πώς προσλήφθηκαν από τον Βόλο; Ποιος τους προσέλαβε; Μερικές δεκάδες ποιος τους προσέλαβε από τη Λαμία; Πώς γίνονται αυτές οι προσλήψεις και πώς αξιολογούνται οι υπάλληλοι αυτοί, κύριε Οικονόμου; Θέλετε να ανοίξουμε, σίγουρα, αυτό το θέμα;

Κλωτσάτε, διαρκώς, όταν αναφέρουμε το θέμα της συγκάλυψης. Εγώ θα σας πω ένα πολύ απλό πράγμα. Δεν χρειάζεται η δικαιοσύνη να δώσει απάντηση σ’ αυτό. Είπατε ότι η οριοθέτηση, η διαμόρφωση του χώρου έγινε για καλό σκοπό. Ο ίδιος ο Πρωθυπουργός το ανέφερε. Πείτε στην Ολομέλεια της Βουλής, πείτε στον ελληνικό λαό ποιος έδωσε, λοιπόν -αφού έγινε για καλό σκοπό η διαμόρφωση του χώρου-, την εντολή. Όταν πάμε στο επίμαχο ο ένας δηλώνει αναρμόδιος, ο άλλος λέει ότι είχε απλά υποστηρικτικό σκοπό και όλοι οι υπόλοιποι αρμόδιοι δηλώνουν αναρμοδιότητα. Αυτή είναι η πραγματικότητα, κύριε Οικονόμου. Θα ανοίξουμε αυτή τη συζήτηση το επόμενο διάστημα στη Βουλή.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μεϊκόπουλο.

Τον λόγο έχει ο εισηγητής του ΠΑΣΟΚ - Κινήματος Αλλαγής, ο κ. Αναστάσιος Νικολαΐδης. Ορίστε, κύριε Νικολαΐδη, βλέπω ότι σειρά έχει η Δράμα, γιατί και ο επόμενος ομιλητής από τη Δράμα είναι.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Η Δράμα έχει την τιμητική της σήμερα με εμένα και τον κ. Κυριαζίδη, λείπει ο κ. Ξανθόπουλος, αλλά δεν έχει την τιμητική της στα έργα υποδομής που της οφείλονται εδώ και πολλά χρόνια και δεν γίνονται. Εύχομαι η Κυβέρνηση να προχωρήσει στο ένα και μοναδικό, αυτήν τη στιγμή, που αιτείται ο δραμινός λαός, τη σύνδεση Δράμα - Αμφίπολη. Δεσμευτήκατε, κάντε το.

Κύριε Υπουργέ, κυρίες και κύριοι συνάδελφοι, η σημερινή συνεδρίαση γίνεται σε μια ιδιαίτερα δύσκολη και βαριά περίοδο για την ελληνική κοινωνία, η οποία αντιδρά έντονα και δυναμικά απέναντι στις ανεξήγητες καθυστερήσεις και στα εμπόδια που έχουν μπει στην υπόθεση της διερεύνησης του εγκλήματος των Τεμπών. Εκατοντάδες χιλιάδες πολίτες κάθε ηλικίας, σε κάθε γωνιά της χώρας, αλλά και στο εξωτερικό, βγήκαν στις πλατείες και στους δρόμους, απαιτώντας να αποδοθεί δικαιοσύνη.

Η Κυβέρνηση μπροστά στην κοινωνική κατακραυγή αναγκάστηκε να αλλάξει πορεία. Όμως, ό,τι και αν κάνει δεν θα μπορέσει να αποφύγει τις συνέπειες των ενεργειών της. Οι πολίτες έχουν την ωριμότητα και μπορούν να κατανοήσουν ότι γύρω από το έγκλημα των Τεμπών υπάρχει ένα συνεχόμενο μοτίβο συγκάλυψης, το οποίο δεν μπορεί να αποδοθεί στον παράγοντα τύχη.

Πρώτα απ’ όλα ζητούνται πειστικές απαντήσεις για το μπάζωμα του χώρου και την αλλοίωση του τόπου του δυστυχήματος. Αλήθεια, κύριε Υπουργέ, γιατί τόση βιασύνη, ενώ ο σιδηρόδρομος έκλεισε για μήνες και δεν εκτελούνταν δρομολόγια; Γιατί;

Ένα ακόμα ζήτημα για το οποίο πρέπει να υπάρξουν ξεκάθαρες απαντήσεις είναι το θέμα της μεταφοράς παράνομου φορτίου από την εμπορική αμαξοστοιχία. Την περασμένη Κυριακή δημοσιοποιήθηκαν στοιχεία, που περιλαμβάνονται στο πόρισμα των ερευνητών από τη Γάνδη, σύμφωνα με τους οποίους υπήρχε φορτίο τρεισήμισι τόνων με εύφλεκτα υλικά στο τρένο, μία εξέλιξη που έρχεται σε πλήρη αντίθεση με τους αρχικούς κυβερνητικούς ισχυρισμούς.

Φυσικά, κορυφαία απόδειξη της προσπάθειας συγκάλυψης από πλευράς κυβερνητικής πλειοψηφίας, είναι η άρνηση της πρότασης για σύσταση προανακριτικής επιτροπής, με βάση το πόρισμα της Ευρωπαϊκής Εισαγγελίας, σχετικά με τις καθυστερήσεις στην εκτέλεση της σύμβασης 717 για την εγκατάσταση τηλεδιοίκησης στον σιδηρόδρομο. Αντί να διερευνηθούν συγκεκριμένα στοιχεία, η Κυβέρνηση επέλεξε να προχωρήσει στη σύσταση εξεταστικής επιτροπής. Μάλιστα, κατά τη διάρκεια των εργασιών της επιτροπής, η Πλειοψηφία απέκλεισε κρίσιμους μάρτυρες, με τον Πρωθυπουργό να αναφέρει ότι δεν ήταν η καλύτερη στιγμή της Βουλής.

Όσα αναφέρθηκαν συνοπτικά, είναι μια σειρά γεγονότων που δεν μπορούν να θεωρηθούν τυχαία. Δείχνουν ότι υπάρχει ένα συγκεκριμένο μοτίβο σύμφωνα με το οποίο, σε πολλά κρίσιμα σημεία γύρω από τη διερεύνηση του εγκλήματος των Τεμπών, όχι μόνο δεν υπήρξαν κατάλληλες αντιδράσεις, αλλά, πολύ περισσότερο, έγιναν ενέργειες για να συμβάλουν στη συσκότιση.

Κύριε Υπουργέ, κυρίες και κύριοι συνάδελφοι, εκτός από την προσπάθεια συγκάλυψης, η Κυβέρνηση είναι αντιμέτωπη και με την πλήρη αποτυχία της όσον αφορά στην αναμόρφωση του σιδηροδρόμου. Το κρίσιμο ερώτημα είναι ένα σήμερα: Μετά από έξι χρόνια διακυβέρνησης της χώρας από τη Νέα Δημοκρατία, έχουν βελτιωθεί οι συνθήκες στον σιδηρόδρομο; Είναι σε καλύτερη κατάσταση οι σιδηροδρομικές συγκοινωνίες;

Πέρα, όμως, από τον σιδηρόδρομο, σοβαρά προβλήματα παρουσιάζονται και στις εναέριες μεταφορές στη χώρα μας. Την προηγούμενη Παρασκευή εκδόθηκε ανακοίνωση από την Ένωση Ελεγκτών Εναέριας Κυκλοφορίας Ελλάδας, στην οποία περιγράφονται πολύ σοβαρές καταστάσεις που προκαλούν έντονο προβληματισμό. Στην ανακοίνωση σημειώνεται ότι χρησιμοποιείται απαρχαιωμένος εξοπλισμός επιτήρησης και επικοινωνιών και αναφέρεται ότι υφίσταται σύστημα προειδοποίησης εμπλοκών μη επιχειρησιακό, με αποτέλεσμα η αποφυγή συμβάντων να εξαρτάται αποκλειστικά από την επιχειρησιακή δεινότητα και ετοιμότητα του ελεγκτή. Ζητούνται ξεκάθαρες απαντήσεις για το αν υπάρχει ενδεχόμενο να συμβεί μία μοιραία πρόσκρουση στον αέρα.

Σχετικό με τις αεροπορικές μεταφορές είναι και το ζήτημα που προέκυψε με το υπέρογκο κόστος για όσους επιθυμούν να ταξιδέψουν από τη Σαντορίνη. Δυστυχώς, και σε αυτή την περίπτωση, η Κυβέρνηση ήταν θεατής για μια ακόμα φορά.

Κύριε Υπουργέ, κυρίες και κύριοι συνάδελφοι, όσον αφορά στην κύρωση της συμφωνίας μεταξύ της Ελληνικής Δημοκρατίας και την κυβέρνηση της Δημοκρατίας της Μολδαβίας περί αμοιβαίας αναγνώρισης και ανταλλαγής των αδειών οδήγησης, ψηφίζουμε θετικά. Επαναλαμβάνω, απλά, αυτό που αναφέρθηκε στην επιτροπή και αφορά στο ζήτημα του σχεδιασμού, ώστε να υλοποιηθούν αντίστοιχες συμφωνίες με άλλες χώρες με στοχευμένο τρόπο, ώστε να διευκολυνθούν οι συμπατριώτες μας που διαμένουν πλέον εκτός Ελλάδας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ θερμά για την συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα έξι μέλη από τα Β1 και Δ1 ΚΑΠΗ του Δήμου Πειραιά.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο εισηγητής της Νέας Δημοκρατίας κ. Δημήτριος Κυριαζίδης, Βουλευτής Δράμας.

Ορίστε, κύριε Κυριαζίδη, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Είναι θετικό ότι εκ του σύνεγγυς μάς παρακολουθούν συμπολίτες μας για τη λειτουργία της Ολομέλειας.

Συναδέλφισσες και συνάδελφοι, είμαι υποχρεωμένος να υπεισέλθω στο περιεχόμενο του νομοσχεδίου έτσι ώστε να γίνει γνωστό σε όσους παρακολουθούν ή όσους στη συνέχεια πληροφορηθούν, το περιεχόμενο του νομοσχεδίου που είναι ιδιαιτέρως -αναφέρθηκε από μέλη της Αντιπολίτευσης- ενδιαφέρον.

Είναι ευρέως γνωστό και κοινώς παραδεκτό ότι την τελευταία τριετία, δηλαδή αμέσως μετά την έναρξη του πολέμου στην Ουκρανία, έχουν συντελεστεί στο διεθνές σκηνικό αλλαγές που δεν έχουν συμβεί μέσα σε ολόκληρες δεκαετίες. Οι ανατολικές χώρες προσβλέπουν στη συμπερίληψή τους στο ευρωπαϊκό οικοδόμημα ως πυξίδα προστασίας των ανθρωπίνων δικαιωμάτων, προαγωγής των πολιτικών ελευθεριών, εδραίωσης της πολιτικής σταθερότητας, της προοδευτικής οικονομικής ανάπτυξης και της συνολικής ευημερίας των πολιτών.

Από την πρώτη ημέρα του πολέμου στην Ουκρανία, η Μολδαβία βρίσκεται αντιμέτωπη με μια σειρά από σημαντικές προκλήσεις, όπως κύματα μεταναστών -το ένα τρίτο του πληθυσμού έχει μεταναστεύσει-, υψηλό πληθωρισμό, απειλές κατά των υποδομών ενέργειας, αλλά και υβριδικού τύπου προκλητικές ενέργειες, όπως εκστρατείες παραπληροφόρησης και κυβερνοαπειλές. Παρά την επιβαρυμένη κατάσταση, η χώρα έχει επιδείξει εξαιρετική ανθεκτικότητα και προσήλωση στο ευρωπαϊκό όραμα.

Με αυτό το δεδομένο, η Ευρωπαϊκή Ένωση από την πλευρά της παρέχει μια ευρεία και πολυεπίπεδη στήριξη και ενίσχυση στη Μολδαβία με σκοπό να εγγυηθεί την ασφάλεια, να ενισχύσει τη σταθερότητα, την οικονομία και την παροχή ενέργειας, όπως και μια σειρά από άλλα κίνητρα, για να παραμείνει στην οδό της πορείας προς την Ευρώπη.

Σε αυτό το πλαίσιο ευρύτερης βοήθειας, ενίσχυσης και συνεργασίας εντάσσεται και η σημερινή προς κύρωση συμφωνία, καθώς επιλύει τεχνικής φύσης ζητήματα μεταξύ της Ελληνικής Δημοκρατίας και της Δημοκρατίας της Μολδαβίας. Είναι αμοιβαίως ωφέλιμη για τους πολίτες και των δύο χωρών.

Με το παρόν νομοσχέδιο κρίνεται η διμερής συμφωνία που υπεγράφη στην Αθήνα στις 2 Ιουλίου 2024 μεταξύ της Ελληνικής Δημοκρατίας και της Δημοκρατίας Μολδαβίας, για να ρυθμιστεί η αμοιβαία αναγνώριση και ανταλλαγή των αδειών οδήγησης μεταξύ των δύο κρατών. Πάρα πολλές χώρες της Ευρωπαϊκής Ένωσης, αλλά και εκτός αυτής ήδη έχουν προχωρήσει ακριβώς σε αυτήν την κύρωση. Ήδη επίκειται και από πλευράς της Γερμανίας.

Αντικειμενικός σκοπός του σχεδίου είναι η διευκόλυνση της νόμιμης κυκλοφορίας των πολιτών των συμβαλλόμενων χωρών στην επικράτεια της άλλης, καθώς και η εν γένει βελτίωση της οδικής ασφάλειας και η διευκόλυνση της οδικής κυκλοφορίας των πολιτών των συμβαλλόμενων χωρών. Πρόκειται για ένα ιδιαίτερα ευκρινές, τεχνικά πλήρες και σαφώς διορθωμένο νομοσχέδιο, που αφορά και διευκολύνει όλους τους πολίτες οι οποίοι έχουν εκδώσει άδεια οδήγησης στο ένα κράτος και θέλουν να αποκτήσουν συνήθη διαμονή στο άλλο.

Το κείμενο του νομοσχεδίου συνοδεύεται και από τεχνικά παραρτήματα και πίνακες ισοδυναμίας των αδειών οδήγησης που έχουν εκδοθεί σε αμφότερα τα κράτη. Αρχικά, τα συμβαλλόμενα μέρη αναγνωρίζουν αμοιβαία τις εθνικές άδειες οδήγησης, οι οποίες εκδίδονται από τις αρμόδιες αρχές του κάθε κράτους σύμφωνα με την εθνική νομοθεσία τους. Επιπλέον, προβλέπεται η δυνατότητα ανταλλαγής αδειών οδήγησης σε περίπτωση απόκτησης από τον κάτοχο άδειας συνήθους διαμονής στη χώρα της οποίας δεν είναι υπήκοος. Η ανταλλαγή θα γίνεται σύμφωνα με τους όρους της εθνικής νομοθεσίας που εκδίδει την άδεια οδήγησης.

Ομοίως, βεβαίως, απαιτείται ιατρική προσκόμιση βεβαίωσης που θα αποδεικνύεται ότι ο αιτών ή η αιτούσα είναι ικανοί να οδηγούν. Επίσης, οι κάτοχοι άδειας οδήγησης θα πρέπει να έχουν συμπληρώσει το απαιτούμενο ηλικιακό όριο που απαιτεί η νομοθεσία της χώρας από την οποία ζητούν τη σχετική χορήγηση.

Στο κείμενο της συμφωνίας ορίζονται οι σχετικές αρμόδιες αρχές των δύο μερών, οι οποίες είναι υπεύθυνες για την υλοποίηση της σχετικής σύμβασης. Από πλευράς της Ελλάδας είναι οι Υπηρεσίες Μεταφορών και Επικοινωνιών των περιφερειακών ενοτήτων για τη διαδικασία ανταλλαγής και η Διεύθυνση Οδικής Κυκλοφορίας και Ασφάλειας του Υπουργείου Μεταφορών για θέματα νομοθεσίας και επικοινωνίας μεταξύ των δύο μερών.

Οι αρμόδιες αρχές των συμβαλλομένων μερών προβλέπεται να αποσύρουν τις ανταλλαχθείσες άδειες οδήγησης και να τις επιστρέφουν στις αρχές του συμβαλλόμενου κράτους. Η επιστροφή τους στη χώρα απόκτησης θα γίνεται μέσω διπλωματικών ή προξενικών αποστολών. Σε αυτό πρέπει να δώσουμε ιδιαίτερη σημασία. Για πληρέστερη επικοινωνία για την εφαρμογή της συμφωνίας προβλέπεται ότι η εκδούσα αρχή των αδειών οδήγησης θα ενημερώνει την αντίστοιχη αρχή του άλλου κράτους σε περίπτωση παρατυπιών μετά από την επιστροφή της ανταλλαχθείσας αδείας. Όταν, τυχόν, υπάρξουν και διαφωνίες, θα επιλύονται μετά από ιδιαίτερη διαβούλευση.

Η παρούσα συμφωνία τίθεται σε ισχύ και είναι ενεργή κατά την τελευταία ημερομηνία ειδοποίησης μεταξύ των δύο μερών. Κατά την εφαρμογή της, η Ελλάδα οφείλει να τηρεί τις υποχρεώσεις που απορρέουν από την ιδιότητά της ως κράτους-μέλους της Ευρωπαϊκής Ένωσης.

Συναδέλφισσες και συνάδελφοι, τούτων λεχθέντων, σας καλώ να δείξουμε σύνεση και συναίνεση και ομοφωνία, προχωρώντας στην ψήφιση του παρόντος νομοσχεδίου, για να αποδείξουμε εμπράκτως τη θέλησή μας να βελτιώσουμε και να διευκολύνουμε, έστω και με αυτόν τον τρόπο, την καθημερινότητα της ζωής των πολιτών μεταξύ των δύο χωρών, σε συνεργασία με μια φίλη χώρα, χώρα υποψήφια για την ένταξή της στην Ευρωπαϊκή Ένωση.

Έρχομαι τώρα να αναφερθώ στην αναβάθμιση και τον εκσυγχρονισμό του σιδηροδρομικού δικτύου. Έγινε ιδιαίτερη κριτική σε βάρος της Κυβέρνησης, αλλά οφείλουν να ομολογήσουν ότι οι κυβερνήσαντες έχουν ευθύνη για την εύρυθμη και ασφαλή λειτουργία του σιδηροδρόμου, που, δυστυχώς, μέχρι και το 2019 υπήρχαν κενά, και οφείλουμε να το ομολογήσουμε. Γνωρίζουμε πάρα πολύ καλά τι συνέβη. Για να μετακινηθεί κάποιος από Θεσσαλονίκη στην Αθήνα μέχρι το 2019 έκανε επτά με οκτώ ώρες. Και, βεβαίως, για τις εμπορικές μεταφορές μπορεί το όποιο εμπόρευμα να μεταφερόταν στο σημείο μεταφοράς για πάνω από τρεις ημέρες.

Αυτά είναι ζητήματα που οφείλουμε να αναλάβουμε και τις ευθύνες μας για τον εκσυγχρονισμό και τη διαφύλαξη των μεταφορών, και η ευθύνη αφορά όλους μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι οκτώ μαθήτριες και μαθητές και δύο συνοδοί εκπαιδευτικοί από το Αμερικανικό Κολέγιο Ελλάδας.

Η Βουλή σάς καλωσορίζει. Και σας ευχόμαστε καλή πρόοδο

(Χειροκροτήματα από όλες τις πτέρυγες της Βουλής)

Τώρα καλείται στο Βήμα ο Πρόεδρος της Ελληνικής Λύσης κ. Κυριάκος Βελόπουλος.

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ευχαριστώ πάρα πολύ, κύριε Πρόεδρε.

Να ζητήσω συγγνώμη από τον κ. Βορίδη που τον ανάγκασα να έρθει σήμερα εδώ. Μάλλον έμαθε ότι θα είμαι εδώ, γι’ αυτό ήρθε. Θα τα πούμε στην πορεία, κύριε Βορίδη. Ξεκινώ, λοιπόν, την ομιλία μου, απευθυνόμενος στην Κυβέρνηση, μάλλον απευθυνόμενος στον κ. Βορίδη.

Κύριε Βορίδη, στο πρώτο έτος της Νομικής -περάσατε από εκεί- μαθαίνουν τον βασικό κανόνα. Ποιος είναι ο κανόνας ο βασικός; Γίνεται μια διάρρηξη σε ένα σπίτι. Ο άνθρωπος που υπέστη τη διάρρηξη παίρνει στο αστυνομικό τμήμα και του λέει ο αστυνόμος: «Μην ακουμπήσεις τίποτα, θα έρθει η Σήμανση να πάρει αποτυπώματα». Είναι βασικός κανόνας πρωτοετούς φοιτητή της Νομικής, τον οποίο τον γνωρίζει.

Εγώ, λοιπόν, ρωτάω, αφού όταν γίνεται η διάρρηξη λέει η Αστυνομία να μην πάει και να μην ακουμπήσει κανένας τίποτα, ώστε να πάρει αποτυπώματα, στα Τέμπη γιατί πήγαν όλοι οι πολιτικοί Αρχηγοί από την επόμενη ημέρα, ποδοπατώντας τον χώρο, και δεν κλείστηκε ο χώρος; Ένα απλό ερώτημα θέτω. Ένα τροχαίο ατύχημα ή δυστύχημα γίνεται και έρχεται η Τροχαία και κλείνει με κορδέλες και σου λέει: «Μην πειράξεις τίποτα, θα έρθουμε για αποτυπώματα για να ψάξουμε και να δούμε τι έγινε».

Εκεί πήγε η κ. Σακελλαροπούλου, πήγε ο κ. Ανδρουλάκης, πήγε ο κ. Μητσοτάκης, πήγε όλο το «κακό συναπάντημα»», μόνο και μόνο για τις κάμερες. Το «κακό συναπάντημα» έχει να κάνει με την έλλειψη προστασίας του χώρου του εγκλήματος από αυτούς που ποδοπατούσαν τον χώρο. Αυτά είναι βασικά πράγματα στη Νομική επιστήμη, αλλά και στην Αστυνομία και τα ξέρουν όλοι. Δεν χρειάζεται εγώ να γίνω ειδικός ντετέκτιβ ούτε να βλέπω CSI.

Πάμε σε κάτι που πραγματικά ξεχνάτε, γιατί θέλει θάρρος να λες «έκανα λάθος», αλλά θέλει και θράσος να επιμείνεις στο λάθος. Διαβάζω από τις 12 Μαρτίου του 2024, λέει: «Υπάρχουν τεράστιες πολιτικές ευθύνες για τα Τέμπη από πολιτικούς Αρχηγούς που προσπαθούν να χτίσουν καριέρες, εν όψει των ευρωεκλογών, πάνω σε αυτές τις σαχλαμάρες». Ερώτηση του δημοσιογράφου: «Στον κ. Βελόπουλου αναφέρεστε;». Μητσοτάκης: «Βεβαίως. Είναι αδιανόητα τα πράγματα τα οποία λέγονται. Προσπαθεί ο κ. Βελόπουλος να χτίσει καριέρα πάνω στα Τέμπη».

Ακούστε. Εγώ θα σας το πω γιατί γνωριζόμαστε χρόνια. Με ξέρετε προσωπικά και ο ίδιος, κύριε Υπουργέ. Εκεί έχασα έναν φίλο τριάντα ετών. Καμία καριέρα δεν θυσιάζεται στη θυσία του καλύτερού μου φίλου και δεκάδων άλλων νεκρών εκεί, ούτε πατάω πάνω στα πτώματα. Το λέω στον Πρωθυπουργό αυτό, γιατί γνωριζόμαστε προσωπικά.

(Χειροκροτήματα από την πτέρυγα της Ελληνικής Λύσης)

Με απεκάλεσε ψεύτη. Δεν απάντησα. Με απεκάλεσε ότι είμαστε για τα μπάζα ο Υπουργός σας, όταν είπα για το μπάζωμα και το ξεμπάζωμα. Έρχεται και ο κ. Ανδρουλάκης, ο οποίος και αυτός με ένας θράσος περίσσιο τώρα ξαφνικά ψάχνει να βρει την αλήθεια, και όταν ρωτήθηκε -ο κ. Ανδρουλάκης- τι λέει ο Βελόπουλος για όλα αυτά, ο κ. Ανδρουλάκης απεκάλεσε εμένα «ψεκ». Και έρχονται τώρα όλοι ξαφνικά σ' ό,τι έλεγε η Ελληνική Λύση από τον Μάρτιο, τέσσερις ημέρες μετά -τρίτη μέρα που μίλησα εδώ- στη γραμμή τη δική μας.

Ξέρετε; Εγώ δεν θέλω τίποτα ιδιαίτερο. Αλλά στην πολιτική πρέπει να είσαι συνεπής στον λόγο και στα έργα σου. Περίμενα από πολιτικούς Αρχηγούς, οι οποίοι έκαναν τα αντίθετα από ό,τι έπρεπε να κάνουν -γιατί τους καλούσα από τότε να μιλήσουν για την ουσία του δυστυχήματος, για την έκρηξη με το ξυλόλιο- ένα πράγμα. Κάνεις ένα λάθος.

Είσαι Πρωθυπουργός και αποκαλείς πολιτικό Αρχηγό «ψεκασμένο», αποκαλείς «σαχλαμάρα» τον αντίπαλό σου -αντιλαμβάνομαι ότι πάνω στη ρύμη του λόγου μπορεί να το είπε ή να το πιστεύει κιόλας- κάνεις όμως λάθος και αποδεικνύεται από την ιστορία. Δεν έχει το ελάχιστο της υποχρεώσεως να πει: «Ανακαλούμε τα όσα είπαμε περί ψεκασμένων και σαχλαμάρων» και ο Ανδρουλάκης και ο Μητσοτάκης; Αυτό σημαίνει πολιτικό ήθος και πολιτική ανδρεία, κατά την άποψή μας. Διότι η Κυβέρνηση λέει μην εκμεταλλεύεστε το θέμα, εδώ κάνετε λάθος, ναι, αλλά πείτε ότι κάνετε και λάθη. Ο ίδιος ο Πρωθυπουργός στον Alpha είπε ότι έκανε λάθος. Το είπε ευθέως.

Ήρθε, λοιπόν, ο κ. Βορίδης. Χθες τον άκουγα σε ένα βίντεο να μιλάει για κατασκευασμένα θέματα. Θα σας απαντήσω με τρία ερωτήματα. Κατασκευασμένη η έκρηξη; Κατασκευασμένη η σύμβαση 717, που ούτε η Νέα Δημοκρατία, ούτε το ΠΑΣΟΚ, ούτε ο ΣΥΡΙΖΑ υλοποίησαν; Κατασκευασμένα τα κομμένα, καμένα βίντεο από τη διαδρομή; Κατασκευασμένο θέμα ότι έλειπαν οι φορτωτικές; Εδώ πας να μεταφέρεις ένα ντουλάπι και έχεις φορτωτική.

Κατασκευασμένα τι είναι; Πείτε μας για να καταλάβουμε κι εμείς, κύριε Υπουργέ. Και ως λειτουργός δικαιοσύνης οφείλατε να γνωρίζετε, κύριε Βορίδη, αυτό που σας είπα προηγουμένως, ότι έναν χώρο ενός εγκλήματος δεν τον αφήνεις να τον ποδοπατήσει ο καθένας και να κάνει ό,τι θέλει, ούτε κάμερες πηγαίνεις εκεί μέχρι να λήξει το συμβάν και να γίνει ο έλεγχος. Απλά πράγματα σας λέω. Τα υπόλοιπα τα συζητάμε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ**. ΒΑΣΙΛΕΙΟΣ ΒΙΛΙΑΡΔΟΣ**)

Για εμάς, κύριε Υπουργέ, το έλλειμμα -αν θέλετε- της αξιοπιστίας σας δεν οφείλεται μόνο στο γεγονός ότι επιχειρήθηκε συγκάλυψη από έναν παρακρατικό μηχανισμό. Εγώ βλέπετε ότι δεν λέω «ο Πρωθυπουργός». Εδώ ο Βελόπουλος δεν μίλησε ποτέ για πρωθυπουργική ευθύνη σε σχέση με το έγκλημα που έγινε εκεί.

Από εκεί και πέρα, ο Πρωθυπουργός έχει μία ευθύνη, ότι έβγαινε μπροστά και επιχειρούσε να αποδυναμώσει όλα τα ευρήματα. Έτσι του έλεγαν κάποιοι; Δεν ξέρω. Βρείτε τους. Για να τον πιστέψω εγώ τον Πρωθυπουργό, πρέπει να μου πει ποιοι είναι αυτοί οι κάποιοι που του έλεγαν ότι δεν έγινε έκρηξη, ότι δεν κάηκαν οι άνθρωποι, ότι δεν έγινε τίποτα στα Τέμπη. Να μας πει ποιοι είναι. Αυτοί πρέπει να τιμωρηθούν. Να μας πει ποιοι είναι, για να δούμε αν πρέπει να τιμωρηθούν.

Και για μας, κύριε Υπουργέ, απόδειξη ότι ως Κυβέρνηση δεν κάνατε το σωστό, είναι και αυτό που υπέστησαν οι τραυματίες. Γιατί δεν είναι μόνο οι νεκροί, είναι και οι τραυματίες. Η Ντίνα Μαγδαλιανίδη, η οποία επέζησε στα Τέμπη, έκανε εικοσιπέντε χειρουργεία. Να με ακούσουν οι κυρίες και οι κύριοι από τα θεωρεία. Αυτό το κοριτσάκι, το νέο κοριτσάκι, έκανε εικοσιπέντε χειρουργεία. Το κράτος, η Κυβέρνηση, η Hellenic Train, ο ΟΣΕ ούτε ενδιαφέρθηκαν. Δεν είχε χρήματα να φάει και πλήρωσε ο εργοδότης της.

Πού ήταν το κράτος; Πού είναι η Κυβέρνηση; Σας λέω και το όνομά της. Υπάρχει και βίντεο στο οποίο τα λέει η ίδια η Ντίνα. Επέζησε από μια σφοδρή σύγκρουση με έκρηξη. Το καταλαβαίνετε αυτό; Έχει ψυχολογικό πρόβλημα το παιδί αυτό. Εικοσιπέντε χειρουργεία έκανε και δεν βοήθησε κανείς.

Κύριε Βορίδη, να πείτε στον Πρωθυπουργό το εξής. Ξέρετε γιατί φωνάζουμε εμείς; Το κάνουμε για τους γονείς και τους φίλους που χάσαμε εκεί, για τους γνωστούς που χάθηκαν και τους άγνωστους που χάθηκαν εκεί, για να βγει επιτέλους η αλήθεια.

(Χειροκροτήματα από την πτέρυγα της Ελληνικής Λύσης)

Και να διαβάσω κάτι, για να τελειώνω σιγά σιγά, από τις 25 Αυγούστου του 2021 τι είχε πει ο Πρωθυπουργός για το Μάτι. Σας το διαβάζω αυτούσιο, για να μη λέει ο Πρωθυπουργός ότι εκμεταλλεύονται κάποιοι και κάνουν πολιτικά παιχνίδια. Το είχε πει το 2021.

Λέει ο Πρωθυπουργός, διερωτώμενος για το Μάτι, απευθυνόμενος εδώ στον ΣΥΡΙΖΑ: «Πώς απαντάτε σε αυτήν την κυρία;». Μια επιστολή διαβάζει. «Αν έψαχνες τη μητέρα σου μέρες και έκλαιγες από πάνω της χωρίς να το καταλάβεις, γιατί είχε τη μορφή κούτσουρου, αν έβλεπες το δέρμα των γειτόνων σου να λιώνει από το θερμικό φορτίο, αν είχες δει αγκαλιασμένα απανθρακωμένα παιδιά, αν έδινες DNA για να δεις έναν άνθρωπό σου μέσα στη σακούλα, αν σκούπιζες πτώματα από τον δρόμο, θα καταλάβαινες τη σημασία της συγκέντρωσης». Αυτά είχε πει τότε ο Πρωθυπουργός για το Μάτι.

Εγώ ρωτώ τον Πρωθυπουργό. Εγώ, που βρήκα τον φίλο μου οκτώ χιλιόμετρα μακριά σε έναν χώρο που μπαζώθηκε και ξεμπαζώθηκε και πήγε στο Κουλούρι, και βρήκα ένα κόκαλο εκεί με τη μητέρα του μαζί και τους συγγενείς του, τι έχω να πω εγώ και οι υπόλοιποι;

Βγαίνει ο Ασλανίδης και λέει ότι δεν ξέρω αν μου έδωσαν το παιδί μου που κάηκε και αν είναι το δικό μου παιδί! Βγαίνει ο Κωνσταντινίδης, που έχασε τη γυναίκα του, και κραυγάζει για δικαιοσύνη! Τι να πουν αυτοί! Τα ξέχασε ο Πρωθυπουργός αυτά που έλεγε το 2021!

Εμείς ως «ερινύα», ως «νέμεση», θα υπενθυμίζουμε στον Έλληνα Πρωθυπουργό τι έλεγε και τι δεν κάνει σήμερα.

(Χειροκροτήματα από την πτέρυγα της Ελληνικής Λύσης)

Και απαιτώ δύο πράγματα: Πολιτική ανδρεία και πολιτικό ήθος από τους πολιτικούς! Δεν υπήρξε ούτε μια σοβαρή επιλογή, μετά τις νέες εξελίξεις, περί παραιτήσεων ή διαγραφών από τη Νέα Δημοκρατία. Νέες εξελίξεις είχαμε! Και έκρηξη υπήρχε! Και ξεμπάζωμα υπήρχε! Και μπάζωμα!

Ρωτώ, λοιπόν, τον κύριο Υπουργό ή τον κύριο Πρωθυπουργό. Ήρθε εδώ ο κ. Φλωρίδης και μας είπε ότι όσοι μιλούμε για μπάζωμα, είμαστε «για τα μπάζα». Τώρα λοιπόν ρωτώ εγώ ως πολιτικός Αρχηγός, ως άνθρωπος, ως φυσικό πρόσωπο: Ποιος είναι «για τα μπάζα»; Ο Υπουργός σας και η Κυβέρνησή σας ή οι αντίπαλοί σας που αποκάλυψαν το ξεμπάζωμα και το μπάζωμα;

(Χειροκροτήματα από την πτέρυγα της Ελληνικής Λύσης)

Επειδή δεν θέλω να μείνω μόνο σε αυτό, εγώ θα πω το εξής, κύριοι Υπουργοί. Δεν ενδιαφέρεστε για τους Έλληνες. Είναι δεδομένο. Για την ακρίβεια; Για το ρεύμα; Για τι ενδιαφέρεστε; Πείτε μου εσείς.

Καταργήθηκε η λιγνιτοπαραγωγή, που η κιλοβατώρα είναι 11 ευρώ, και η Κυβέρνηση μάς πήγε με την πράσινη ενέργεια στα 345 ευρώ. Και σε ερώτηση δικού σας Ευρωβουλευτού, κύριε Υπουργέ -θέλω την απάντησή σας-, του Αυτιά, ο οποίος ρώτησε τι θα κάνουμε με το ρεύμα στην Ελλάδα, η Κομισιόν, ο Γιόργκεσεν, λέει ότι αυτό είναι δικό σας θέμα, της Κυβέρνησής σας, πάρτε μέτρα εσείς. Είναι σαν να λέει ότι το Χρηματιστήριο Ενέργειας το κάνατε Νέα Δημοκρατία, ΠΑΣΟΚ και ΣΥΡΙΖΑ, και ο ελληνικός λαός πληρώνει πανάκριβα το ρεύμα του!

(Χειροκροτήματα από την πτέρυγα της Ελληνικής Λύσης)

Θα σας πω γιατί λέω ότι δεν ενδιαφέρεστε. Σας είπα γι’ αυτή την κοπέλα, την τραυματισμένη στα Τέμπη.

Γίνονται σεισμοί στη Σαντορίνη κάθε μέρα. Τι έπρεπε να κάνει μια πολιτεία; Να προστατεύσει από την αισχροκέρδεια τους πολίτες. Δεν μπορεί, κύριε Βορίδη, να πληρώνει 300 ευρώ ο άλλος για να φύγει από το νησί. Αυτό είναι δείγμα καταλήστευσης, αισχροκέρδειας, αλλά και απουσίας της Κυβέρνησης στο να πάρει μέτρα προληπτικά!

(Χειροκροτήματα από την πτέρυγα της Ελληνικής Λύσης)

Τριακόσια ευρώ για να φύγει κάποιος από τη Σαντορίνη; Πραγματικά, πού είναι το κράτος για να προστατεύσει τον πολίτη -έχει την αγωνία του ο άλλος να φύγει, γιατί φοβάται τους σεισμούς. Το αντιλαμβάνομαι- και να πει ότι έχω την «ομπρέλα» προστασίας και σε προστατεύω;

Για να καταλάβετε τι κράτος φτιάξατε, ξέρετε γιατί πήγε η ΕΜΑΚ, κύριε Βορίδη, εκεί με την Aegean και δεν πήγε με τα C-130; ΣΥΡΙΖΑ, ΠΑΣΟΚ, Νέα Δημοκρατία! Έχουμε δεκατρία C-130 ή δώδεκα, αν δεν κάνω λάθος –το ένα σκυλεμένο είναι- και δεν πετάει κανένα. Και η ΕΜΑΚ αναγκάστηκε να πάει με την Aegean. Δεν πετάνε τα C-130! Δεν πετάνε! Το καταλαβαίνετε; Δεν πετάνε! Ποιος φταίει γι’ αυτό, που να πάρει και να σηκώσει; Και πάει η ΕΜΑΚ με την Aegean! Αν γίνει ένα συμβάν με τους Τούρκους, πώς θα γίνουν οι αερομεταφορές; Πείτε μου εσείς.

Αυτή είναι η Κυβέρνησή σας! Από όπου και αν σας πιάσουμε, βρίσκουμε αποτυχία στην αποτυχία! Αν, εν πάση περιπτώσει, δεν μπορεί ο Πρωθυπουργός, εμείς απαιτούμε την παραίτησή του για όσα έγιναν και έλεγε για τα Τέμπη. Αναλάβετε εσείς, μπας και πάει καλύτερα ο τόπος! Λέμε τώρα, μπας και σώσετε το καράβι της Νέας Δημοκρατίας που βουλιάζει, εσείς ή κάποιος άλλος. Βρείτε τα μεταξύ σας. Δεν μας ενδιαφέρει κιόλας.

Αυτό, όμως, που μας ενδιαφέρει είναι να σωθεί ο τόπος, να σωθεί η Ελλάδα. Εσείς μπορείτε να λέτε ό,τι θέλετε, μπορείτε να λέτε για καριέρες πάνω στα Τέμπη, μπορείτε να λοιδορείτε, να υβρίζετε. Θα συνεχίσουμε τον αγώνα για τη δικαίωση νεκρών, αλλά και ζωντανών, για την υπόθεση των Τεμπών. Τελεία και παύλα!

(Χειροκροτήματα από την πτέρυγα της Ελληνικής Λύσης)

Πάμε στον κ. Δένδια, ο οποίος έκανε μια δήλωση. Πραγματικά, ο άνθρωπος είναι πιο επικίνδυνος από τον Μητσοτάκη, γιατί τον προαλείφουν για δελφίνο τους! Είπε προχθές: «Καταλαβαίνω τη φοβία που το μεταναστευτικό δημιουργεί στις ευρωπαϊκές κοινωνίες. Πρέπει πάντα το ελληνικό κράτος, η Ελληνική Δημοκρατία, να έχει μια ανοιχτή αγκαλιά». Πακιστανούς, Αφγανούς, ό,τι υπάρχει! «Πρέπει να δούμε τι θα κάνουμε με το δημογραφικό. Η Ελλάδα στον 21ο αιώνα κινδυνεύει να γίνει μια χώρα επτά εκατομμυρίων γερόντων. Υπάρχει ένα κατώτατο όριο στη δομή δυνάμεων που χρειάζεται οι Ένοπλες Δυνάμεις. Αν ο ελληνικός πληθυσμός δεν μπορεί να συμπληρώσει αυτό το κατώτατο όριο, τότε η Ελλάδα καθίσταται μια ανυπεράσπιστη χώρα». Έβγαλε διάγνωση!

Κύριε Βορίδη, συμφωνείτε με τη λύση του κ. Δένδια, να αγκαλιάσουμε τους Πακιστανούς και να τους πάμε στον στρατό; Σε αυτό θέλω να μου απαντήσετε. Και μη γελάτε! Εδώ θα μου απαντήσετε εσείς ο ίδιος. Εσείς θα μου απαντήσετε, αν συμφωνείτε με τη λύση που προκρίνει ο Υπουργός Εθνικής Άμυνας, να γίνουμε αποικία ισλαμιστών. Λέει ότι ή θα γίνουμε χώρα γερόντων ή αποικία ισλαμιστών.

Θέλω την άποψη του Υπουργού, γιατί τον γνωρίζω χρόνια, για το αν συμφωνεί με τη δήλωση Δένδια, αν δηλαδή σας ικανοποιεί. Διότι είστε ανίκανοι να εφαρμόσετε μέτρα εναντίον –θα το πω- της λειψανδρίας, να παλέψουμε όλοι μαζί με προτάσεις για το δημογραφικό, να επιλύσουμε το πρόβλημα του αφανισμού του έθνους. Και τι κάνετε; Εμπλουτισμό, στη γραμμή Μητσοτάκη! Διαφωνούμε και με αυτό. Θέλω, όμως, την απάντησή σας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Αγαπητέ κύριε Βορίδη, θα σας υπενθυμίσω κάτι που λέγατε κι εσείς. Λέγατε παλιά στη Νέα Δημοκρατία ότι αν ήρθατε εδώ για να διαγράψετε μια ιστορία χιλιόχρονη -χιλίων ετών- του έθνους, κάνατε λάθος. Τα λέγατε παλιά. Τώρα λοιπόν θα το ξαναπείτε αυτό; Γιατί αυτοί που θέλουν κάτι τέτοιο είναι πολύ μικροί για τα μεγάλα που χρειάζεται το έθνος, η πατρίδα και η ιστορία της.

(Χειροκροτήματα από την πτέρυγα της Ελληνικής Λύσης)

Επίσης, θα του προτείνουμε κάτι άλλο.

Ξέρετε, κύριε Υπουργέ, ότι απαγορεύεται να έρθουν στην Ελλάδα οι χριστιανοί της Συρίας; Ρώτησα το Υπουργείο Εξωτερικών και μου λένε υπάρχουν προβλήματα. Γιατί να πάρω Πακιστανούς και Αφγανούς όταν υπάρχουν άνθρωποι που είναι χριστιανοί, οι γνωστοί χριστιανοί λεβαντίνοι που θέλουν να έρθουν στην Ελλάδα; Να λύσετε το δημογραφικό αλλιώς με ομοδόξους λαούς, όχι ότι το λύσατε έτσι! Λέω τουλάχιστον να προτείνετε κάτι τέτοιο, να το αντιληφθώ ότι υπάρχει μια βασιμότητα λογικής. Για εμάς η επίλυση του δημογραφικού είναι να δώσουμε κίνητρα στη μάνα Ελληνίδα να γεννήσει ελληνόπουλα, αυτό που λέγατε εσείς παλιότερα.

(Χειροκροτήματα από την πτέρυγα της Ελληνικής Λύσης)

Κλείνω λοιπόν εδώ. Θα πω κάτι. Ξέρω τι συμβαίνει. Το σύστημα μάς τρέμει. Είμαστε εδώ, λέμε αλήθειες και δεν μπορεί να μας ελέγξει και αυτό είναι δεδομένο. Θέλετε αποδείξεις;

Να σας πω, κύριε Βορίδη, την ιστορία με τον Μασκ, ο οποίος συνομίλησε με τον Ευρωβουλευτή μας. Είχαν μια επικοινωνία. Κανένα ελληνικό κανάλι δεν κάλεσε αυτόν. Τρεις μέρες ΠΑΣΟΚ, Νέα Δημοκρατία και ΣΥΡΙΖΑ σχολίαζαν τον Μασκ, όχι η Ελληνική Λύση. Όλοι μιλούσαν στα μέσα ενημέρωσης εκτός από εμάς. Η ιστορία της εκλογής του Τραμπ. Όλοι μιλούσαν στα μέσα ενημέρωσης για τον Τραμπ εκτός από εμάς, που εμείς λέγαμε από την αρχή «συμφωνούμε με αυτά που λέει ότι θα κάνει ο Τραμπ με επιφύλαξη».

Η ιστορία με την Ουκρανία και τα Τάγματα Αζόφ. Δικαίωσή μας γιατί σήκωσε ο Ζελένσκι και είπε ότι 100 δισεκατομμύρια τα ενθυλάκωσαν κάποιοι που λένε ότι τα έδωσαν. Και ρωτώ, έχει εμπλοκή η Ελληνική Κυβέρνηση; Έστελνε όπλα. Είπε ναι στο να στείλουμε οικονομική βοήθεια. Όταν ο Ζελένσκι υποστηρίζει ότι η κυβέρνηση αυτή στην Ουκρανία λέει ότι εμείς δεν πήραμε 176 δισ., πήραμε 76 δισ. –τα άλλα 100 δισ. δεν ξέρω πού είναι- να ρωτήσω πού είναι τα λεφτά; Ποιος έφαγε τα λεφτά; Ποιοι ευρωπαίοι ηγέτες εμπλέκονται; Εμπλέκεται και η Ελληνική Κυβέρνηση;

Η ιστορία με τις ΑΠΕ και τις παρόχους ενέργειας. Είχαμε δίκιο. Όλοι μιλούσαν στα μέσα ενημέρωσης για τη δήλωση για τις εξορύξεις του Πρωθυπουργού και ότι οι ΑΠΕ δεν είναι τόσο καλές. Εμείς δεν μιλήσαμε.

Το ίδιο και με το εμβόλιο, το ίδιο και με τον Πούτιν. Λέγαμε για τις παρενέργειες. Τώρα ο Τραμπ κυνηγάει όλους αυτούς τους «Τσιόδρες» που λέγανε τα παραμυθάκια περί υποχρεωτικότητας του εμβολίου.

Η ιστορία με τα Τέμπη. Βλέπω στα κανάλια να παρελαύνουν η Νέα Δημοκρατία, το ΠΑΣΟΚ και ο ΣΥΡΙΖΑ, οι ηθικοί αυτουργοί του τροχαίου δυστυχήματος. Γιατί αν υπήρχε σύμβαση 717 θα ήταν απειροελάχιστο το γεγονός ή το ενδεχόμενο να συγκρουστούν τα τρένα. Θα ήταν μια μικρή ελάχιστη αν θέλετε πιθανότητα. Οι ηθικοί αυτουργοί αυτού που έγινε μιλούν στα κανάλια και αυτοί που αποκάλυψαν πράγματα που έκρυβαν κάποιοι, δεν υπάρχουν για τα κανάλια.

Όλα αυτά γιατί μας φοβάστε. Μας φοβάται όλο το σύστημα γιατί είμαστε το κόμμα της αλήθειας. Γιατί είμαστε το κόμμα που διεκδικούμε το μέλλον για τα παιδιά μας. Είμαστε το κόμμα που πιστεύουμε ότι το δίκιο είναι του φτωχού. Είμαστε το κόμμα που πιστεύουμε ότι η ακρίβεια είναι μια ταξική βία. Είμαστε το κόμμα που δεν φοβάται να σταθεί απέναντι στο σύστημα και τα μέσα ενημέρωσης και να τους κοιτάξουμε στα μάτια, όπως και τους Έλληνες πολίτες.

Διότι απαντάμε με Καζαντζάκη: «Αν μπορείς κοίταξε τον φόβο κατάματα και ο φόβος θα φοβηθεί και θα φύγει». Δεν φοβόμαστε κανέναν. Θα νικήσουμε για την Ελλάδα και τους Έλληνες!

(Χειροκροτήματα από την πτέρυγα της Ελληνικής Λύσης)

Σας τρομάξαμε, σας φοβίζουμε. Θα συνεχίσουμε μέχρι τέλους!

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Βελόπουλο.

Τον λόγο ζήτησε και έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Βορίδη, ήλθατε για ενίσχυση στον κ. Οικονόμου, γιατί τον βλέπω σε επισφαλή συνθήκη;

Κύριε Οικονόμου, εσάς στέλνουν τώρα, διότι δεν εμφανίζεται ο κ. Σταϊκούρας. Έρχεται νομοσχέδιο του Υπουργείου Υποδομών και Μεταφορών, κύρωση σύμβασης με τη Μολδαβία για την αμοιβαία αναγνώριση των αδειών οδήγησης. Έχετε ερευνήσει πώς χορηγούνται οι άδειες οδήγησης στην Ελλάδα; Θέλετε να αναγνωρίσετε και της Μολδαβίας; Υπάρχει πραγματική εγγύηση για τη χορήγηση των αδειών οδήγησης και γενικά έχετε επιτύχει αυτά τα οποία οφείλετε στο πεδίο της οδικής ασφάλειας, την ώρα που σκοτώνονται νέα παιδιά μετά από ελέγχους σε μεθυσμένους οδηγούς που αφήνονται ελεύθεροι γιατί οδηγούν Πόρσε; Έχετε κάνει πραγματικά ό,τι σας αναλογεί και μας φέρατε τώρα σύμβαση με τη Μολδαβία, την ώρα που βοά ο τόπος για τις ευθύνες σας για το έγκλημα των Τεμπών, για το έγκλημα των Τεμπών;

Κύριε Βορίδη, ενημερώστε τον κ. Γεωργιάδη ότι είναι έγκλημα, διότι έχουν ασκηθεί διώξεις σε βαθμό κακουργήματος. Το γνωρίζετε. Ο κ. Γεωργιάδης δεν το γνωρίζει; Νομίζει ότι είναι θέμα χρημάτων ο ποινικός χαρακτηρισμός της πράξης; Δεν τον έχετε ενημερώσει; Νόμιζα ότι είχατε καλή σχέση.

Σε βαθμό κακουργήματος, λοιπόν, έχουν ασκηθεί ποινικές διώξεις από την πρώτη στιγμή για πλείστα κακουργήματα και θα ασκηθούν και για άλλα και στους υποψήφιους υπόλογους είστε και εσείς, εσείς προσωπικά, κύριε Βορίδη, γι’ αυτό είστε σε δύσκολη θέση. Έχετε διατελέσει Υπουργός Μεταφορών, έχετε διατελέσει και Υπουργός αρμόδιος για τις τοποθετήσεις στον ΟΣΕ. Έτσι δεν είναι;

Είναι, λοιπόν, έγκλημα γιατί δολοφονήθηκαν πενήντα επτά άνθρωποι, γιατί δεν μεριμνήσατε για τους στοιχειώδεις κανόνες ασφαλείας, προστασίας της ανθρώπινης ζωής, γιατί είχατε αφήσει τα τρένα να πηγαίνουν στα τυφλά, στο: «Πάμε και όπου βγει», γιατί δεν υπήρχε ούτε φωτοσήμανση ούτε τηλεδιοίκηση και προσπαθούσατε μπροστά στις κάμερες να μπουρδουκλώσετε τα πράγματα, την ώρα που το έλεγαν οι αρμόδιοι εργαζόμενοι, γιατί το ενδεχόμενο απώλειας ανθρώπινης ζωής από τη σύγκρουση σάς είχε γνωστοποιηθεί ξανά και ξανά και ξανά και ξανά με δραματικές εκκλήσεις των εργαζομένων και εσείς και ο Υπουργός σας και ο Πρωθυπουργός σας επιλέξατε να συνεχιστεί η κινδυνώδης λειτουργία του σιδηροδρόμου και να ρισκάρετε τις ανθρώπινες ζωές.

Αυτό είναι ο ορισμός του ενδεχόμενου δόλου. Αποδεχθήκατε το ενδεχόμενο να χαθούν ανθρώπινες ζωές που σας γνωστοποιήθηκε ρητά και εγγράφως και εξωδίκως και ξανά και ξανά και ξανά και ξανά. Αυτό είναι ο ορισμός του εγκλήματος και του κακουργήματος και μάλιστα των κακουργημάτων που υπάγονται στην αρμοδιότητα του μικτού ορκωτού δικαστηρίου. Το λέω για να μη χαίρεστε ότι θα σας δικάσει ένας μόνο δικαστής με βάση τις παρεμβάσεις που έκανε ο κ. Φλωρίδης.

Είναι έγκλημα γιατί επιπλέον της σύγκρουσης που προκάλεσε τον θάνατο πολλών ανθρώπων, υπήρξε και έκρηξη από μεταφορά λαθραίου φορτίου, αυτό που εμφανίζατε ως θεωρία συνωμοσίας, αυτό που πια αποδεικνύεται απροσμάχητα ότι μεταφέρθηκε από την εμπορική αμαξοστοιχία με οδηγό εθελοντή στο γραφείο του κ. Μητσοτάκη. Εθελοντής στο γραφείο του κ. Μητσοτάκη ήταν ο οδηγός της εμπορικής αμαξοστοιχίας και πιστεύω ότι οι γονείς αυτού του ανθρώπου δεν μπορεί, θα σας ζητήσουν εξηγήσεις. Δεν μπορεί, γιατί χάσανε άνθρωπο.

Κύριοι, εντυπωσιάστηκα πραγματικά από τη χθεσινή αντίδραση του Προέδρου της Βουλής, του κ. Κακλαμάνη και ελπίζω ότι θα με ακούσει, γιατί δεν έχει κανένα λόγο ο κ. Κακλαμάνης να πάρει στην πλάτη του τον κ. Τασούλα, τον ελεγχόμενο κ. Τασούλα, τον ελεγχόμενο για συγκάλυψη κ. Τασούλα, τον ελεγχόμενο για υπόθαλψη κ. Τασούλα, αυτόν που θέλετε να τον ψηφίσετε μόνοι σας με μειοψηφική ψήφο για Πρόεδρο Δημοκρατίας, γιατί ξέρετε καλά ότι εκατόν εξήντα ψήφοι σημαίνει στ’ αλήθεια εκατόν δέκα ψήφοι, αφού έχετε πενήντα Βουλευτές μπόνους. Πενήντα από εσάς κάθεστε σε καρέκλες-μπόνους. Δεν είστε εκλεγμένοι στ’ αλήθεια, είστε «δώρο» Βουλευτές. «Δώρο» οι πενήντα!

(Χειροκροτήματα από την πτέρυγα της Πλεύσης Ελευθερίας)

Θα ασχοληθούμε και με το ποιοι είναι αυτοί οι πενήντα, γιατί τολμήσατε να θίξετε τους έξι Βουλευτές της Πλεύσης Ελευθερίας που είναι καθημερινά εδώ και κάνουν αυτά που δεν κάνετε εσείς.

Με εκατόν δέκα, λοιπόν, Βουλευτές προσπαθείτε να επιβάλετε για Πρόεδρο Δημοκρατίας ένα πρόσωπο σκοτεινό, πολλαπλώς ελεγχόμενο, εμπλεκόμενο στη συγκάλυψη και στο έγκλημα και στα εγκλήματα και στην υπόθαλψη και στην κατάχρηση εξουσίας, ένα πρόσωπο για το οποίο διαδηλώνουν οι πολίτες σε όλη την Ελλάδα.

Είστε τόσο αστείοι πραγματικά! Οι κλόουν που φτιάχνουν οι πολίτες στο διαδίκτυο ωχριούν μπροστά στη γελοιότητα τού να προσπαθείς να συρρικνώσεις μια πάνδημη διαδήλωση που γεμίζει τις πλατείες και να πεις «έλα μωρέ, ήταν τριάντα-σαράντα χιλιάδες άνθρωποι». Δεν μπορούσες να περπατήσεις στην πλατεία Συντάγματος και στους γύρω δρόμους. Εμένα μου θύμισε την Παρασκευή 3 Ιουλίου του 2015 αυτή η συγκέντρωση. Δεν μπορούσες να περπατήσεις και ήταν κατάμεστες οι πλατείες σε όλες τις πόλεις της πατρίδας μας, αλλά και έξω από την πατρίδα μας και στο εξωτερικό. Νομίζω ότι όπως οι φοιτητές στη Σερβία έχουν διεθνοποιήσει τη διαφθορά στη χώρα τους και ζητούν το τέλος της διαφθοράς, έτσι και οι πολίτες στη χώρα αυτή δεν κάμπτονται από τη δική σας διαπλοκή και επιμένουν για διαφάνεια και λογοδοσία.

Ο κ. Κακλαμάνης χτες είπε κάτι φοβερό. Ελπίζω να το ανακαλέσει. Έχει δημοσιευθεί στην εφημερίδα «Πρώτο Θέμα». Είναι η εφημερίδα στην οποία δημοσιεύθηκε και το αλλοιωμένο ηχητικό που υποστήριζε τη θεωρία του ανθρώπινου λάθους. Είναι η εφημερίδα στην οποία εργαζόταν ο κ. Μαρκόπουλος. Δεν ξέρω. Αυτός το διοχέτευσε; Γι’ αυτό έγινε πρόεδρος της εξεταστικής επιτροπής; Επειδή έκανε καλή δουλειά; Θα πρέπει να δώσει κάποιες απαντήσεις ο κ. Μητσοτάκης.

Σκυθρωπός είστε, κύριε Βορίδη.

Ο κ. Κακλαμάνης είπε χθες ότι δεν ανακοινώθηκε στη Βουλή η δικογραφία για το μπάζωμα, στην οποία περιέχονται τα ονόματα Υπουργών και «κολλητών» του κ. Μητσοτάκη, περιέχεται ο κ. Τριαντόπουλος, Υφυπουργός στον Πρωθυπουργό, δεξί χέρι του κ. Μητσοτάκη που στάλθηκε για τη βρώμικη δουλειά αμέσως στα Τέμπη. Δεν ανακοίνωσε τη δικογραφία στην οποία περιέχεται το όνομα του κ. Αγοραστού, του «κολλητού» του κ. Μητσοτάκη, του ανθρώπου στον οποίον έλεγε ότι έδωσε ένα δισεκατομμύριο ευρώ για αντιπλημμυρικά έργα. Αυτά έλεγε τρεις ημέρες πριν τα Τέμπη και είδαμε λίγους μήνες μετά στην καταστροφή από τον «Daniel» τι σόι αντιπλημμυρικά έργα ήταν αυτά.

Σημειώνετε, κύριε Βορίδη. Θα μου απαντήσετε πιστεύω. Δεν ξέρω αν θα σας ακούσω γιατί θα πάω στον εφέτη ειδικό ανακριτή στη Λάρισα. Μπορεί να μην προλάβω να σας ακούσω. Θα σας ακούσω από τον δρόμο όμως και θα σας απαντήσω μετά. Ακούω και όλα αυτά που λέτε στα μέσα ενημέρωσης. Μου τα βγάζει η αποδελτίωση. Βλέπω ότι έχετε ανησυχία μεγάλη.

Δεν ανακοίνωσε, λέει, τη δικογραφία γιατί δεν ήταν δικογραφία. Ήταν συμπληρωματικά στοιχεία. Ήρθε η δικογραφία από τις 6 Αυγούστου. Ήταν κλειστή η Βουλή και μετά δεν ανακοινώθηκε. Έτσι λέει το δημοσίευμα. Ελπίζω να το διαψεύσει ο κ. Κακλαμάνης. Τον κ. Κακλαμάνη επικαλείται. Μετά δεν ανακοινώθηκε γιατί ήταν συμπληρωματικά στοιχεία. Δεν ήταν δικογραφία. Μα, δεν διακρίνει ούτε ο Κανονισμός της Βουλής, ούτε το Σύνταγμα.

Η διάταξη του Συντάγματος του άρθρου 86 είναι σαφής. Κάθε τι που διαβιβάζεται κατά το άρθρο 86 για την έρευνα ποινικών ευθυνών Υπουργών και κυβερνητικών προσώπων αποτελεί στοιχείο ποινικής έρευνας και το άρθρο 153 παράγραφος 2 του Κανονισμού της Βουλής λέει ρητά ότι όλα τα στοιχεία που διαβιβάζονται, ανακοινώνονται. Τα στοιχεία, δεν λέει δικογραφία. Όλα τα στοιχεία που διαβιβάζονται, ανακοινώνονται. Αν, λοιπόν, δεν έγινε ανακοίνωση στην Ολομέλεια ποτέ, στοιχειοθετείται απόλυτα η υπεξαγωγή εγγράφου από τον κ. Τασούλα διότι όφειλε να ανακοινώσει στην Ολομέλεια αυτή τη δικογραφία που έχει περιέλθει στο συρτάρι του και δεν το έκανε.

Εγώ πήγα πριν από λίγο και είδα τη δικογραφία αυτή η οποία είναι κανονικότατη ποινική δικογραφία. Κανονικότατη. Περιέχει κρίσεις εισαγγελέων, της κ. Βιργινίας Σακελλαροπούλου, Αντιεισαγγελέως του Αρείου Πάγου, των αρμοδίων εισαγγελέων της Λάρισας, ότι πρέπει η δικογραφία να διαβιβαστεί εδώ στη Βουλή. Και ξέρετε από πότε είναι αυτές οι κρίσεις; Από τον Ιούλιο του 2024. Για φανταστείτε.

Τώρα, τι σόι μεταφορές χρησιμοποιούνται για αυτές τις δικογραφίες που και χελώνα να τις μετέφερε από τη Λάρισα θα είχαν φτάσει πριν κλείσει η Βουλή; Τι σόι διαδικασία είναι αυτή -την ξέρετε από παλιά- που χάνονται οι δικογραφίες και καθυστερούν και διαβιβάζονται την ώρα εκείνη που θα έπρεπε προ πολλού να έχουν καταχωριστεί και ανακοινωθεί αλλά, αχ, είναι καλοκαίρι; Έχετε μετέλθει ειδικές μεθοδεύσεις για να αποκρύψετε δικογραφίες.

Στον κ. Μητσοτάκη στέλνετε, κύριε Βορίδη, ή στον κ. Τασούλα;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Αν έχετε την καλοσύνη όχι προσωπικές αναφορές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχω καμία καλοσύνη. Έχουν χαθεί πενήντα εφτά άνθρωποι. «Αν έχω την καλοσύνη, όχι προσωπικές αναφορές». Καμία καλοσύνη δεν έχω, κύριε Βορίδη.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Κάντε ό,τι νομίζετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τέτοια καλοσύνη προς εσάς που θάβετε τις ποινικές δικογραφίες που αφορούν τα Τέμπη δεν έχει κανείς για την ακρίβεια, διότι το καθήκον της λογοδοσίας και διαφάνειας είναι ύψιστο. Και το γεγονός ότι φτάσατε να θάβετε εδώ μέσα στη Βουλή και να μην ανακοινώνετε καν την ποινική δικογραφία για το μπάζωμα η οποία περιέχει καταθέσεις αστυνομικών, ενοχοποιούν πάλι εσάς.

Ξέρετε ποιους ενοχοποιούν; Ενοχοποιούν τον κ. Τριαντόπουλο, δηλαδή τον κ. Μητσοτάκη. Ενοχοποιούν τον κ. Αγοραστό, δηλαδή τον κ. Μητσοτάκη. Όλοι αυτοί είναι οι κολλητοί. Ενοχοποιούν τον κ. Παπαγεωργίου -για σκέψου- τον υπεύθυνο του ταμείου της Πυροσβεστικής που τον έχετε τώρα Γενικό Γραμματέα στο Υπουργείο Κλιματικής Κρίσης και Πολιτικής Προστασίας. Ενδιαφέρουσα η εμπλοκή του κ. Παπαγεωργίου και στην υπόθεση για το Μάτι και στην υπόθεση για τα Τέμπη. Και ενδιαφέρον πως ένα πρόσωπο με τέτοιο μητρώο φτάνει να γίνεται αμετακίνητος Γενικός Γραμματέας του Υπουργείου Κλιματικής Κρίσης και Πολιτικής Προστασίας με πάρα πολλά κονδύλια.

Αναφέρονται, ακόμα, οι καταθέσεις των αστυνομικών στον κ. Αγάπιο Χαρακόπουλο. Και θα ήθελα όταν θα μου απαντάτε -που δεν θα είμαι εδώ- να μας πείτε αν είναι αδελφός ή ξάδελφος του Βουλευτή σας, πρώην Υπουργού σας, Μάξιμου Χαρακόπουλου, γιατί είναι το πρόσωπο το οποίο ήταν το αρμόδιο από πλευράς Αστυνομίας για την επίβλεψη του μπαζώματος. Οι αστυνομικοί της τροχαίας Λάρισας λένε ότι αντέλεξαν στο να μπαζωθεί ο χώρος χωρίς άδεια της ανακριτικής αρχής. Άρα, πάλι με δικές σας εντολές και με τα δικά σας πρόσωπα έγινε το μπάζωμα.

Εάν αυτά που δημοσιεύονται από πλευράς του Προέδρου της Βουλής είναι αληθή και του τα είπε κάποιος, τον συμβουλεύω να αναθεωρήσει και να διατάξει έρευνα γιατί δεν ανακοινώθηκε στη Βουλή η ποινική δικογραφία για το μπάζωμα. Πραγματικά πιστεύω ότι δεν έχει κανένα λόγο να πάρει στην πλάτη του ούτε τον κ. Τασούλα ούτε τις δικές σας αμαρτίες. Εξελέγη Πρόεδρος Βουλής πριν από λίγες μόλις μέρες.

Επίσης, φυσικά και πριν από αυτό έχω καταθέσει ήδη ειδικό αίτημα και διάβημα προς τον Πρόεδρο της Βουλής με αριθμό πρωτοκόλλου 970 ήδη από χτες, με το οποίο ζητώ να διαβιβαστούν όλες οι ποινικές δικογραφίες που αφορούν το έγκλημα των Τεμπών στην Επιτροπή Θεσμών και Διαφάνειας της Βουλής. Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ώρα που αμφισβητείται ακόμα και αν έχουν ανακοινωθεί και πόσες είναι οι ποινικές δικογραφίες, το ελάχιστο που οφείλει να πράξει η Βουλή είναι να ερευνήσει το παρασκήνιο και τις παραμέτρους της συγκάλυψης. Το ελάχιστο που οφείλει να κάνει η Βουλή είναι να ερευνήσει τι ακριβώς έγινε εδώ μέσα στη Βουλή με τις ποινικές δικογραφίες για το έγκλημα των Τεμπών. Θα περιμένω την απάντηση του κ. Κακλαμάνη.

Κύριε Μπούρα, θα καταθέσω και σε εσάς ως Πρόεδρο της Επιτροπής Θεσμών και Διαφάνειας της Βουλής αυτό που ήδη ανακοίνωσα και στη Διάσκεψη των Προέδρων την περασμένη Πέμπτη, δηλαδή αίτημά μας να συνεδριάσει η Επιτροπή Θεσμών και Διαφάνειας της Βουλής, να εξετάσει τις ποινικές δικογραφίες που βρίσκονται στη Βουλή για το έγκλημα των Τεμπών και να καλέσει προς εξέταση -είναι το ελάχιστο που οφείλουμε να κάνουμε- τον κ. Μητσοτάκη για να μας εξηγήσει ποιοι τον παραπλάνησαν και γιατί διαβεβαίωνε ότι δεν υπάρχει παράνομο φορτίο. Με ποιους μίλησε; Ποιον ρώτησε; Ρώτησε τον Υπουργό του, τον κ. Καραμανλή; Με την Hellenic Train μίλαγε; Με τον Υπουργό του και κολλητό του, που τον έβαλε ξανά υποψήφιο, δεν μίλαγε; Τον κ. Τριαντόπουλο τον ρώτησε; Τους δικούς του τους ρώτησε; Να δούμε. Θα τους αδειάσει, θα τους κρεμάσει, θα τους πετάξει από τη βάρκα; Αλλά πάντως θα πρέπει να απαντήσει. Και δεν νοείται να μην απαντήσει.

Είμαι από αυτούς που έχω την σταθερή άποψη ότι φυσικά και καλούνται και οι Πρωθυπουργοί στις εξεταστικές επιτροπές. Σε όλη την πολιτισμένη υφήλιο γίνεται αυτό. Δεν είναι άβατο οι εξεταστικές επιτροπές ούτε υπάρχει τέτοιου είδους προστασία. Και φυσικά θα πρέπει να κληθεί και ο κ. Τασούλας. Είναι ένας απλός πολίτης πλέον. Να δώσει εξηγήσεις για το τι έχει συμβεί με τις ποινικές δικογραφίες. Μήπως κι αυτός ξεχάστηκε; Παραπλανήθηκε; Ή μήπως πήρε κάποια γνωμοδότηση από το Επιστημονικό Συμβούλιο της Βουλής ότι τα στοιχεία που είναι συμπληρωματικά δεν τα ανακοινώνουμε;

Βέβαια, υπάρχει ένα πρόβλημα. Στο Επιστημονικό Συμβούλιο της Βουλής ο μόνος καθηγητής, ο κ. Μυλωνόπουλος, που είναι αρμόδιος για να μιλήσει για τα ποινικά, είναι συνήγορος υπεράσπισης του κ. Βίνη, του δικού σας παιδιού, του γαλάζιου παιδιού, της ΕΡΓΟΣΕ. Και ο έτερος για τα διοικητικά, ο κ. Χρυσανθάκης, έχει κάνει νομική γνωμοδότηση για την υπεράσπιση του κ. Βίνη. Αυτοί, άραγε, γνωμοδότησαν; Αυτό είναι το Επιστημονικό Συμβούλιο που γνωμοδότησε για την μη ανακοίνωση; Ή γνωμοδότησαν κάτι καθηγητές που είναι αρμόδιοι για τη Βιοηθική και είχαν κάποια επιφοίτηση για τη δικονομία, την ποινική διαδικασία και την ποινική προδικασία;

Είναι κραυγαλέες, δυστυχώς, οι ενέργειες και μεθοδεύσεις σας. Δεν υπάρχει καμία περίπτωση, είναι κάτι που το πιστεύω βαθιά -το πιστεύω διαχρονικά και το λέω διαχρονικά- ότι η αλήθεια δεν κρύβεται. Τα ψέματα έχουν ταχύτητα, αλλά η αλήθεια έχει διάρκεια και η αλήθεια, στο τέλος, πάντα βγαίνει. Η αλήθεια στο τέλος πάντα βγαίνει. Δεν υπάρχει περίπτωση, ό,τι και να κάνετε, να μην βγει.

Βγήκε και μας μίλησε το κορίτσι που σώθηκε από τη σύγκρουση και κάηκε από την έκρηξη. Μας μίλησε, μίλησε σε όλους μας. «Έχω ελάχιστο οξυγόνο. Θα πεθάνουμε. Δημήτρη, κάνε κάτι. Μάρθη, σ’ αγαπώ.». Πώς πιστεύετε ότι θα γλιτώσετε από τις ευθύνες σας; Πώς πιστεύετε ότι θα το διαχειριστείτε αυτό επικοινωνιακά;

Καταθέτω στα Πρακτικά την επίκαιρη ερώτηση που έχω καταθέσει από τον Οκτώβριο, 21-10-24, στον κ. Σταϊκούρα για το λαθρεμπόριο καυσίμων στο σιδηροδρομικό δίκτυο και ξανά, στις 29-10-24 προς τον Πρωθυπουργό. Και ξανά, στις 11-11-24 προς τον Πρωθυπουργό και ξανά, στις 18-11-24 προς τον Πρωθυπουργό -για το λαθρεμπόριο στο σιδηρόδρομο είναι αυτά. Και ξανά, στις 25-11-24 του προς τον Πρωθυπουργό και ξανά, στις 2-12-24 προς τον Πρωθυπουργό, επίκαιρες ερωτήσεις για το λαθρεμπόριο στον σιδηρόδρομο. Και ξανά, στον Υπουργό Υποδομών και Μεταφορών 20-1-25. Έστειλαν εσάς, κύριε Οικονόμου, να απαντήσετε. Ήταν πραγματικά μια δύσκολη στιγμή για εσάς, το αναγνωρίζω. Και ξανά 27-1-25 προς τον Πρωθυπουργό. Όλες αυτές είναι επίκαιρες ερωτήσεις που ο κ. Μητσοτάκης αρνήθηκε να απαντήσει -ο παραπλανημένος.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω, επίσης, στα Πρακτικά τις δύο επίκαιρες ερωτήσεις που κατέθεσα εχθές, 3-2-25, προς τον Υπουργό Δικαιοσύνης για το μπάζωμα του τόπου του εγκλήματος και τον ρόλο του κ. Καρακούκη και περιμένω να ορίσει πότε θα απαντηθεί. Και προς τον Υπουργό Προστασίας του Πολίτη για τον ρόλο των αστυνομικών στο μπάζωμα του τόπου του εγκλήματος. Και προς τον Πρωθυπουργό: «Δεν έχω οξυγόνο. Το λαθρεμπόριο καυσίμων και επικίνδυνων υλών στο σιδηροδρομικό δίκτυο της χώρας και η ασφάλεια του επιβατικού κοινού κατατίθεται για έκτη φορά μετά από πέντε αρνήσεις απάντησής σας.».

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ερωτώ τον κύριο Πρωθυπουργό -για να δούμε, θα μου απαντήσει την Παρασκευή;- υπάρχει κύκλωμα λαθρεμπορίου στον σιδηρόδρομο; Σε ποιες ακριβώς ενέργειες έχει προβεί η Κυβέρνησή σας διαχρονικά, από το έτος 2019 μέχρι σήμερα, για να αντιμετωπίσει και να εξαλείψει τη δράση κυκλωμάτων λαθρεμπορίου καυσίμων και επικίνδυνων υλών και με ποια αποτελέσματα; Τι έχετε πράξει μετά τις πρόσφατες δημόσιες αποκαλύψεις; Σε πόσες και ποιες περιπτώσεις έχει επιληφθεί η ελληνική δικαιοσύνη για τα θέματα λαθρεμπορίου παρανόμων και επικίνδυνων υλών στις σιδηροδρομικές μεταφορές; Έχετε εγχειρίσει ή θα εγχειρίσετε τα ειδικότερα στοιχεία στον εφέτη ειδικό ανακριτή που ερευνά το έγκλημα των Τεμπών;

Θα τον ρωτήσω και τώρα. Πώς εξηγείτε την άρνηση της Κυβέρνησής σας να χρησιμοποιήσει τη λέξη «έγκλημα» για τα Τέμπη; Θα θέσετε τον εαυτό σας στη διάθεση κάθε αρμόδιας αρχής για τη διερεύνηση του εγκλήματος των Τεμπών με δεδομένο ότι ήδη συνομολογείτε ότι ισχυριστήκατε και διαδώσατε στοιχεία που δεν ευσταθούν και που σας είπαν «εμπλεκόμενοι» στο έγκλημα, είναι δε κρίσιμο να εξιχνιαστεί πλήρως η προσπάθεια συγκάλυψης του εγκλήματος; Την καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανάμεσα σε αυτά, αν πάρετε τον λόγο, κύριε Βορίδη, απαντήστε μας και ποιο είναι το στέλεχος της Νέας Δημοκρατίας που καταδικάστηκε το 2022 για το κύκλωμα του λαθρεμπορίου στον σιδηρόδρομο.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** …(δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, δεν ξέρετε. Μμμ, δεν ξέρουνε.

Είναι, λέει, μέλος της κεντρικής επιτροπής της Νέας Δημοκρατίας και καταδικάστηκε το 2022. Αναφέρθηκε στην εξεταστική επιτροπή για το έγκλημα των Τεμπών, στο τέλος της οποίας -το τέλος, που βιαίως επιβάλατε- γράψατε και επτακόσιες σελίδες ότι είστε αθώοι του αίματος. Εκεί αναφέρθηκε. Για ερευνήστε να μας πείτε ποιο είναι αυτό το στέλεχος που εμπλέκεται στο λαθρεμπόριο στο σιδηρόδρομο, σε μία υπόθεση η οποία αποκαλύφθηκε από το 2008 επί των ημερών του κ. Χατζηδάκη, όταν ήταν Υπουργός Μεταφορών -και εσείς έχετε διατελέσει Υπουργός Μεταφορών- και από τη σύγκρουση εμπορικής αμαξοστοιχίας με επιβατική, ευτυχώς χωρίς απώλεια ανθρώπινων ζωών, προέκυψε ότι στην εμπορική αμαξοστοιχία είχαν προσδεθεί δεκαπέντε, όχι ένα, όχι δύο, όχι τρία, αλλά δεκαπέντε μαύρα βαγόνια. Δεκαπέντε, κύριοι! Και παριστάνετε τους έκπληκτους. Σκυθρωπός ο κ. Κατσαφάδος, σκυθρωπός ο κ. Κυριαζίδης, σκυθρωπός ο κ. Βορίδης, αμήχανος ο κ. Οικονόμου.

Θα σας απαλλάξω από τη δύσκολη θέση. Θα φύγω για τον εφέτη ειδικό ανακριτή στη Λάρισα, για να έχουμε περισσότερες ακόμη απαντήσεις. Σας διαβεβαιώ ότι το αίτημα των ανθρώπων για δικαιοσύνη, η κραυγή των παιδιών για οξυγόνο, η διεκδίκηση των απλών ανθρώπων για λογοδοσία και τιμωρία σας -γιατί είστε ένοχοι του εγκλήματος- δεν πρόκειται να μείνει αναπάντητη, δεν πρόκειται να μείνει ατελέσφορη. Είναι τόσο δυνατή -τόσο δυνατή- μέσα στην ψυχή των πολιτών η αίσθηση ότι αν δεν κάνουν κάτι, θα είναι οι επόμενοι στα βαγόνια της δικής σας διαφθοράς, αναλγησίας, στα βαγόνια της δικής σας διαπλοκής και ηθελημένης αμεριμνησίας, είναι τέτοια η αποφασιστικότητά τους, που δεν υπάρχει καμία περίπτωση αυτή η υπόθεση να μείνει κρυμμένη, η αλήθεια να μείνει θαμμένη και η ευθύνη σας να μείνει ατιμώρητη.

Έχετε μία χρυσή και ιστορική ευκαιρία αυτή τη στιγμή να αναλάβετε τις ευθύνες σας. Όσοι, ενδεχομένως, δεν έχετε βαρύτατη εμπλοκή, να διαχωρίσετε τη θέση σας. Όσοι έχετε βαρύτατη εμπλοκή, να την αναλάβετε -αυτό υπαγορεύει η ηθική και οι αρχές- και να μας απαλλάξετε από την παρουσία σας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο ζήτησε και έχει ο Υπουργός Επικρατείας κ. Βορίδης.

Θέλετε, κύριε Υπουργέ, να προηγηθούν οι Κοινοβουλευτικοί Εκπρόσωποι;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ό,τι θέλουν, δεν υπάρχει πρόβλημα.

**ΠΡΟΕΔΡΕΥΩΝ (Αθανάσιος Μπούρας):** Εσείς πείτε μας. Έχετε τη δυνατότητα να απαντήσετε τώρα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ωραία, θα μιλήσω τώρα.

**ΠΡΟΕΔΡΕΥΩΝ (Αθανάσιος Μπούρας):** Μέχρι να πάρετε τον λόγο, έχω την τιμή να ανακοινώσω στο Σώμα το δελτίο Επικαίρων Ερωτήσεων της Τετάρτης 5 Φεβρουαρίου του 2025.

Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 445/27-1-2025 επίκαιρη ερώτηση της Βουλευτού Λαρίσης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων με θέμα: «Να υπάρξει ειδική μέριμνα της πολιτείας για τη συνολική στήριξη των αμυγδαλοπαραγωγών του Ν. Λάρισας»

2. Η με αριθμό 449/28-1-2025 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να σταματήσει τώρα η πειθαρχική δίωξη της δασκάλας του 7ου Δημοτικού Σχολείου Αχαρνών»

3. Η με αριθμό 446/27-1-2025 επίκαιρη ερώτηση του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Παιδείας, Θρησκευμάτων και Αθλητισμού με θέμα: «Επιτακτική η ανάγκη κάλυψης των κενών θέσεων στα δημόσια σχολεία του Έβρου, όσον αφορά στους σχολικούς νοσηλευτές για παιδιά ΑΜΕΑ»

4. Η με αριθμό 461/31-1-2025 επίκαιρη ερώτηση του ανεξάρτητου Βουλευτή Κιλκίς κ. Πέτρου Παππά προς την Υπουργό Εργασίας και Κοινωνικής Ασφάλισης με θέμα: «Πώς αιτιολογείται η αιφνίδια μη ανανέωση συμβάσεων του Πρόεδρου, του Αντιπρόεδρου και του Γενικού Γραμματέα του νεοσυσταθέντος Σωματείου Εργαζομένων στην Επιχείρηση ΚΤΕΛ Θεσσαλονίκης (ΣΕΕΚΘ);»

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 474/3-2-2025 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης της Κοινοβουλευτικής Ομάδας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Παιδείας, Θρησκευμάτων και Αθλητισμού με θέμα: «Να σταματήσουν όλες οι άδικες διώξεις εκπαιδευτικών στη Θεσσαλία»

2. Η με αριθμό 450/28-1-2025 επίκαιρη ερώτηση του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπα προς την Υπουργό Εργασίας και Κοινωνικής Ασφάλισης με θέμα: «Ανάγκη για αντιμετώπιση της ανεργίας που βιώνει μεγάλος αριθμός Ελληνίδων και Ελλήνων που χρειάζεται από λίγους μήνες έως δύο χρόνια για να βγει σε σύνταξη»

Κύριε Υπουργέ, μπορείτε αν θέλετε να έρθετε στο Βήμα, γιατί, όπως είδατε, οι άλλοι Πρόεδροι έχουν πάρει μέχρι και εξαπλασιασμό του χρόνου τους.

Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ευχαριστώ, κύριε Πρόεδρε.

Βέβαια, η παρέμβασή μου καθορίζεται σε πολύ μεγάλο βαθμό δυστυχώς όχι από τη θεματολογία του συζητούμενου σχεδίου νόμου, αλλά των θεμάτων που άνοιξαν οι επικεφαλής των Κοινοβουλευτικών Ομάδων που πήραν τον λόγο, δηλαδή ο κ. Βελόπουλος και η κ. Κωνσταντοπούλου.

Επιτρέψτε μου να πω ποιο είναι το βασικό σημείο στο οποίο θα ευχόμουν, εν γένει, οι παρεμβάσεις των κομμάτων της Αντιπολίτευσης να είναι -ας το πω- συγκροτημένες και να αντιμετωπίσουν αυτό το βασικό ζήτημα. Διότι, όλα τα υπόλοιπα σε αυτή τη συγκλονιστική υπόθεση, σε αυτή την τραγωδία, προφανώς αποτελούν αντικείμενο ερεύνης της ποινικής δικαιοσύνης.

Να θυμίσω μερικές βασικές αρχές. Ο κ. Βελόπουλος με ενεκάλεσε μάλλον και για τις νομικές μου γνώσεις -δεν έχει μεγάλη σημασία αυτό- αλλά να θυμηθούμε τα βασικά. Η προανάκριση και η ανάκριση είναι μυστική. Και γιατί είναι μυστική; Όχι για κανέναν άλλο λόγο. Κυρίως για να μπορούν οι δικαστές να κάνουν τη δουλειά τους και να μπορούν οι διάδικοι, οι εμπλεκόμενοι στις δίκες αυτές και στις ποινικές διαδικασίες αυτές, να μπορούν να χρησιμοποιούν τα νομικά τους όπλα χωρίς να υπάρχουν παρεμβάσεις, διαχύσεις και ενδεχομένως ζητήματα τα οποία θα μπορούσαν να παρακωλύσουν καθ’ οιονδήποτε τρόπο την ανάκριση.

Εδώ γίνεται ακριβώς το αντίστροφο. Εδώ υπάρχει μία μόνιμη διαχείριση ανακριτικού και προανακριτικού υλικού που έρχεται στο φως της δημοσιότητας και γίνεται αντικείμενο πολιτικών τοποθετήσεων.

Να πω πάρα πολύ γρήγορα τι λέει η Κυβέρνηση για όλα αυτά. Πρώτον, θα έπρεπε να μας ενώνει όλους, όλες τις πτέρυγες, το αίτημα για απόδοση δικαιοσύνης. Την απόδοση δικαιοσύνης την κάνει η δικαιοσύνη, εν προκειμένω ο ανακριτής, ο εισαγγελεύς, αν χρειαστεί αύριο τα δικαστικά συμβούλια ή το δικαστήριο τελικώς. Αυτοί κάνουν την απόδοση της δικαιοσύνης. Την απόδοση της δικαιοσύνης, με συγχωρείτε, δεν την κάνει κανένας από εμάς εδώ μέσα. Δεν την κάνει ο κ. Βελόπουλος, δεν την κάνω εγώ, δεν την κάνει η κ. Κωνσταντοπούλου. Κανένας από εμάς.

Μπορούμε να την κάνουμε μόνο για τους Υπουργούς, υπό την προϋπόθεση ότι με τις διαδικασίες που προβλέπει ο Κανονισμός της Βουλής θα αχθεί προς συζήτηση στο Κοινοβούλιο πρόταση για σύσταση προκαταρκτικής επιτροπής κι αν αυτή γίνει δεκτή από την Ολομέλεια, εν συνεχεία επιλαμβάνεται πράγματι η επιτροπή να εξετάσει αυτά που πρέπει να εξετάσει. Αυτή είναι η κανονική διαδικασία. Θα περίμενε κανείς με ευαισθησία να στέκεται και με σεβασμό να στέκονται όλοι απέναντι σε αυτή τη διαδικασία.

Τι έχουμε εδώ; Εδώ έχουμε μία κατηγορία περί συγκαλύψεως. Αυτή είναι η κατηγορία που αποσείουμε μετά βδελυγμίας. Αυτό είναι που αρνούμαστε κατηγορηματικά. Ποια είναι όλα τα υπόλοιπα; Καλώς τα κάναμε ή κακώς τα κάναμε κατά τη διάρκεια της διακυβερνήσεως μας στον σιδηρόδρομο. Θα έπρεπε να έχουμε κάνει περισσότερα πράγματα. Να σας πούμε εμείς ότι κάναμε πολλά ή κάποιοι άλλοι έκαναν λιγότερα. Αυτή είναι μια συζήτηση πολιτική πάνω στις σιδηροδρομικές μεταφορές. Μια χαρά γίνεται. Μπορεί, λοιπόν, ο καθένας σ’ αυτό να πει αυτά τα οποία νομίζει κι αυτά τα οποία σκέφτεται. Μπορεί καθένας να πει ότι κάναμε πολλά ή κάναμε λίγα. Θα σας απαντήσουν οι Υπουργοί για τα πεπραγμένα τους, θα σας απαντήσει η Κυβέρνηση για το τι έχει κάνει για το ζήτημα του σιδηροδρόμου.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Θα έχω λίγο χρόνο ελπίζω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Σας είπα ότι οι Αρχηγοί τετραπλασίασαν και εξαπλασίασαν τον δικαιούμενο χρόνο.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Εγώ είμαι υποχρεωμένος να ζητήσω την άδειά σας.

**ΠΡΟΕΔΡΕΥΩΝ (Αθανάσιος Μπούρας):** Έχετε όσο χρόνο θέλετε.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Άρα, λοιπόν, συγχωρέστε με, αλλά αυτό είναι το οποίο αποκρούουμε και το αποκρούουμε σθεναρά και μετά βδελυγμίας, τη συγκάλυψη. Συγκάλυψη σημαίνει τι; Για να συνεννοηθούμε κάποια στιγμή σε αυτή την Αίθουσα. Συγκάλυψη σημαίνει ότι εμείς γνωρίζουμε τον ένοχο -αυτή είναι η συγκάλυψη- και δεν θέλουμε να τιμωρηθεί. Ενεργούμε δε σκοπίμως, παρεμβαίνοντας σε διάφορα σημεία της ποινικής διερεύνησης, προκειμένου να συγκαλύψουμε και να μην επιτρέψουμε την τιμωρία αυτού του ενόχου. Αυτή είναι η συγκάλυψη. Διότι άλλως, μπορείτε να συζητήσετε ό,τι άλλο θέλετε, ως προς όλα τα ζητήματα που θέλετε και να αποδοθούν ευθύνες. Η συγκάλυψη, όμως, είναι αυτό.

Και ερωτώ όλες τις πτέρυγες: Αυτή είναι μομφή που αποδίδετε στην Κυβέρνηση; Και πού τη στηρίζετε; Άκουσα εδώ την κ. Κωνσταντοπούλου να μιλάει για τον κ. Τριαντόπουλο ότι συγκάλυψε, φίλος του κ. Μητσοτάκη. Μάλιστα. Άρα τι αποδίδει αυτή η κατηγορία ότι έκανε ο κ. Τριαντόπουλος; Ότι ο κ. Τριαντόπουλος ήταν παρών, συμμετείχε -ή δεν ξέρω τι- σε μία σύσκεψη που αποφάσισε την επέμβαση στον χώρο.

**ΧΡΗΣΤΟΣ ΓΙΑΝΝΟΥΛΗΣ:** Και πίεζε.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Λέει η κατηγορία αυτή.

**ΧΡΗΣΤΟΣ ΓΙΑΝΝΟΥΛΗΣ:** Όσοι καταθέτουν.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Ακούστε τώρα τη δυσκολία μου. Λέει ο κύριος συνάδελφος το εξής. Το αναφέρω μόνο δυνατά γιατί δεν ακούστηκε. Θέλω να το απαντήσω γιατί είναι σημαντικό αυτό. Λέει ο κύριος συνάδελφος ότι υπάρχουν μάρτυρες που καταθέτουν ότι τους επίεζε ο κ. Τριαντόπουλος να κάνουν αυτή την παρέμβαση στον χώρο.

Ακούστε τώρα γιατί λέω ότι εδώ είναι στρεβλή η όλη προσέγγιση. Αν σας ρωτήσω πού το ξέρετε, πρέπει να μου απαντήσετε έχετε γνώση μιας δικογραφίας. Έχετε γνώση; Αυτή που είναι εδώ.

**ΧΡΗΣΤΟΣ ΓΙΑΝΝΟΥΛΗΣ:** Τη διαβάσαμε.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Τη διαβάσατε. Θέλετε να μου πείτε…

**ΧΡΗΣΤΟΣ ΓΙΑΝΝΟΥΛΗΣ:** Δεν βγάζουμε συμπέρασμα. Σας λέω τι υπάρχει.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Το κατάλαβα.

Θέλετε να μου πείτε σε ποια μαρτυρική κατάθεση αναφέρεται ότι πίεζε ο Τριαντόπουλος;

**ΧΡΗΣΤΟΣ ΓΙΑΝΝΟΥΛΗΣ:** Ο Διευθυντής της Τροχαίας.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Δεν… Μη με κάνετε… Αυτό σας λέω τώρα.

Σε αυτή τη συζήτηση, επειδή πετάγονται πράγματα στον αέρα κι επειδή αυτά δεν έχουν εν συνεχεία υπόσταση κι επειδή δεν ισχύουν, εγώ θέλω να παρακαλέσω, το μόνο που θέλω να παρακαλέσω, είναι όποιος τα ισχυρίζεται αυτά, να τα πει οργανωμένα και συγκεκριμένα. Να κάνει την πρόταση για σύσταση προκαταρκτικής. Να έρθει να πει -ακούστε και το λέω ειλικρινά- ότι σε αυτό το σημείο της καταθέσεως του δείνα αναφέρονται αυτά. Γιατί αυτό τώρα μας βάζει στην εξής άβολη θέση και εσάς και εμένα. Εσείς να ισχυρίζεστε κάτι, εγώ να πρέπει να σας το αντικρούσω και οι δύο να κάνουμε αναφορά σε μία ποινική δικογραφία χωρίς να υπάρχει το ποινικό πλαίσιο εδώ.

Κάντε το παρακαλώ πολύ, για να την κάνουμε οργανωμένα τη συζήτηση. Γιατί αυτά πρέπει να τελειώνουν. Και γιατί πρέπει να τελειώνουν; Διότι για να υπάρχει συγκάλυψη -επιμένω- πρέπει να γνωρίζει κάποιος ότι: Πρώτον, να μεταφέρεται πράγματι παράνομο φορτίο. Αντικείμενο της ανάκρισης και της κρίσης του δικαστηρίου. Σωστά; Σωστά. Δεύτερον, αφού κριθεί ότι πράγματι μεταφέρεται αυτό το φορτίο, να ξέρει κάποιος ότι αυτό είναι ιδιοκτησίας του τάδε λαθρεμπόρου ο οποίος έχει φροντίσει για τη μεταφορά του. Τρίτον, να ξέρει κάποιος ότι σε αυτό το λαθρεμπορικό κύκλωμα συμμετείχε ο τάδε υπάλληλος της οποιασδήποτε μεταφορικής εταιρείας ή δεν ξέρω ποιος. Τέταρτον, να ξέρει ότι αυτός ο λαθρέμπορος έχει σχέση με κάποιο κυβερνητικό στέλεχος. Και, πέμπτον, να ξέρει ότι το κυβερνητικό στέλεχος ενήργησε για να αλλοιώσει τον χώρο για να μην υπάρχουν στοιχεία, για να μην αποκαλυφθεί αυτό. Αυτή είναι η συγκάλυψη.

Έχει προσκομίσει η Αντιπολίτευση τέτοια στοιχεία; Έχετε πει κάτι τέτοιο ποτέ; Έχετε στοιχεία για να υποστηρίξετε κάτι τέτοιο; Γιατί κάνετε αυτή τη μομφή;

**ΚΩΝΣΤΑΝΤΙΝΟΣ ΧΗΤΑΣ:** Ψεκασμένους μας λέγατε!

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, μη διακόπτετε. Εισακουστήκατε όλοι και δεν υπήρξε καμία διακοπή.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Γιατί κάνετε αυτή τη μομφή. Αυτή τη μομφή αποκρούουμε. Αυτό είναι που λέμε ότι πρόκειται περί χυδαίας εκμεταλλεύσεως. Αυτό είναι που λέμε ότι η Αντιπολίτευση, εν τέλει, δεν σέβεται τη διαδικασία και, εν τέλει, χρησιμοποιεί μία τραγωδία και την αγωνία των ανθρώπων για απόδοση δικαιοσύνης, για πολιτικές στοχεύσεις. Διότι κάνετε αυτούς τους ισχυρισμούς. Αν λέγατε άλλα πράγματα, θα ήταν διαφορετική η στάση μας, κύριε Χήτα και κύριε Πρόεδρε. Θα ήταν και διαφορετικό το επίπεδο της αντιπαράθεσης.

Μου λέτε για το «ψεκασμένους». Εγώ δεν το έχω πει. Προσέξτε, όμως, διαβάζω απόσπασμα από την ομιλία του κ. Βελόπουλου. Κύριε Πρόεδρε, η ομιλία σας αυτή είναι στο Κοινοβούλιο, από την Πέμπτη 29 Φεβρουαρίου του 2024. Στην ομιλία σας αυτή λέτε: «Τότε λοιδορήθηκα, πολεμήθηκα, ευτέλισαν την παρουσία μας που προσπάθησαν να αποδομήσουν. Τρία βαγόνια χαμένα. Ξέρετε αυτά τα βαγόνια από πού ήρθαν; Σήμερα το γράφει η «Καθημερινή». Τα τρία βαγόνια ήλθαν από τα Σκόπια. Τα τρία βαγόνια ήλθαν ανεξέλεγκτα. Πέρασαν στην Ελλάδα, κατευθύνθηκαν προς τον Νότο». Αυτά τα τρία βαγόνια υπήρχαν ή δεν υπήρχαν; Προσέξτε, γιατί το λέω αυτό; Διότι το να προβάλλετε ισχυρισμούς, τότε είπατε ότι υπήρχαν τρία βαγόνια…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τώρα δικάζετε εμένα;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Βελόπουλε.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Απαντώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν απαντάτε. Σας ρώτησα για τον Δένδια. Δεν απαντάτε.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Θα σας πω, αλίμονο! Σιγά που δεν θα σας πω για τον Δένδια!

**ΠΡΟΕΔΡΕΥΩΝ (Αθανάσιος Μπούρας):** Κύριε Βελόπουλε, παρακαλώ.

Συνεχίστε, κύριε Υπουργέ.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Δυο λεπτά όμως. Θέλω να τελειώσουμε με αυτό. Γιατί κατά τη γνώμη μου…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν τελειώνουμε.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Δεν τελειώνουμε. Αλλά γιατί δεν τελειώνουμε; Δεν τελειώνουμε γιατί δεν στέργετε να έρθετε σε μία συζήτηση που χρησιμοποιεί τον ορθό λόγο. Δεν θέλετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν μας καλούν. Καλούν εσάς τα κανάλια.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Δεν θέλετε να έλθετεσε μια συζήτηση επιχειρημάτων. Θέλετε απλώς να χυδαιολογείτε, θέλετε να συκοφαντείτε, θέλετε να σπιλώνετε, θέλετε να εκμεταλλεύεστε πολιτικά. Και όταν έρχεστε απέναντι στα συγκεκριμένα επιχειρήματα, μετά δεν έχουμε να πούμε τίποτε.

Ακούστε τι άλλο είπε η κ. Κωνσταντοπούλου εδώ. Αυτό έχει ενδιαφέρον, όχι προσωπικό. Θα χρησιμοποιήσω την προσωπική επίθεση την οποία μου έκανε, για να δείτε τον τρόπο σκέψεως και να δείτε τη λογική. Τι είπε η κ. Κωνσταντοπούλου; Αυτό αν δεν απατώμαι, περιλαμβάνεται και στο πόρισμα της Εξεταστικής Επιτροπής του ΚΚΕ. Δεν είναι προσωπικό. Είναι όμως, μια συνολική αναφορά στην ευθύνη των Υπουργών Υποδομών και Μεταφορών. Ακούστε. Λέει: «Είστε ένοχος». Για μένα. Εγώ, λοιπόν, είμαι ένοχος ανθρωποκτονιών. Αυτός ο ένοχος είμαι, με ενδεχόμενο δόλο. Αλλά είμαι ένοχος των ανθρωποκτονιών αυτών. Γιατί είμαι ένοχος των ανθρωποκτονιών; Κύριε Βελόπουλε, γιατί είμαι ένοχος ανθρωποκτονιών αυτών;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν το είπα εγώ αυτό.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Δεν το είπατε εσείς. Αλλά λέω μια γραμμή σκέψης πού οδηγεί. Διότι, στις 11 Νοεμβρίου του 2011 έως τον Μάιο του 2012, για έξι μήνες, διετέλεσα Υπουργός Υποδομών, Μεταφορών και Δικτύων τότε. Γι’ αυτή μου την παρουσία στο Υπουργείο το εξάμηνο του 2011 είμαι ένοχος των ανθρωποκτονιών που συντελέστηκαν το 2023. Καταλαβαίνετε αυτή τη γραμμή σκέψης; Αυτός είναι ο λεγόμενος αιτιώδης σύνδεσμος. Καταλαβαίνετε πού μας οδηγεί αυτό; Και λέω τώρα, αυτή την επιχειρηματολογία όταν την πούμε στους πολίτες, πιστεύετε ότι υπάρχει κανείς που θα την πιστέψει;

**ΑΛΕΞΑΝΔΡΟΣ ΚΑΖΑΜΙΑΣ:** Ναι. Είναι διαρκές έγκλημα, είπε στη συνέντευξή του ο Πρωθυπουργός.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Είμαι βέβαιος ότι ενδεχομένως, κύριε Καζαμία…

**ΠΡΟΕΔΡΕΥΩΝ (Αθανάσιος Μπούρας):** Κύριε Καζαμία, μη διακόπτετε.

Δεν έχει διακοπεί κανένας.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Εμένα δεν με πειράζουν οι διακοπές.

**ΠΡΟΕΔΡΕΥΩΝ (Αθανάσιος Μπούρας):** Μπορούσα να διακόψω πολλούς εγώ.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Εμένα δεν με πειράζουν οι διακοπές. Αλλά είναι στην κρίση του κυρίου Προέδρου.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, συνεχίστε.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Βεβαίως.

Είμαι βέβαιος ότι ενδεχομένως εσείς, κύριε Καζαμία, αλλά και οι ψηφοφόροι σας υιοθετείτε αυτή τη λογική. Επίσης όμως, είναι απολύτως σαφές ότι κανένας άνθρωπος…

**ΑΛΕΞΑΝΔΡΟΣ ΚΑΖΑΜΙΑΣ:** Όλη η κοινωνία.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Θερμή παράκληση να μη μιλάτε εσείς εν ονόματι όλης της κοινωνίας.

**ΑΛΕΞΑΝΔΡΟΣ ΚΑΖΑΜΙΑΣ:** Οι δημοσκοπήσεις το κάνουν.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Έχετε 4%, πήραμε 41%.

Στις ευρωεκλογές έχουμε 28%, πήρατε 5%. Πώς είστε εσείς όλη η κοινωνία και εμείς δεν είμαστε η κοινωνία; Συγγνώμη, δηλαδή. Συγγνώμη και ο βολονταρισμός και η αυθαιρεσία, με όση επιείκεια και να τα δω, έχουν κάποια όρια. Εσείς είστε η κοινωνία από το ύψος του 4%, εμείς από το 41% δεν είμαστε κοινωνία.

**ΑΛΕΞΑΝΔΡΟΣ ΚΑΖΑΜΙΑΣ:** 28%!

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** 28%; Από το 28% των ευρωεκλογών, αφού σας αρέσει, αν και η σύνθεση εδώ είναι του 41%. Από το 28% λοιπόν, αν σας αρέσει, εσείς με το 5% είστε η κοινωνία. Δικαιούστε να ομιλείτε και να επαίρεστε ως κοινωνία, εμείς όχι!

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Γιατί τέτοια ταραχή; Σας παρακαλώ! Είπατε τα επιχειρήματά σας, έρχεται και η απάντηση.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Λέω το εξής: Κανείς από εμάς δεν εκπροσωπεί το σύνολο της κοινωνίας. Όλοι εκπροσωπούμε τους ψηφοφόρους μας και τον πολιτικοκοινωνικό συσχετισμό που αποτυπώνεται στις εκλογές. Λέγεται «κοινοβουλευτική δημοκρατία» αυτό. Μόλις συμφιλιωθούμε με βασικές έννοιες εδώ μέσα, θα πάμε και παρακάτω πιο παραγωγικά.

Έρχομαι όμως και λέω, ότι αυτό, λοιπόν, που αποκρούουμε είναι ακριβώς αυτή τη συγκάλυψη. Πώς έγινε η έκρηξη; Απάντηση: θα απαντήσει η δικαιοσύνη. Θα εξετάσει τις πραγματογνωμοσύνες. Θα μας πει τι συνέβαλε σε αυτή την έκρηξη. Από τι προήλθαν οι θάνατοι; Απάντηση: θα το εξετάσει η δικαιοσύνη. Θα μας πουν οι ιατροδικαστές τα αίτια του θανάτου. Τι έγινε με τα βίντεο; Συγγνώμη, ήταν δική μας απόφαση η χρονική στιγμή λήψεως του βιντεοσκοπικού υλικού;

**ΝΙΚΟΛΑΟΣ ΒΡΕΤΤΟΣ:** Του Τερζάκη που τα έκρυψε!

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Επιτρέψτε μου, η ανάκριση...

**ΠΡΟΕΔΡΕΥΩΝ (Αθανάσιος Μπούρας):** Κύριε Βρεττέ, ήρεμα παρακαλώ.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Κύριε συνάδελφε, αφήστε αυτές τις πεποιθήσεις. Ο ανακριτής έχει αναλάβει στις 2 Μαρτίου. Έχει τη δυνατότητα να κάνει τις ανακριτικές πράξεις που νομίζει, στον χρόνο που νομίζει. Ποιος το συγκάλυψε αυτό; Ποιος τον περιόρισε; Το λέτε έτσι τώρα, ο τάδε και ο δείνα.

**ΝΙΚΟΛΑΟΣ ΒΡΕΤΤΟΣ:** Ο Τερζάκης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Γιατί; Ερώτηση: Γιατί να το κάνει; Ποια είναι η πρόθεσή του;

**ΝΙΚΟΛΑΟΣ ΒΡΕΤΤΟΣ:** Αυτό πρέπει να απαντήσει.

**ΠΡΟΕΔΡΕΥΩΝ (Αθανάσιος Μπούρας):** Κύριε Βρεττέ, σας παρακαλώ θερμά.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Άρα, λοιπόν, όλο εδώ στηρίζεται σε μία αυθαίρετη, αθεμελίωτη, αστήρικτη, αναπόδεικτη, χωρίς στοιχεία θεωρία και αυτό είναι που λέμε ότι, εν τέλει, καταλήγει να είναι σε θεωρία συνωμοσίας.

Εγώ όμως, να σας πω κάτι άλλο για να το λήξουμε και να συμφωνήσουμε, που δεν νομίζω να συμφωνήσουμε, αλλά να προσπαθήσουμε. Να προκύψουν από την ανάκριση -στο πλαίσιο αυτό που είπε ο Πρωθυπουργός- αυτά τα στοιχεία, να προκύψει και να κριθεί ότι υπήρχε παράνομο φορτίο, να ταυτοποιηθεί και να βρεθεί ο λαθρέμπορος, να βρεθεί αυτός ο οποίος τον έχει βοηθήσει, σε όποιο επίπεδο κι αν βρίσκεται αυτή η παροχή συνέργειας για να κάνει την παράνομη πράξη λαθρεμπορίας, να βρεθεί και από την ανάκριση…

(Θόρυβος στην Αίθουσα)

**ΚΩΝΣΤΑΝΤΙΝΟΣ ΧΗΤΑΣ:** …(Δεν ακούστηκε)

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Δεν ξέρω. Εσείς το ισχυρίζεστε, εγώ δεν το ξέρω.

Κύριε Χήτα, εσείς το ξέρετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Από Coca Cola έγινε η έκρηξη!

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Εσείς τώρα ξέρετε. Ωραία. Περιμένετε.

Κύριε Πρόεδρε, ο κύριος Πρόεδρος της Ελληνικής Λύσης μάς λέει ότι γνωρίζει. Ρωτάτε ή γνωρίζετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έλα Χριστέ και Απόστολε!

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Ρωτάτε ή γνωρίζετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα απαντήσω σε λίγο.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Εγώ δεν θέλω να σας παγιδεύσω κάπου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εμένα;

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Ναι, εσάς. Αφήστε τα αυτά, μη λέμε τώρα τέτοια, ποιος είναι πιο έξυπνος, ο ένας από τον άλλον. Όλοι έξυπνοι είστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς είστε πιο έξυπνος από όλους.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Όχι, εγώ είμαι ο τελευταίος. Αλλά ων ο τελευταίος, σας λέω ένα απλό πράγμα. Όποιος έχει γνώση επί των ερωτημάτων αυτών, όπως η κ. Κωνσταντοπούλου, που είναι τώρα στον εφέτη ανακριτή, δεν πάει να του τα πει αυτά που ξέρει, αυτά που ξέρετε όλοι εδώ μέσα και δεν τα ξέρουμε εμείς; Δεν πάτε να τα πείτε στον ανακριτή, αφού ξέρετε και για το φορτίο, ξέρετε και τον κάτοχο του φορτίου, ξέρετε και τον συνεργό του φορτίου, ξέρετε και το ποιος συνομίλησε και ποιον καλύπτει το κυβερνητικό στέλεχος που ενήργησε για να αποσιωπήσει τα πάντα και να τα συγκαλύψει; Αφού τα ξέρετε όλα αυτά, γιατί δεν πάτε να τα πείτε; Αλλά το αντιστρέφω. Αν δεν τα ξέρετε, πώς τα ισχυρίζεστε; Ένα από τα δύο, ή τα ξέρετε και πηγαίνετε πείτε τα ή αν δεν τα ξέρετε, σιωπήστε και απλώς ενώστε τη φωνή σας με το αίτημα να κάνει η δικαιοσύνη τη δουλειά της -το αυτονόητο αίτημα-, να βρεθεί η αλήθεια και να τιμωρηθούν οι ένοχοι, το αυτονόητο κοινό αίτημα. Δεν σας αρέσει αυτό, γιατί αυτό δεν εξυπηρετεί τα πολιτικά σας σχέδια.

Γιατί εσείς πίσω από όλο αυτό δεν βλέπετε μια τραγωδία και δεν βλέπετε μια υπόθεση για την οποία πρέπει να τιμωρηθούν οι ένοχοι. Βλέπετε κάτι το οποίο πρέπει να κάνετε πολιτική εκμετάλλευση. Αυτό είναι το ενδιαφέρον.

**ΚΟΜΝΗΝΟΣ ΔΕΛΒΕΡΟΥΔΗΣ:** Το μπάζωμα βοηθάει στη συγκάλυψη;

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Να ξαναπώ τα ίδια; Γιατί δεν είστε κοντά μου, δεν ακούσατε τι έχω πει. Άρα να μην την ξανακάνω όλη την ομιλία, είκοσι ένα λεπτά. Μη μας πάρει σαράντα δύο λεπτά για να το καταλάβετε εσείς!

**ΚΟΜΝΗΝΟΣ ΔΕΛΒΕΡΟΥΔΗΣ:** Μια χαρά το καταλάβαμε.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Να απαντήσετε τότε, κύριε.

**ΚΟΜΝΗΝΟΣ ΔΕΛΒΕΡΟΥΔΗΣ:** Θα απαντήσουμε.

**ΜΑΥΡΟΥΔΗΣ (ΜΑΚΗΣ)** **ΒΟΡΙΔΗΣ (Υπουργός Επικρατείας):** Να απαντήσετε, παρακαλώ πολύ. Ποιος φόρτωσε το φορτίο; Ποιος τον βοήθησε; Ποια είναι η σχέση του με τον κυβερνητικό, ο οποίος έχει συμπράξει και έχει διατάξει την αλλοίωση του χώρου για να συγκαλυφτούν τα στοιχεία; Τα ξέρετε όλα αυτά υποθέτω.

**ΚΟΜΝΗΝΟΣ ΔΕΛΒΕΡΟΥΔΗΣ:** Ωραία. Το μπάζωμα… (Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κύριε Δελβερούδη, όταν πάρετε τον λόγο, θα τα πείτε. Ο ομιλών θέτει κάποια ερωτήματα, όπως έλαβε κάποια ερωτήματα. Σας παρακαλώ θερμά.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Άρα, λοιπόν, αυτά είναι τα ζητήματα που για να έχετε τη στοιχειώδη αξιοπιστία απευθύνσεως πρέπει να απαντήσετε, άλλως δεν υπάρχει τίποτε, άλλως είναι μια υπόθεση την οποία πρέπει να αφήσουμε να εξελιχθεί εκεί που εξελίσσεται, στον φυσικό της χώρο που είναι η δικαιοσύνη.

Κύριε Βελόπουλε, μαζί με τα τρία βαγόνια, να μας πείτε κι αν επιμένετε σε αρχικές σας αναφορές περί των πενήντα τριών ατόμων που δεν ανευρέθησαν. Αυτά γιατί τα λέω; Γιατί παραπονεθήκατε ότι σας ψέγουμε αδίκως. Εγώ τι λέω; Λέω ότι στον αντιπολιτευτικό οίστρο και θέρμη λέγονται πράγματα τα οποία εν συνεχεία προφανώς από την ίδια την ανάκριση διαψεύδονται.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πώς το ξέρετε;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Γιατί η δίωξη είναι για τους συγκεκριμένους, που είναι οι θανόντες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς πού το ξέρετε;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Για πόσους είναι η δίωξη;

**ΠΡΟΕΔΡΕΥΩΝ (Αθανάσιος Μπούρας):** Κύριε Βελόπουλε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πήρατε τα στοιχεία από τον ανακριτή;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Επιτρέψτε μου.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Α, σε θέλω εδώ τώρα. Πήρατε στοιχεία από τον ανακριτή;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Μάλιστα. Τι με ρωτάει ο κ. Βελόπουλος; Από πού ξέρω τον αριθμό των θανόντων.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι αυτό. Τα άλλα, τα παραπάνω που λέτε.

**ΠΡΟΕΔΡΕΥΩΝ (Αθανάσιος Μπούρας):** Κύριε Βελόπουλε, δεν διακοπήκατε καθόλου επί δεκαοκτώ λεπτά που μιλούσατε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Δεν έχει άλλα. Τον αριθμό των θανόντων τον ξέρω γιατί έχει γνωστοποιηθεί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το ότι ήταν καμένοι;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Αυτά δεν τα ξέρω. Εσείς τα ξέρετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα ξέρω.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Τα ξέρετε. Έχετε τη δικογραφία που έχει ο ανακριτής;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Γιατί πολύ απλά ο φίλος μου κάηκε εκεί, Μάκη. Και εσύ να ήσουν, το ίδιο θα έκανα.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ!

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Δεν μιλώ για τα προσωπικά σας. Άρα, εσείς έχετε μια προνομιακή πρόσβαση σε μια δικογραφία στην οποία εμείς η αλήθεια είναι ότι δεν έχουμε.

Πάω λίγο σε άλλα που έθεσε ο κ. Βελόπουλος. Κύριε Βελόπουλε, να διευκρινίσω ότι η θέση μας για το μεταναστευτικό είναι πολύ σαφής και συγκεκριμένη, αυστηρή αλλά δίκαιη μεταναστευτική πολιτική. Αυτή είναι η πολιτική της Κυβέρνησης. Η θέση μας για το δημογραφικό επίσης έχει αποτυπωθεί στο σχέδιο που έχει η Κυβέρνηση για την αντιμετώπιση του δημογραφικού. Είναι σχέδιο το οποίο έχει γνωστοποιηθεί και είναι σχέδιο το οποίο υλοποιείται. Να απαντήσω ευθέως. Πουθενά σε αυτό το σχέδιο δεν υπάρχουν τοποθετήσεις περί μεταναστών. Δεν υπάρχουν τέτοιες τοποθετήσεις. Μας ενδιαφέρει η δημογραφική ανάπτυξη των Ελλήνων και επομένως αυτή είναι η θέση της Κυβέρνησης. Δες σας λέω τη γνώμη μου, γιατί με ρωτάτε τη γνώμη μου. Σας λέω την κυβερνητική θέση, η οποία ταυτίζεται παρεμπιπτόντως με τη γνώμη μου. Άρα εδώ έχουμε ταύτιση. Αυτά στα οποία, λοιπόν, αναφέρεστε είναι ζητήματα τα οποία δεν αφορούν ούτε τη μεταναστευτική μας πολιτική, ούτε τη θέση μας για το δημογραφικό.

Θα σας παρακαλούσα σε αυτό, αν θέλετε η κριτική σας να είναι δίκαιη, προφανώς να κρατάτε, να επιμελείστε, να διαβάζετε και να μελετάται το ποιες είναι οι θέσεις των αντιστοίχων Υπουργείων, εν προκειμένω Μεταναστευτικής Πολιτικής και του Υπουργείου Οικογενειακής Συνοχής.

Τελειώνω, κύριε Πρόεδρε και ευχαριστώ πολύ για την ανοχή σας, λέγοντας το εξής. Από τη μια μεριά εκείνο το οποίο θέλουμε είναι να γίνει η απονομή της δικαιοσύνης με καθαρό και ανεπηρέαστο τρόπο. Θέλουμε να αφήσουμε όλοι -και σας παρακινούμε για αυτό- τη δικαιοσύνη να κάνει τη δουλειά της. Να έχουμε εμπιστοσύνη στη δικαιοσύνη, είτε τα πορίσματά της μας αρέσουν, είτε δεν μας αρέσουν, είτε μας βολεύουν πολιτικά, είτε δεν μας βολεύουν πολιτικά. Να ενισχύσουμε, λοιπόν, την εμπιστοσύνη στη δικαιοσύνη, γιατί σε τελευταία ανάλυση ειδικά πράγματι γι’ αυτούς τους ανθρώπους που έχουν χάσει τους δικούς τους, εκεί κοιτάμε για δικαιοσύνη, στη δικαιοσύνη. Αντιθέτως εδώ με όλο αυτό το ζήτημα της πολιτικής φόρτισης και της πολιτικής εκμετάλλευσης προφανώς κανείς δεν περιμένει πολλά.

Τι πρέπει να κάνουμε; Εγώ δεν μπορώ να σας προτείνω την αντιπολιτευτική σας τακτική. Δικαίωμά σας είναι να κάνετε ό,τι θέλετε. Αλλά είναι ξεκάθαρο ότι με τις συκοφαντίες, με τις χυδαιολογίες, με τις ανυπόστατες κατηγορίες περί συγκαλύψεως, οι οποίες δεν προσκομίζουν το παραμικρό μα παραμικρό αποδεικτικό επιχείρημα, το παραμικρό στοιχείο, να ξέρετε ότι ουσιαστικά επιβεβαιώνεται απολύτως αυτό για το οποίο σας κατηγορούμε, ότι από μια τραγωδία επιχειρείτε να αξιοποιήσετε πολιτικά οφέλη.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ πολύ, κύριε Υπουργέ.

Σήμερα η διαδικασία είναι κλειδωμένη. Τι σημαίνει αυτό; Συζητάμε σύμφωνα με το άρθρο 108 συγκεκριμένα και γι’ αυτό υπάρχουν και ο αριθμός των παρεμβάσεων και οι συγκεκριμένοι χρόνοι, ανεξάρτητα τώρα αν ξεχείλωσαν τόσο πολύ -δεν έγινε μόνο σήμερα-, παρά το γεγονός ότι θέσατε πολλά ερωτήματα. Οι δύο Αρχηγοί -οι δύο Πρόεδροι που μίλησαν-, αλλά και να πω και ευθέως ακούγοντας και τους εισηγητές, ασχολήθηκαν με θέματα στα οποία απάντησε ο Υπουργός.

Εγώ, κύριε Βελόπουλε, θα σας δώσω μόνο τρία λεπτά κατά παρέκκλιση. Θέσατε τα ερωτήματα, απάντησε ο Υπουργός. Πάρτε τον λόγο για τρία λεπτά και στη συνέχεια τον λόγο θα πάρουν με τη δύναμη των Κοινοβουλευτικών Ομάδων οι Κοινοβουλευτικοί Εκπρόσωποι που είναι αναφερόμενοι στη σημερινή ημερήσια διάταξη.

Κύριε Πρόεδρε, έχετε τον λόγο για τρία λεπτά, σας παρακαλώ θερμά. Άλλη μέρα μπορείτε να πείτε ό,τι θέλετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Βορίδη, σήμερα θα σας καταγγείλω για στρεψοδικία και θα σας πω γιατί. Αναφερθήκατε σε δικές μου δηλώσεις οι οποίες αναφέρονταν σε δημοσίευμα εφημερίδας, όχι τις πρώτες μέρες του ΄23. Αυτό ξέρετε πώς λέγεται; Λαθροχειρία.

Εγώ διάβαζα ένα δημοσίευμα και έθετα ερωτήματα. Το 2024 αυτό το δημοσίευμα που λέτε εσείς. Για το 2023 δεν μιλήσατε καθόλου. Θα σας πω κι άλλα τώρα. Ακούστε, μπορεί εδώ κάποιοι να σας φαίνονται ότι είναι γάτες ή γατάκια. Στην Ελληνική Λύση δεν περνάνε αυτά. Είναι λαθροχειρία να χρησιμοποιείς στοιχεία από εφημερίδα, να τα βάζεις στο στόμα ενός Προέδρου, ο οποίος αίρεται ερωτήματα από Βήματος της Βουλής για το συγκεκριμένο άρθρο.

Πάμε στο επόμενο. Εκτός και αν μας απαγορεύετε να κάνουμε και ερωτήσεις με βάση τα δημοσιεύματα. Δημοσίευμα της «Καθημερινής». Κάνατε άλματα. Ακούστε γιατί κάνατε άλματα. Θέλετε απόδειξη; Ερώτηση: Έγινε η σύγκρουση; Ναι ή όχι; Γιατί πήγατε μόνο στην έκρηξη; Τη σύμβαση 717 ποιος δεν την υλοποίησε; Ποια κυβέρνηση; Πείτε μας εσείς. Η δική σας δεν ήταν τέσσερα χρόνια; Να ξέρουμε και τι λέμε. Αν η σύμβαση είχε υλοποιηθεί θα είχε αποτραπεί στο απειροελάχιστο η σύγκρουση και δεν θα ψάχναμε το ξυλόλιο, το τολουόλιο κ.λπ..

Πάμε και στα επόμενα. Δεν είπατε για αυτό τίποτα. Συγκροτημένες προτάσεις. Εγώ μίλησα, κύριε Υπουργέ μου, για τον χώρο του εγκλήματος-δυστυχήματος που δεν έκλεισε από κανέναν. Αυτό σας είπα. Σας είπα ότι υπήρχαν παρεμβάσεις, ο κόσμος πήγαινε κι ερχόταν εκεί πάνω. Μη σας δείξω το σχετικό βίντεο στο οποίο υπήρχαν άνθρωποι εκεί στις 4.00΄ το πρωί οι οποίοι δεν είχαν καμία θέση στον χώρο. Ψάχνουμε ακόμα και το θέμα αυτό.

Είπατε καλώς τα κάνατε ή κακώς τα κάνατε; Θέσατε ένα ερώτημα. Τα κάνατε καλώς όλα ή κακώς; Θα σας απαντήσω πώς τα κάνατε. Δεν είναι, λοιπόν, πολιτική συζήτηση; Είναι λένε εξόχως πολιτική. Όχι, δεν είναι πολιτική. Για εμάς παραμένει μια ποινική υπόθεση μέχρι να μπουν φυλακή οι υπαίτιοι. Είπατε ότι είναι πολιτική η συζήτηση. Είναι ποινική, κύριε Υπουργέ.

Πάμε, λοιπόν. Είπατε ότι η συγκάλυψη δεν είναι αυτό. Σας διαβάζω από το λεξικό, γιατί τα ελληνικά σας είναι καλά, αλλά τα ξεχνάτε εκεί πάνω. Σας διαβάζω: «Συγκάλυψη είναι η απόπειρα, είτε επιτυχής είτε όχι, απόκρυψης αποδεικτικών στοιχείων που αφορούν παραπτώματα, σφάλματα, ανικανότητα…», σύμβαση 717, «… ή άλλη πληροφορία που θεωρείται ότι η φανέρωσή της θα προκαλούσε αμηχανία ή θα έφερνε σε δύσκολη θέση κάποιον».

Ακούστε, κύριε Υπουργέ, έχω ένα δελτίο Τύπου μπροστά μου, την επόμενη μέρα που πήγε ο Τριαντόπουλος. Τι λέει ο Τριαντόπουλος στο δελτίο Τύπου; Λέει τα εξής: «Ελληνική Δημοκρατία, Υφυπουργός παρά τω Πρωθυπουργώ. Πήγε στο πεδίο για αποκατάσταση του πεδίου και κάθε άλλη σχετιζόμενη με τραγικό δυστύχημα ενέργεια και δράση με σεβασμό πάνω στα θύματα ή τους οικείους τους».

Άρα, ο Τριαντόπουλος πήγε να αποκαταστήσει τον χώρο, το πεδίο. Το λέει το δελτίο Τύπου.

Και θα το καταθέσω στα Πρακτικά. Πάρτε το, αν θέλετε. Εδώ είναι.

Άρα, πήγε για να αποκαταστήσει το πεδίο. Άρα, πήγε στον χώρο του εγκλήματος-δυστυχήματος για να αλλοιώσει αυτό που έγινε. Δεν δικαιολογείται διαφορετικά το ξεμπάζωμα, σας λέω, και η μεταφορά δέκα χιλιομέτρων μακριά των μπάζων. Αυτό σας λέω.

Τώρα πάμε στα υπόλοιπα για τη δικαιοσύνη. Μάλλον δεν διαβάζετε, δεν είστε ενημερωμένος και μου φαίνεται περίεργο, εσείς είσαστε ένας άνθρωπος που διαβάζει. Δεν καταγγέλλουμε μόνο εμείς τη δικαιοσύνη εδώ μέσα, οι γονείς την καταγγέλλουν για παραλείψεις και λάθη που έγιναν. Συμπτωματικά; Δεν ξέρω. Βρείτε τα εσείς. Έγιναν. Τα καταγγέλλουν οι γονείς. Δεν διαβάζετε τι λένε οι γονείς; Δεν διαβάζετε τι λένε οι γονείς. Ούτε αυτό διαβάζετε.

Εάν δεν διαβάζετε, οι γονείς είναι αυτοί που πονάνε, κύριε Βορίδη. Εσείς δεν πονάτε. Άντε, να πω πως κι εγώ πονάω γιατί έχασα τον φίλο μου. Όμως, οι γονείς πονάνε, σας λέω, και λένε ότι δεν εμπιστεύονται τη δικαιοσύνη γιατί οι ανακριτές έκαναν τραγικά λάθη. Το ξεμπάζωμα, δεν ξέρουν πού πήγαν τα μπάζα, δεν έψαξαν, τα βίντεο. Το λένε οι γονείς.

Λέτε ότι δεν υπάρχει συγκάλυψη. Ωραία, χαμένα βίντεο υπάρχουν, χαμένες φορτωτικές υπάρχουν, κομμένο το βίντεο της έκρηξης, δεν υπήρχε πουθενά, βρέθηκε τελευταία, ο χώρος ποδοπατήθηκε από τους διάφορους πολιτικούς που έτρεχαν για τις κάμερες, ξεμπαζώθηκε ο χώρος, ξαναμπαζώθηκε ο χώρος. Μπορείτε να μας πείτε γιατί έγιναν όλα αυτά; Λάθη ήταν; Να μας το πείτε, όμως, όπως έκανε ο Πρωθυπουργός, εντίμως είπε ότι έκανε λάθος, αλλά ανεντίμως δεν παραιτήθηκε εκείνη τη στιγμή. Αυτό σας είπα. Από τη στιγμή που λέει ότι έκανε λάθος και τον παραπλάνησαν πρέπει να παραιτηθεί. Δεν μπορεί να σε παραπλανά. Δεν είσαι πεντάχρονο παιδάκι. Δεν είναι πέντε ετών ο Πρωθυπουργός, κουμαντάρει μια ολόκληρη χώρα. Και όταν λέει: «Έκανα λάθος, με παραπλάνησαν οι δίπλα», για να το πιστέψω, κύριε Βορίδη, πρέπει να μου πει: «Με παραπλάνησε ο Βορίδης, με παραπλάνησε ο Βελόπουλος. Αυτοί μου το είπαν.» Όμως, δεν μας λέει ποιοι του είπαν όλα αυτά. Αυτό είναι το ερώτημα. Σε συνέντευξη στον «ALPHA» είπε: «Με παραπλάνησαν». Ποιοι τον παραπλάνησαν;

Επίσης, κύριε Βορίδη, και κλείνω εδώ, λέτε ότι εν πάση περιπτώσει εμπιστεύεστε τη δικαιοσύνη. Βγαίνω την τρίτη μέρα και λέω για την έκρηξη, λέω για το ξυλόλιο, φέρνω τα έγγραφα από το νοσοκομείο που μιλάνε για χημικά εγκαύματα των πυροσβεστών. Από εκεί ξετύλιξα το κουβάρι, από τα χημικά εγκαύματα των πυροσβεστών. Χημικό έγκαυμα μόνο με έκρηξη γίνεται από χημικό υλικό, από διαλύτες. Απλά πράγματα, δεν χρειάζεται να είσαι χημικός. Το λένε όλοι. Δεν με καλεί ούτε ο Πρωθυπουργός στο τηλέφωνο να με ρωτήσει τίποτα, ούτε ένας εισαγγελέας βρέθηκε να μου πει: «Φέρε τα χαρτιά εδώ να μας πεις τι είπες».

Ποια δικαιοσύνη; Αυτήν που στον Άρειο Πάγο διορίζει η κάθε Κυβέρνηση; Αυτή η δικαιοσύνη; Επιτρέψτε μου να έχω αμφιβολίες.

Σήμερα λοιπόν μιλήσατε για λαθρεμπόριο. Το είπατε λίγο. Το λένε και πολλοί Υπουργοί. Λαθρεμπόριο; Λαθρεμπόριο. Ωραία, να δεχτώ ότι δεν είναι λαθρεμπόριο, όπως λέτε εσείς. Το ένα δισεκατομμύριο που χάνουμε κάθε χρόνο από το λαθρεμπόριο καυσίμων κάποια στιγμή θα το χτυπήσει η Κυβέρνηση ή φοβάται τους ολιγάρχες μιας και μπορεί κάποιος από αυτούς να μετέφερε το ξυλόλιο; Και λέω τώρα εγώ: Τι κάνατε για να χτυπήσετε το λαθρεμπόριο; Τίποτα. Υπάρχει το πρόγραμμα ιχνηλάτησης του ΣΥΡΙΖΑ. Εφαρμόστε το.

Κλείνοντας, κύριε Βορίδη, ήθελα να πω ότι δεν άκουσα συγγνώμη, κύριε Βορίδη, για τα «ψεκ». Λυπάμαι γιατί δεν άκουσα μια συγγνώμη για το ότι κάνατε λάθος εκ μέρους του Πρωθυπουργού, καθώς εκπροσωπείτε τον Πρωθυπουργό. Είπατε: «Εδώ δεν είναι ο Βορίδης». Έτσι είπατε. Και είπατε ότι η προσωπική σας άποψη είναι διαφορετική.

Όμως, δεν άκουσα συγγνώμη εκ μέρους του Πρωθυπουργού. Μας λέγατε «ψεκ» και επιβεβαιωθήκαμε, σας λέω, σ’ αυτά που είπαμε. Από εκεί και πέρα είναι άλλο θέμα και το συζητάμε.

**ΠΡΟΕΔΡΕΥΩΝ (Αθανάσιος Μπούρας):** Και κλείστε, κύριε Πρόεδρε, γιατί είπατε πριν ότι κλείνετε και τώρα πάτε σε νέο «κλείνω».

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τελειώνω, κύριε Πρόεδρε.

Ακούστε, κύριε Βορίδη, δεν μπορώ να σας πάρω στα σοβαρά και ζητώ συγγνώμη. Να σας πω γιατί; Γιατί γνωριζόμαστε χρόνια. Λέει για δίκαιη μεταναστευτική πολιτική ο άνθρωπος που έλεγε για λαθρομετανάστες. Την έκανε μεταναστευτική τώρα.

Αύριο τα Τέμπη μπορεί να είναι ένα τροχαίο ατυχηματάκι με το ποδήλατο. Είστε ικανός για όλα, δυστυχώς, κύριε Βορίδη. Μεταναστευτική πολιτική η λαθρομετανάστευση; Τι να πω, κύριε Βορίδη; «Τα στερνά τιμούν τα πρώτα», κύριε Βορίδη. Να είστε καλά.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Δυστυχώς, για μια ακόμη φορά ανακυκλώνονται επιχειρήματα. Όμως, επιτρέψτε μου, κύριε Πρόεδρε, να πω το εξής. Υπάρχει κάτι εξαιρετικά επικίνδυνο στην τοποθέτησή σας κι αυτό είναι η αμφισβήτηση της ακεραιότητας της δικαιοσύνης -ακούστε με- και του μηχανισμού που έχει η ίδια η δικαιοσύνη να ακούει τα παράπονα των διαδίκων. Η ίδια η δικαιοσύνη έχει μηχανισμό. Αν θεωρήσει ότι κάτι δεν γίνεται καλά, η δικαιοσύνη το κρίνει.

Ακούστε όμως ποιο είναι το επικίνδυνο σ’ αυτές τις τοποθετήσεις. Τις ακούω από την κ. Κωνσταντοπούλου. Τις άκουσα τώρα κι από εσάς. Το επικίνδυνο δεν είναι το παράπονο κάποιου διαδίκου γιατί θεωρεί ότι κάτι δεν έγινε καλά από έναν δικαστικό λειτουργό. Αυτό δεν είναι επικίνδυνο γιατί υπάρχουν αρμόδια όργανα για να προσφύγει, για να πει το παράπονό του και θα κριθεί εντός της δικαιοσύνης. Το επικίνδυνο είναι να αρχίσουμε να αμφισβητούμε τον μόνο θεσμό που έχουμε για να λύσουμε αυτά τα θέματα.

Όταν απαξιώνετε αυτόν τον θεσμό με τη ρητορική σας, έρχομαι να σας ρωτήσω: Τότε οι άνθρωποι πού οδηγούνται; Πώς θα βρουν το δίκιο τους; Πώς θα ελπίσουν ότι θα λυθεί αυτό που έχουν να λύσουν, αυτό που ζητούν, την τιμωρία των ενόχων, την αποκατάσταση της αληθείας; Ποιος θα το κάνει αυτό; Εσείς; Εγώ; Η πλατεία; Η πλατεία; Ποιος θα το κάνει αυτό;

Άρα, λοιπόν η απάντηση είναι ότι αυτό θα έπρεπε να το διαφυλάττουμε ως κόρη οφθαλμού και δεν το διαφυλάττετε ως κόρη οφθαλμού. Και επιτρέψτε μου τώρα να πω και το εξής, για να κλείσουμε γιατί για εμένα αυτό εδώ είναι το μείζον, γιατί στην πραγματικότητα αυτό που υφέρπει και στο οποίο δεν ορρωδεί η Αντιπολίτευση προ ουδενός είναι ότι για να πλήξει την Κυβέρνηση, γιατί θεωρεί ότι έτσι πλήττει την Κυβέρνηση, και αναπαράγει τις συκοφαντίες στις οποίες σας αναφέρθηκα -και επαναλαμβάνω ποιες είναι οι συκοφαντίες, είναι αυτές οι συγκεκριμένες, αυτά για τα οποία σας μίλησα, αυτά είναι η συκοφαντία και είναι η πολιτική εκμετάλλευση- αλλά και φτάνει και στο σημείο να αμφισβητήσει τη λειτουργία του μόνου θεσμού που έχουμε για να επιλύσουμε αυτά τα ζητήματα και για να τιμωρήσουμε τους ενόχους και για να τους οδηγήσουμε εκεί που πρέπει.

Αυτό λοιπόν η Κυβέρνηση δεν θα σας επιτρέψει να το κάνετε, ούτε θα σας επιτρέψει να τη σπιλώσετε. Όλα τα υπόλοιπα μπορούν να αποτελέσουν, να το πω, αντικείμενο πολιτικής αντιδικίας. Το αν ορθώς σας χαρακτήρισαν, όσοι σας χαρακτήρισαν, γιατί έχετε πει διάφορα πράγματα που απεδείχθη ότι δεν είναι έτσι…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ε όχι! Ποιος;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Και διότι, κύριε Πρόεδρε,…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι,…

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Βελόπουλε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όταν διακόπτει η κ. Κωνσταντοπούλου, δεν μιλάτε.

(Θόρυβος – διαμαρτυρίες)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ. Αφήστε με να κάνω εγώ τη δουλειά μου.

**ΑΛΕΞΑΝΔΡΟΣ ΚΑΖΑΜΙΑΣ:** Δεν είναι αρμόδιος Υπουργός ο κ. Βορίδης. Το γνωρίζετε. Είναι κατά παραβίαση του άρθρου 108 αυτό που γίνεται τώρα.

**ΠΡΟΕΔΡΕΥΩΝ (Αθανάσιος Μπούρας):** Ακούστε κάτι. Να επανέλθω για να σας ενημερώσω.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Να ξαναδιαβάσετε τις αρμοδιότητες.

**ΠΡΟΕΔΡΕΥΩΝ (Αθανάσιος Μπούρας):** Κατά παραβίαση είναι ότι οι Αρχηγοί μιλάνε τριάντα λεπτά, εγκαλούν την Κυβέρνηση και η Κυβέρνηση είναι υποχρεωμένη να απαντήσει, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Δεν είναι ο αρμόδιος Υπουργός.

**ΠΡΟΕΔΡΕΥΩΝ (Αθανάσιος Μπούρας):** Είναι ο αρμόδιος, γιατί είναι Υπουργός παρά τω Πρωθυπουργώ, Επικρατείας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχει δίκιο ο συνάδελφος. Έστειλαν το βαρύ πυροβολικό.

**ΠΡΟΕΔΡΕΥΩΝ (Αθανάσιος Μπούρας):** Φαίνεται αρέσει μόνο η μία πλευρά.

Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Σωστά.

Διότι, κύριε Πρόεδρε, σας έλεγα ότι δεν αναφερθήκατε σε ένα δημοσίευμα. Ξαναδιαβάστε τι έχετε πει. Υιοθετήσατε το δημοσίευμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι.

**ΠΡΟΕΔΡΕΥΩΝ (Αθανάσιος Μπούρας):** Μηνδιακόπτετε, κύριε Βελόπουλε. Ξέρετε πόσες φορές διαφωνούμε και δεν σας διακόπτουμε;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Και το φέρατε το δημοσίευμα ως ισχυρισμό σας μέσα στην Αίθουσα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δική σας εφημερίδα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Τώρα εκείνη την εποχή βόλευε για την πολιτική εκμετάλλευση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το ’24;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Τώρα μετά τη διάψευση, δεν βολεύει για την πολιτική εκμετάλλευση.

Μα, αυτό ακριβώς είναι που σας λέω, κύριε Πρόεδρε. Σας λέω ότι όλος αυτός ο λόγος στο σύνολό του, που προσπαθεί να αποδείξει χωρίς κανένα στοιχείο ότι δήθεν η Κυβέρνηση συγκαλύπτει, είναι εκείνος ο οποίος σας αφήνει έκθετους.

Άρα, λοιπόν, εγώ θα παρακαλέσω για μία ακόμη φορά προς το σύνολο των συναδέλφων και των πολιτικών κομμάτων να σεβαστούν τη δικαιοσύνη, να σεβαστούν το έργο τους, να σταματήσουν πια αυτή την ακραία εκστρατεία κατασυκοφάντησης και καταλάσπωσης της Κυβέρνησης. Και από εκεί και πέρα έχουν δόξα τω Θεώ τα κόμματα μέσα κοινοβουλευτικά, προκειμένου ο διάλογος αυτός να διεξάγεται οργανωμένα και να πουν συγκεκριμένα τι θέλουν για συγκεκριμένες αιτίες, για συγκεκριμένα πρόσωπα, όποιος νομίζει ότι έχει να πει κάτι. Φτάνει, όμως, πια η λάσπη στον ανεμιστήρα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής εξήντα μαθήτριες και μαθητές και έξι συνοδοί εκπαιδευτικοί από το 2ο Γυμνάσιο Σαλαμίνας.

Η Βουλή σάς καλωσορίζει. Σας ευχόμαστε καλή πρόοδο. Φαίνεται ότι σήμερα έχετε την τιμητική της η Σαλαμίνα, ήρθε το Λύκειο, τώρα ήρθε και το Γυμνάσιο. Να είστε καλά.

(Χειροκροτήματα από όλες τις πτέρυγες της Βουλής)

Επανερχόμαστε στη διαδικασία. Έχουν ζητήσει τον λόγο μέχρι στιγμής τουλάχιστον ο κ. Μάντζιος ως Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο οποίος και θα πάρει αμέσως τον λόγο, ο κ. Γιαννούλης, ο κ. Καραθανασόπουλος, η κ. Αχτσιόγλου και ο κ. Δελβερούδης. Κοιτάξτε! Συνηθίζουμε να πηγαίνουμε από το τέλος προς την αρχή. Ο Κανονισμός προβλέπει να ομιλούν σύμφωνα με την κοινοβουλευτική δύναμη των κομμάτων και εφόσον τα κοινοβουλευτικά κόμματα θέλουν να πάρουν τον λόγο, προηγούνται κατά σειρά δύναμης εκλογικής.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε και ευχαριστώ εκ των προτέρων και για την ανοχή σας.

Κύριε Πρόεδρε, κυρίες και κύριοι συνάδελφοι, ο εισηγητής μας, Τάσος Νικολαΐδης ανέλυσε και τεκμηρίωσε για το ζήτημα της κυρούμενης συμβάσεως. Δεν έχω να προσθέσω τίποτα σε σχέση με τη σύμβαση της χώρας μας με τη Μολδαβία στα θέματα αρμοδιότητας του Υπουργείου.

Η συζήτηση, όμως, αυτή όπως έχουμε καταλάβει και έχουμε δει να εξελίσσεται, όπως κάθε συζήτηση, ας μην κρυβόμαστε, όλες αυτές τις ημέρες, ιδίως όταν έχουμε παρόν εδώ το Υπουργείο Υποδομών και Μεταφορών, διεξάγεται και εξελίσσεται στη σκιά μιας εθνικής τραγωδίας, της τραγωδίας των Τεμπών. Δεν μπορεί, λοιπόν, να εκπλήσσεται ούτε να ενοχλείται η Κυβέρνηση από αυτό.

Άλλωστε μέσα σε σαράντα λεπτά, όσο διήρκεσε ακριβώς η συνέντευξη του κυρίου Πρωθυπουργού, κατέρρευσαν δύο χρόνια μεθοδικής προπαγάνδας και διαστρέβλωσης. Κατέρρευσε η μετα-αλήθεια, που η Κυβέρνηση προσπάθησε να επιβάλει στον δημόσιο διάλογο σε όλα τα κρίσιμα σημεία. Και αυτή είναι μια πρώτη μεγάλη νίκη της κοινωνίας και των μεγάλων κινητοποιήσεων που προηγήθηκαν.

Ας το δούμε όλο αυτό συγκροτημένα, σημείο προς σημείο. Εγώ θα συμφωνήσω με τον Υπουργό Επικρατείας, αφού όμως συμφωνήσουμε ότι εδώ δεν είναι ούτε τηλεοπτικό πάνελ να σχολιάζουμε δημοσκοπήσεις και ποσοστά κομμάτων -δεν είναι το θέμα αυτό που προσφέρεται και προσφέρει μια τέτοια ευκαιρία- ούτε νομική σχολή, ούτε όμιλος ρητορικής. Εδώ είναι η Βουλή. Είναι η Βουλή που συζητά ένα έγκλημα, μία τραγωδία, μία συλλογική ανοικτή πληγή πενήντα επτά νεκρών. Είναι μία Βουλή, η οποία, κύριε Πρόεδρε, οφείλει να κάνει τα πάντα, όχι να μη συγκαλύψει μόνο, αλλά να αποκαλύψει ευθύνες και υπεύθυνους γι’ αυτό το έγκλημα. Όχι, δεν είναι συμπληρωματικά απλώς στοιχεία και δεν μπορούν να υποβιβάζονται σε συμπληρωματικά απλώς στοιχεία κρίσιμες μαρτυρικές καταθέσεις, που κατ’ ουσίαν αποτελούν νέα δικογραφία και πρέπει να ανακοινώνονται στην Ολομέλεια της Βουλής. Είναι το πνεύμα και το γράμμα του Κανονισμού της Βουλής, του Συντάγματος, του νόμου περί ευθύνης Υπουργών που επιβάλλει στη Βουλή να ανακοινώνει στην Ολομέλεια ακόμα και νέα στοιχεία, τα οποία συγκροτούν νέα κατηγορία, αναβαθμίζουν κατηγορία, συγκροτούν νέα δικογραφία. Αυτό ορίζει το Σύνταγμα, ο Κανονισμός της Βουλής και ο νόμος περί ευθύνης Υπουργών.

Σημείο προς σημείο, λοιπόν, έξι σημεία. Σημείο πρώτον, το ανθρώπινο λάθος που πρώτος έσπευσε να εντοπίσει ο κύριος Πρωθυπουργός. Δεν είναι μόνο αυτό. Το εγκληματικό λάθος γιατί συνέβη; Συνέβη, επειδή ακριβώς υπήρχε σωρεία κρατικών παραλείψεων. Η μη λειτουργία της τηλεδιοίκησης και της σηματοδότησης, σε συνδυασμό με την απώλεια όλων των άλλων δικλίδων ασφαλείας, οδήγησαν στο δυστύχημα και αυτό το ομολόγησε ο ίδιος ο κύριος Πρωθυπουργός σε πρώτο χρόνο στο διάγγελμά του, πριν ανασκευάσει και μιλήσει για κυρίως ανθρώπινο λάθος.

Αυτή είναι η πρώτη παρέμβαση, κυρίες και κύριοι συνάδελφοι, στη δικαιοσύνη. Η τοποθέτηση του κυρίου Πρωθυπουργού ότι πρόκειται για κυρίως ανθρώπινο λάθος. Αυτή είναι η πρώτη και κύρια παρέμβαση του ίδιου του Πρωθυπουργού στη δικαιοσύνη, εικοσιτετράωρα μετά την τραγωδία. Ο κύριος Πρωθυπουργός μάς είπε ότι είναι κυρίως ανθρώπινο λάθος, αφού πρώτα είχε πει ότι αν είχαμε την τηλεδιοίκηση, θα είχαμε σώσει τα παιδιά.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ποιος άλλος το είπε αυτό; Η τριμελής επιτροπή των πραγματογνωμόνων που διόρισε το ίδιο το Υπουργείο Μεταφορών και Υποδομών, ελλείψει του ΕΟΔΑΣΑΑΜ, θα φτάσουμε και σε αυτό. Ποιος άλλος το είπε; Η Ευρωπαία Εεισαγγελέας, που έστειλε την ποινική δικογραφία της 717/2014 στην ελληνική Βουλή. Οι παραλείψεις έγιναν από δύο διαδοχικές κυβερνήσεις, τον ΣΥΡΙΖΑ και τη Νέα Δημοκρατία. Τις ερευνήσαμε; Ερευνήσαμε εάν το σύστημα τηλεδιοίκησης -το οποίο την ημέρα εκείνη που συνέβη το δυστύχημα, η τραγωδία ο κύριος Πρωθυπουργός θα μετέβαινε στη Θεσσαλονίκη για να εγκαινιάσει μέρος του, ένα μέρος που λειτουργούσε, κατανοούμε- αναρωτήθηκε κανείς και έδωσε λόγο, γιατί δεν λειτουργούσε στο κρισιμότερο τμήμα της γραμμής που έχει και τη μεγαλύτερη επιβατική κίνηση;

Πλέον, υπάρχει δικαστική απόφαση, κυρίες και κύριοι συνάδελφοι, η πρώτη απόφαση του 2024 του Μονομελούς Πρωτοδικείου Αθηνών, η οποία λέει ρητά ότι το αρχικό λάθος του σταθμάρχη Λάρισας υπήρξε μοιραίο ακριβώς επειδή δεν λειτούργησαν οι ασφαλιστικές δικλίδες, οι οποίες δεν υπήρχαν.

Ο Πρωθυπουργός μάς λέει ότι η Νέα Δημοκρατία δεν θα εμποδίσει τη διερεύνηση εις βάρος πολιτικών προσώπων. Ξεχνά ο κύριος Πρωθυπουργός ότι είναι η Νέα Δημοκρατία εκείνη η οποία έχει καταψηφίσει το αίτημα για προανακριτική επιτροπή και χειροκροτούσε όλη, εν χωρώ, συλλογικά, τον ελεγχόμενο κ. Καραμανλή, τον άνθρωπο που μετά από λίγο ψευδομαρτύρησε στην εξεταστική επιτροπή και για τα εξώδικα των μηχανοδηγών και τις προειδοποιήσεις από τους εργαζόμενους και για το πόρισμα της Εθνικής Αρχής Διαφάνειας και για τον διορισμό του σταθμάρχη και πάλι η πλειοψηφία τον κάλυψε εκ νέου, με πέπλο προστασίας. Αυτό είναι η συγκάλυψη, επειδή μάθαμε εδώ και νέες λέξεις, τι είναι η συγκάλυψη.

Η συγκάλυψη, λοιπόν, είναι να μην επιτρέπεις στη δικαιοσύνη να αποκαλύψει. Η συγκάλυψη είναι η άρνηση της αποκάλυψης. Είναι η άρνηση της δικαιοσύνης να επιβεβαιώσει ότι όλα όσα περιέγραψε ο κ. Βορίδης από εδώ, με ανατριχιαστική λεπτομέρεια, είναι ακριβώς η αλήθεια, την οποία η δικαιοσύνη δεν μπορεί να αποκαλύψει επειδή της βάζετε εμπόδια. Ακριβώς αυτή είναι η έννοια της συγκάλυψης που έρχεται ο κύριος Υπουργός Επικρατείας να μας ελέγξει κιόλας γιατί τους καταλογίζουμε συγκάλυψη.

Οι Υπουργοί της Νέας Δημοκρατίας δίκασαν τον κ. Καραμανλή, αντί του φυσικού δικαστή. Ο κ. Βορίδης -που έφυγε- από εκείνα τα έδρανα, τα κυβερνητικά, έκανε μάθημα στους Βουλευτές της Αντιπολίτευσης, μάθημα Ποινικού Δικαίου ως πρωτοετής νομικής. Προσωπικά με γύρισε πολλά χρόνια πίσω και με προσέβαλε ως πολίτη, όχι ως Βουλευτή.

Σημείο δεύτερο, τα ηχητικά. Η πρόταση μομφής του ΠΑΣΟΚ πέρυσι και όλων των κομμάτων της Αντιπολίτευσης, δεν αφορούσε στα ηχητικά, στα οποία non paper του Μαξίμου και ο λαλίστατος Κυβερνητικός Εκπρόσωπος απαντούν ότι η πραγματογνωμοσύνη λέει ότι δεν υπάρχει παραποίηση αυτών των ηχητικών. Εδώ είναι καλή η επίκληση των απόρρητων δεδομένων της δικογραφίας. Όταν ο κ. Μαρινάκης επικαλείται τα απόρρητα είναι καλή η διαρροή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, πρέπει να ολοκληρώσετε.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, υπάρχει ανοχή σε όλους τους συνομιλητές. Έχω έξι σημεία, είναι τέτοια η σημασία του ζητήματος και πόσο σοβαρά αυτά που ειπώθηκαν, που θα με αφήσετε και σας ευχαριστώ πολύ!

Αλίμονο και αν ήταν χαλκευμένο αυτό ακριβώς το υλικό που έχει στα χέρια της η δικαιοσύνη. Τελευταία φορά που έλεγξα, είμαστε δημοκρατία και η δικαιοσύνη οφείλει και έχει πρόσβαση σε όλο το ανακριτικό υλικό. Χαλκευμένο ήταν ακριβώς το ηχητικό, το οποίο διανεμήθηκε στα μέσα ενημέρωσης για να δημιουργηθεί και να συντηρηθεί το αφήγημα της αποκλειστικά ανθρώπινης ευθύνης. Ποιος ευθύνεται για αυτή τη διαρροή; Ποιος ευθύνεται γι’ αυτήν την προπαγάνδα;

Σημείο τρίτο από τα έξι, το φορτίο της εμπορευματικής αμαξοστοιχίας. Ο Πρωθυπουργός έσπευσε να ενημερώσει στις 22 Μαρτίου του 2023, ότι γνώριζε ακριβώς τι περιείχε. Δεν είπε ότι δεν γνωρίζουμε τι ήταν. Γνώριζε ακριβώς τι περιείχε η εμπορευματική αμαξοστοιχία, τα βαγόνια και ότι δεν υπήρχαν εύφλεκτα υλικά.

Ποιος είναι αυτός ο οποίος, λοιπόν, παρεμβαίνει στη δικαιοσύνη και λέει ότι γνωρίζει; Ποιος επικαλείται απόρρητες δικογραφίες; Από πού; Από ποια αυτοψία; Της Πυροσβεστικής; Τι είναι ο κύριος Πρωθυπουργός; Ανακριτής, δικαστής, χημικός, ερευνητής; Όχι! Είναι ο αρχηγός ενός κόμματος που μετά από λίγο κατέβηκε σε εκλογές. Και κατέβηκε στις εκλογές έχοντας δημιουργήσει το πρώτο αφήγημα του αποκλειστικά ανθρώπινου λάθους και το δεύτερο της μη μεταφοράς παράνομων και εύφλεκτων υλικών από την εμπορευματική αμαξοστοιχία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, σας παρακαλώ…

**ΔΗΜΗΤΡΙΟΣ ΜΑΝΤΖΟΣ:** Τα διατρέχω, κύριε Πρόεδρε, γιατί εγώ τουλάχιστον σέβομαι τον Κανονισμό της Βουλής -φοβάμαι- σε αντίθεση ακόμη και με το Προεδρείο, όχι με εσάς προσωπικά.

Το τέταρτο σημείο είναι η Hellenic Train. Όταν μιλούσαμε για κακή ιδιωτικοποίηση, μας έλεγε κρατιστές η Νέα Δημοκρατία. Ποιος είναι αυτός ο οποίος τροποποίησε την αντί πινακίου φακής σύμβαση του ΣΥΡΙΖΑ, της ιδιωτικοποίησης τον Ιούλιο του 2022; Ο κ. Καραμανλής και η Κυβέρνηση της Νέας Δημοκρατίας προσωπικά, κράτησε την ίδια επιδότηση επί δέκα πέντε χρόνια, αυξημένη σε σχέση με όλα τα υπόλοιπα μεταφορικά μέσα της χώρας σε άγονες γραμμές και μείωσε τις επενδύσεις που όφειλε να κάνει η ιταλική εταιρεία στο ελληνικό σιδηροδρομικό δίκτυο. Ποιος ευθύνεται γι’ αυτό;

Πέμπτον, η αλλοίωση του τόπου του συμβάντος. Μαθαίνουμε ότι είμαστε «για τα μπάζα» όσοι μιλήσαμε για το μπάζωμα. Έτσι μας έλεγε ο Υπουργός Δικαιοσύνης. Κι όμως, μαθαίνουμε ότι αυτή η σπουδή δεν δικαιολογείται και μάλιστα αποβαίνει επικίνδυνη για την αποκάλυψη της αλήθειας. Και μάλιστα φαίνεται ότι επιβλήθηκε και από ανώτατους κυβερνητικούς αξιωματούχους. Ποιος κάνει πολιτική συζήτηση και όχι απλώς δικονομική σοφιστεία;

Εμείς επιμένουμε και ρωτάμε κάτι πολιτικό, λοιπόν: Ο κ. Τριαντόπουλος, ο οποίος διαφήμιζε μέσα από τα δικά του δελτία Τύπου ότι είναι εκεί και συντονίζει, ο κ. Τριαντόπουλος ο όποιος έβγαινε σε ραδιόφωνα του Βόλου και επαιρόταν που πάει στη Λάρισα με ευθύνη και εντολή του Πρωθυπουργού, είναι αρμόδιος για το ζήτημα το οποίο χειρίστηκε; Είναι φυσική καταστροφή η τραγωδία των Τεμπών; Αυτό είναι το χαρτοφυλάκιο του κ. Τριαντόπουλου.

Η εξεταστική επιτροπή δεν θέλησε ούτε τον κ. Τριαντόπουλο ούτε άλλους κρίσιμους μάρτυρες να έρθουν και να καταθέσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, σας παρακαλώ, ολοκληρώστε.

**ΔΗΜΗΤΡΙΟΣ ΜΑΝΤΖΟΣ:** Κλείνω, κύριε Πρόεδρε, αφού πω ότι γι’ αυτό υπάρχουν δύο ημέρες πριν πραγματικά συγκλονιστικές δηλώσεις του Προέδρου του ΕΟΔΑΣΑΑΜ σε τηλεοπτική του συνέντευξη, που είπε ότι αν υπήρχε ο ΕΟΔΑΣΑΑΜ θα είχε υπάρξει φύλαξη του χώρου, διερεύνηση και μετά η αποκατάσταση του χώρου, με αυτή τη σειρά. Και είπε ο Πρόεδρος του ΕΟΔΑΣΑΑΜ: «Δυστυχώς, δεν υπήρξε ο ΕΟΔΑΣΑΑΜ». Ποιος φταίει που δεν υπήρξε ο ΕΟΔΑΣΑΑΜ;

Και κλείνω, κύριε Πρόεδρε, κι ευχαριστώ με το έκτο σημείο, τον ΕΟΔΑΣΑΑΜ, που είναι η τελευταία ψηφίδα της διαστρέβλωσης των τελευταίων ημερών. Γιατί η Κυβέρνηση δεν σχολιάζει αυτά που ακούει ότι υπάρχουν στο πόρισμα, αλλά λέει: «Μα, είδατε τι καλός που είναι ο οργανισμός;». Να δούμε τι είναι αυτός οργανισμός;

Η Οδηγία υπάρχει από το 2016, είναι η 798. Αξιώνει φορέα διερεύνησης ατυχημάτων λειτουργικά ανεξάρτητο. Το 2019 έρχεται η Νέα Δημοκρατία και εισάγει πράγματι έναν νόμο, τον ν.4632, με την ΕΔΙΣΑΣ, την Επιτροπή Διερεύνησης Σιδηροδρομικών Ατυχημάτων και Συμβάντων. Το ΠΑΣΟΚ την υπερψηφίζει. Είχε εγγυήσεις ανεξαρτησίας πράγματι, μεταφέροντας την ευρωενωσιακή Οδηγία.

Λειτούργησε ποτέ, κυρίες και κύριοι συνάδελφοι, η ΕΔΙΣΑΣ τέσσερα χρόνια; Όχι. Και τον Ιανουάριο του 2023, πριν το δυστύχημα, πριν το έγκλημα, έρχεται ο ίδιος Υπουργός, ο κ. Καραμανλής και φέρνει τον ν.5014, τον ΕΟΔΑΣΑΑΜ, δημόσια υπηρεσία συνδεδεμένη πλέον λειτουργικά πλήρως με το Υπουργείο Μεταφορών. Και την επόμενη μέρα -εκεί είναι το μεγάλο σκάνδαλο- έπρεπε να λειτουργεί μία επιτροπή διερεύνησης σιδηροδρομικών και μια επιτροπή διερεύνησης αεροπορικών ατυχημάτων, όπως συμβαίνει σε όλη την Ευρωπαϊκή Ένωση.

Τίποτα από αυτά δεν έγινε με αποτέλεσμα όταν συμβεί το δυστύχημα, το έγκλημα στα Τέμπη, ο ΕΟΔΑΣΑΑΜ να μην υπάρχει, να γίνει παραποίηση και αλλοίωση του τόπου του ατυχήματος, να μην υπάρχουν τα αποδεικτικά στοιχεία που να σώζονται ως τις μέρες μας, με αποτέλεσμα ο ΕΟΔΑΣΑΑΜ να έρθει να συγκροτηθεί μήνες μετά, και δύο χρόνια μετά την τραγωδία να φέρει το πόρισμα.

Ποιος φταίει για όλα αυτά, κύριε Πρόεδρε, κυρίες και κύριοι συνάδελφοι; Ποιος φταίει που η χώρα μας δεν είχε τόσα χρόνια, από το 2019, Επιτροπή Διερεύνησης Σιδηροδρομικών Ατυχημάτων; Εκτός διεθνούς πραγματικότητας τέσσερα ολόκληρα χρόνια! Ποιοι είναι οι συνεπείς; Ποιοι είναι αυτοί που υποκρίνονται; Ποιοι είναι αυτοί που αντί να σκύψουν το κεφάλι από ντροπή, το σηκώνουν για να κοιτάξουν προς την Αντιπολίτευση και να μας καταλογίζουν εμάς εργαλειοποίηση;

Εκείνοι που εργαλειοποιούν αυτήν την τραγωδία και δεν ορρωδούν προ ουδενός για να σώσουν την πολιτική τους πορεία και το πολιτικό τους παρόν, είναι η Κυβέρνηση της Νέας Δημοκρατίας, του κυνισμού, της μεθόδευσης, του δόλου, που δεν διστάζει να διαχειριστεί επικοινωνιακά ένα δράμα, που για την κοινωνία μπορεί να είναι μια ανοιχτή πληγή, αλλά για τους ίδιους ένας απλός κυματισμός που θα πρέπει -σύντομα μάλιστα- η Κυβέρνηση αυτή να τον ξεπεράσει. Δεν θα τους επιτρέψουμε να ξεπεράσουν αυτό το κύμα οργής και αγανάκτησης της κοινωνίας μας!

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Πήρε τον τριπλάσιο χρόνο! Δεν τηρείται ο Κανονισμός.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, σας παρακαλώ πολύ. Δεν είναι δικιά σας δουλειά. Είναι δικιά μου δουλειά. Σας παρακαλώ!

**ΔΗΜΗΤΡΙΟΣ ΜΑΝΤΖΟΣ:** Όσο τηρείται και ο κανονισμός ασφαλείας στους σιδηροδρόμους!

**ΠΡΟΕΔΡΕΥΩΝ (Βασίλειος Βιλιάρδος):** Αν έχετε κάποιο παράπονο να το πείτε εκεί που πρέπει να το πείτε. Σας παρακαλώ!

Καλείται στο Βήμα ο κ. Γιαννούλης Κοινοβουλευτικός Εκπρόσωπος του ΣΥΡΙΖΑ. Μετά θα ακολουθήσει ο κ. Κατσαφάδος και οι υπόλοιποι Κοινοβουλευτικοί Εκπρόσωποι με τη σειρά.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καταλαβαίνω τον εκνευρισμό για την επιλεκτική τήρηση του Κανονισμού, αλλά σε αυτή τη χώρα τα τελευταία χρόνια ζούμε την αποθέωση της καταστρατήγησης κανονισμών και διαδικασιών. Σήμερα -και λέω ήρεμα- πέρα από όλα τα υπόλοιπα στα οποία θα αναφερθούμε, άκουσα το πιο φαιδρό πολιτικό επιχείρημα, το επιχείρημα που δείχνει πόσο ανίσχυρη μπορεί να καταστεί μια αξιόπιστη κυβέρνηση, όταν ο κ. Βορίδης συνέδεσε τα εκλογικά ποσοστά των εκλογών, το 41%, με αυτό που πρέπει να νιώθουμε, να υπηρετούμε και να αποδεικνύουμε με την στάση μας ότι εκπροσωπεί και το Ελληνικό Κοινοβούλιο, που είναι η φωνή, η ψυχή, η καρδιά μιας χώρας ανεξαρτήτως κομματικής επιλογής, με βάση τις δημοκρατικές αξίες, την ισονομία, την ισηγορία και την αλήθεια.

Είναι απαράδεκτο -ο τόνος της φωνής μου θα έπρεπε να είναι σε πολλαπλάσια μεγαλύτερη οκτάβα, αλλά πραγματικά πικραίνομαι και σοκάρομαι- όταν ακόμα και σήμερα με την ατμόσφαιρα, τον ήχο, τον χτύπο χιλιάδων Ελλήνων πολιτών που στέλνουν μηνύματα προς όλες τις πλευρές, ένα από τα βασικά επιχειρήματα να είναι ότι θα έχετε διαφορετικό μερίδιο και ύφος στην έκφραση ανάλογα με το κομματικό σας ποσοστό στις εκλογές του 2023.

Και για να θυμηθούμε, κυρίες και κύριοι συνάδελφοι, τι έγινε στις εκλογές του 2023, για να αρχίσουμε να ξεδιπλώνουμε το κουβάρι, όπου πραγματικά οι Βουλευτές δεν είναι δικαστές, αλλά είναι εκπρόσωποι των πολιτών και οφείλουν να αντιστοιχίζονται και με το κλίμα που υπάρχει στην κοινωνία, όχι αγοραία, όχι με ιδιοτέλεια ή μικροκομματική επιδίωξη.

Το 2023 ο κ. Μητσοτάκης είπε στους Έλληνες πολίτες, αφού εξαπατήθηκαν το 2019 με μια σειρά άλλων ζητημάτων περί φορολογίας, οικονομικής ανάπτυξης, και, και, και, περί Συμφωνίας των Πρεσπών και άλλα -και εκεί, το 2023, με το αποτέλεσμα θεωρήθηκε ότι κλείνει με αυτόν τον τρόπο η υπόθεση Τέμπη για την Κυβέρνηση Μητσοτάκη της δεύτερης τετραετίας, αυτής που παρέλαβε καμένη γη από την προηγούμενη τετραετία- ότι: Ναι, όντως υπήρχε μια τραγωδία, ναι όντως ήταν ένα πολύ σκληρό πλήγμα για την ελληνική κοινωνία, αφορούσε και διαπερνούσε τον καθένα και την καθεμία από εμάς ως χρήστες του ελληνικού σιδηροδρόμου, αλλά εμείς αυτά που έπρεπε να κάνουμε, τα κάναμε όπως πρέπει.

Αυτό είπε. Και το κολπάκι πιάνει. Το κολπάκι πιάνει! Γιατί ο Μητσοτάκης το 2023 με τον Μητσοτάκη και 2025 είναι δύο διαφορετικά πρόσωπα. Έθεσε ο κ. Βορίδης μορφή και ψόγο, πέρα από την καραμέλα που έχετε εφεύρει ότι κάθε ένας που διαφωνεί με την ανικανότητα, την αναποτελεσματικότητα, την αδράνειά σας είναι λαϊκιστής ή, εν πάση περιπτώσει, ασκεί τοξική αντιπολίτευση -κούρασε αυτό το αστείο, κούρασε, κούρασε και το βαρέθηκαν και οι θεατές- και είπε ο κ. Βορίδης ότι εμείς εργαλειοποιούμε το έγκλημα των Τεμπών -ατύχημα κατά τους περισσότερους συναδέλφους της Νέας Δημοκρατίας- το εργαλειοποιούμε και δεν σεβόμαστε τη δικαιοσύνη.

Ήθελα να ρωτήσω κάθε λογικό πολίτη που παρακολουθεί και μαθαίνει τι λέγεται σε αυτή την Αίθουσα. Δεν ήταν ο Πρωθυπουργός αυτός που πρώτος προέκρινε και προχώρησε σε ένα είδος πορίσματος ότι πρόκειται κατηγορηματικά για ανθρώπινο λάθος, ότι κατηγορηματικά είναι όλα συκοφαντίες και εκτός τόπου και χρόνου, για ευθύνες που δεν αφορούν μόνο τον μοιραίο σταθμάρχη, ρουσφέτι του γραφείου Καραμανλή, αλλά η Κυβέρνηση έκανε αυτά που όφειλε; Κανένα πρόβλημα. Προχωράει στη λεωφόρο των μεταρρυθμίσεων. Προχωράει στη λεωφόρο της αισχροκέρδειας, της ακρίβειας, της υποβάθμισης της δημόσιας υγείας.

Μετά θυμίζουμε ότι στην πανδημία έλεγε ότι δεν έχει σχέση το αν νοσηλεύεσαι ή όχι στη ΜΕΘ, σε σχέση με τις υπηρεσίες. Τι να θυμηθώ και τι να ξεχάσω; Και φτάνουμε στον Μητσοτάκη της προχθεσινής συνέντευξης, όπου παραπλανήθηκε -όπως και στις υποκλοπές, όπως στην αισχροκέρδεια, όπως σε όλα τα υπόλοιπα, κάποιοι άλλοι φταίνε, κάποια άλλα κέντρα μέσα στην Κυβέρνησή του- για το θέμα του παράνομου φορτίου.

Πρώτον, θα αναφερθώ στην εξεταστική επιτροπή, που με μένος υπερασπιστήκατε τον εγκλωβισμό της μέσα στα στενά όρια της κυβερνητικής πλειοψηφίας, στα στενότατα όρια της κυβερνητικής πλειοψηφίας και όχι στη μεγαθυμία του ρόλου μιας εξεταστικής επιτροπής της Βουλής των Ελλήνων, που δεν βάζει εμπόδια στο να έρθει ο Τριαντόπουλος να καταθέσει, που δεν βάζει εμπόδια στο να έρθουν να καταθέσουν αυτοί που προειδοποιούσαν τον κ. Καραμανλή, ο οποίος, λόγω της προφανούς αμετροέπειας και αλαζονείας από εκείνη τη θέση που κάθεται ο κ. Οικονόμου, απευθύνθηκε στον παρόντα εισηγητή μας, τον κ. Μεϊκόπουλο, με αυστηρό και αυταρχικό ύφος και του είπε: «Θα πρέπει να ντρέπεστε αν θέτετε θέματα ασφάλειας». Αυτόν τον Καραμανλή χειροκροτούσατε, κοκκινίζοντας τα χέρια σας από την ένταση, όταν βρήκε τρόπο να αποφύγει την απόδοση ευθυνών, και συνεχίζει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και το πιο σημαντικό από όλα είναι το εξής. Κύριε Οικονόμου, σας παρακαλώ να μεταφέρετε στην Κυβέρνηση το επίμονο αίτημα του ΣΥΡΙΖΑ - Προοδευτική Συμμαχία, ενός πολιτικού χώρου που βρέθηκε και στη δίνη αυτής της ανορθόδοξης διαδικασίας να μην έχει τη θεσμική ιδιότητα της Αξιωματικής Αντιπολίτευσης. Από ποιους; Εδώ ανοίγω μια παρένθεση. Από αυτούς που σήμερα μου θυμίζουν ως πολιτική συμπεριφορά μια ελληνική ταινία με τον Κώστα Βουτσά που έλεγε: «Κάπου να βρω να τρουπώσω. Τρούπωσες; Άμα τρούπωσες, τρούπωσες». Και αυτό το απευθύνω προς όλα τα κόμματα που γίνονται αποδέκτες αυτής της λογικής. Και έτσι βρεθήκαμε στην τρίτη κατάταξη της κοινοβουλευτικής ιεραρχίας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αν θέλετε, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Ολοκληρώνω, κύριε Πρόεδρε.

Κλείνω την παρένθεση σε σχέση με αυτό. Θεωρώ απαράδεκτη την έλλειψη ευαισθησίας να κάνετε αποδεκτό άμεσα το αίτημα της Αντιπολίτευσης, της πραγματικής Αξιωματικής Αντιπολίτευσης, του ΣΥΡΙΖΑ, για τη σύγκληση του Συμβουλίου των Πολιτικών Αρχηγών και τη συζήτηση εντός της Βουλής σε πολιτικό επίπεδο, γιατί εμείς δεν υποκρινόμαστε τους δικαστές, εμείς υπερασπιζόμαστε οι ποινικές ευθύνες να αποδοθούν σε πολιτικά ή μη πρόσωπα, στην ελληνική δικαιοσύνη.

Όμως, η πολιτεία έχει υποχρέωση να συνδράμει στη δικαιοσύνη για να συμβεί αυτό. Όχι μέσα από μηχανισμούς κυβερνητικούς ή αυτοδιοικητικούς να αποκρύπτει πειστήρια. Όχι μέσα από κουτοπόνηρες προσεγγίσεις να βάζει προσχώματα τα οποία έρχονται και αποκαλύπτουν εμπειρογνώμονες ειδικοί, άνθρωποι αμέμπτου ηθικής και καθαρότητας, και αυτοί να εντάσσονται στο πεδίο του λαϊκισμού.

Κλείνω, λοιπόν, με το αδιανόητο, το ότι ούτε ένας από εσάς δεν είχε την ευαισθησία που είχε ο συνάδελφός μας πριν από λίγη ώρα, ο κ. Κόκκαλης. Είχε προηγηθεί και ο Αλέξανδρος ο Μεϊκόπουλος. Είπε ο κ. Βορίδης ότι στο πρόσθετο υλικό που εντάχθηκε στη δικογραφία στις 23 Μαΐου με στοιχεία για τους Τριαντόπουλο, Ξιφαρά και Αγοραστό, δεν υπάρχει ανακριτικό υλικό που να αφορά τον διοικητή της Τροχαίας Λάρισας και να λέει με καθαρό τρόπο «δεν μπορώ να συμμετάσχω στην παραποίηση στοιχείων». Εδώ σε αυτή την Αίθουσα υπάρχει αυτός ο φάκελος.

Δεν έχετε την ευαισθησία, ένας από εσάς -και είναι και δημοσιευμένα από τον Αύγουστο στην εφημερίδα «Εστία», δεν εκδίδεται από τον ΣΥΡΙΖΑ η εφημερίδα «Εστία»- που σε λίγο θα μας κατακεραυνώσετε για τοξικότητα, λαϊκισμό και εργαλειοποίηση του δυστυχήματος, δεν είχε την τσίπα να πάει να το δει; Για να καταλάβετε πώς αρθρώνεται ο πολιτικός λόγος για τη συγκάλυψη. Ένας; Δεν έχετε ενδιαφέρον;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κλείνω αμέσως, κύριε Πρόεδρε.

Λυπάμαι. Αλλά έχουμε ήσυχη τη συνείδησή μας ότι εμείς εργαλειοποίηση δεν κάναμε και δεν θα κάνουμε ποτέ. Θα είστε υπόλογοι στη συνείδηση και στην ιστορία σας ακόμη και αν φτάσουμε στην υπόθεση μομφής. Και εκεί να θυμάστε ότι είμαστε υποχρεωμένοι να ψηφίζουμε ως ανεξάρτητοι Βουλευτές, ως πολίτες, ως οικογενειάρχες, ως σύντροφοι, ως φίλοι, ως γονείς.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

Επόμενος ομιλητής είναι ο κ. Κωνσταντίνος Κατσαφάδος Κοινοβουλευτικός Εκπρόσωπος της Νέας Δημοκρατίας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δυστυχώς, υπάρχουν κόμματα αυτή τη στιγμή στο Ελληνικό Κοινοβούλιο τα οποία αρνούνται να σταθούν στο ύψος των περιστάσεων και στον θεσμικό ρόλο τον οποίο έχουμε αυτή τη στιγμή στη Βουλή.

Δεν θα μιλήσω για την Πρόεδρο της Πλεύσης Ελευθερίας η οποία μίλησε μισή ώρα, δεν περίμενε να πάρει απάντηση από την Κυβέρνηση έφυγε, και η οποία έβγαλε την ετυμηγορία για την τραγωδία των Τεμπών. Είπε ότι η Κυβέρνηση και όλη η Νέα Δημοκρατία είναι ένοχοι για το έγκλημα των Τεμπών. Αυτό είπε. Το ίδιο είπε και ο κ. Αλεξιάδης σε ένα πάνελ.

**ΧΡΗΣΤΟΣ ΓΙΑΝΝΟΥΛΗΣ:** Όχι τέτοια…

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Δεν σας διέκοψα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, έχει δίκιο. Δεν σας διέκοψε κανείς.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ειλικρινά, κάθισα με πλήρη απογοήτευση και πάρα πολλή προσοχή να σας ακούσω όλους.

**ΧΡΗΣΤΟΣ ΓΙΑΝΝΟΥΛΗΣ:** ….(δεν ακούστηκε).

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, σας παρακαλώ.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Δεν θα μπω, λοιπόν, στην επιχειρηματολογία ούτε της Ελληνικής Λύσης ούτε της Πλεύσης Ελευθερίας. Θα σταθώ όμως στη συζήτηση και στην επιχειρηματολογία δύο κομμάτων τα οποία έχουν κυβερνήσει τη χώρα και τα οποία διεκδικούν να ξανακυβερνήσουν τη χώρα. Και αυτά είναι το ΠΑΣΟΚ και ο ΣΥΡΙΖΑ.

Ήρθε ο κ. Μάντζος, είχε έναν κατάλογο μπροστά του και έβαλε έξι θέματα. Ήρθε και ο κ. Γιαννούλης και έβαλε τα ίδια και κάποια ακόμα.

Κυρίες και κύριοι συνάδελφοι, γιατί δεν καταθέτετε μία πρόταση για τη σύσταση προανακριτικής επιτροπής; Γιατί δεν καταθέτετε; Αφού έχετε τις κατηγορίες γιατί τις πετάτε δεξιά και αριστερά και δεν καταθέτετε μια πρόταση;

Αυτή εδώ η Κυβέρνηση, αυτή εδώ η παράταξη, αυτός εδώ ο Πρωθυπουργός μείωσε τον αριθμό των Βουλευτών που χρειάζονται για τη σύσταση εξεταστικής επιτροπής, μείωσε τον αριθμό των Βουλευτών που χρειάζονται για τη σύσταση προανακριτικής επιτροπής. Και φυσικά, με την Αναθεώρηση του Συντάγματος δεν δίνει το δικαίωμα για παραγραφή αδικημάτων. Γιατί, λοιπόν, δεν έρχεστε;

Λέτε ότι για τη σύμβαση 717 ζητήσατε προανακριτική επιτροπή. Ακόμα και ο κ. Βελόπουλος σε μια αποστροφή του λόγου του πριν από λίγο είπε ότι αν είχε ολοκληρωθεί η σύμβαση 717, πιθανώς δεν θα είχε γίνει η τραγωδία των Τεμπών.

Υπάρχει ένα πόρισμα της Ευρωπαίας Εισαγγελέως η οποία λέει ότι αν είχε ολοκληρωθεί η σύμβαση 717, πιθανώς και δεν θα είχε γίνει το δυστύχημα, η τραγωδία των Τεμπών. Διαφωνεί κανείς πάνω σε αυτό; Είναι, όμως, αυτό θέμα για τη σύσταση προανακριτικής επιτροπής;

Φέρτε κατηγορητήριο, στοιχειοθετήστε κατηγορητήριο και εδώ είμαστε για να το συζητήσουμε. Είπε αυτή η Κυβέρνηση από τα πιο επίσημα χείλη, τα χείλη του Πρωθυπουργού, ότι δεν θα σας σταθούμε εμπόδιο. Γιατί δεν το κάνετε;

Αντιθέτως, το ΠΑΣΟΚ -καταλαβαίνω την προσπάθεια του κ. Μάντζου-, κατέθεσε πρόταση δυσπιστίας στην Κυβέρνηση με αφορμή τι; Τη χάλκευση κάποιων τηλεφωνικών επικοινωνιών.

Δεν υιοθετούμε τίποτα. Ερχόμαστε και σας λέμε: Αφήστε τη δικαιοσύνη να κάνει τη δουλειά της. Παρόλο που αμφισβητείτε ακόμα και τη δικαιοσύνη! Πού θα πάει όμως η δημοκρατία, πού θα οδηγηθεί το κράτος αν αμφισβητούμε τους πάντες και τα πάντα επειδή δεν ταιριάζει στο δικό μας αφήγημα; Αυτή είναι η πολιτική εργαλειοποίηση που σας λέμε ότι κάνετε.

Ξέρετε κάτι; Θα σταθώ στη συνέπεια, γιατί για μας ακόμα και ένας άνθρωπος ο οποίος χάνεται έχει τεράστια σημασία. Και αυτή η χώρα έχει βιώσει και άλλες τραγωδίες κατά το παρελθόν.

Πού ήταν η εξεταστική και η ενδεχόμενη προανακριτική επιτροπή που είχε εξαγγείλει ο κ. Βούτσης για το Μάτι όταν ήταν Πρόεδρος της Βουλής; Έγινε κάτι, κυρίες και κύριοι συνάδελφοι, ή είχαμε τότε και τη μη ανάληψη πολιτικής ευθύνης;

Δεν θα σταθώ σε αυτά που έλεγε ο τότε Πρωθυπουργός όταν έβλεπε να περνάνε τα πτώματα από μπροστά του -γιατί θέλετε να μιλήσετε για την κοινωνία- και ρώταγε αν θα πετάνε τα ελικόπτερα. Θα σταθώ, όμως, στον κ. Τόσκα, σε αυτό που είχε πει, ότι όταν κοιμάμαι κάθομαι και σκέφτομαι αν θα είχα κάνει τα ίδια πράγματα και λέω ότι τα ίδια θα είχα κάνει. Και παραιτήθηκε μια βδομάδα μετά.

Να σας θυμίσω και κάτι άλλο; Το 2000 είχαμε μια ναυτική τραγωδία στη χώρα μας. Πνίγηκαν ογδόντα επτά άνθρωποι με το «Εξπρές Σάμινα». Τι ζήτησε τότε η Νέα Δημοκρατία; Ζήτησε τη σύσταση εξεταστικής επιτροπής για να δούμε ζητήματα ασφαλείας γύρω από την ακτοπλοΐα. Δεν μετράγανε αυτοί οι ογδόντα επτά νεκροί;

Ξέρετε ποια ήταν η απάντηση; Δεν έγινε ούτε σύσταση εξεταστικής επιτροπής γι’ αυτή την τραγωδία. Ψήφισαν υπέρ της σύστασης η Νέα Δημοκρατία και το Κομμουνιστικό Κόμμα και κατά της σύστασης η κυβέρνηση του ΠΑΣΟΚ, με Πρωθυπουργό και Πρόεδρο του ΠΑΣΟΚ τον Κώστα Σημίτη, και ο Συνασπισμός της Αριστεράς και της Προόδου, με Πρόεδρο τον Νίκο Κωνσταντόπουλο. Και έτσι ποτέ δεν συζητήθηκε στη Βουλή το ναυάγιο με τους ογδόντα επτά νεκρούς.

Κυρίες και κύριοι συνάδελφοι, όπως σας είπα, άκουσα με πολλή προσοχή τους Κοινοβουλευτικούς Εκπροσώπους του ΠΑΣΟΚ και του ΣΥΡΙΖΑ. Η κατηγορία τώρα που αρχίζει να φαίνεται -γιατί φυσικά δεν μπορεί να σταθεί ότι η Κυβέρνηση συγκαλύπτει έναν λαθρέμπορο αν υπήρχε παράνομο φορτίο, για το οποίο περιμένουμε από τους εμπειρογνώμονες να μας πουν- είναι ότι η Κυβέρνηση προσπάθησε να χειραγωγήσει την κοινή γνώμη για πολιτικά οφέλη.

Τη δικαιοσύνη πώς τη χειραγώγησε; Πείτε μας ποια ήταν η κίνηση την οποία έκανε η Κυβέρνηση για να χειραγωγήσει τη δικαιοσύνη. Έχει συνδράμει η Κυβέρνηση σε ό,τι της έχει ζητηθεί από τη δικαιοσύνη; Υπάρχει μια καταγγελία δικαστικού λειτουργού ο οποίος ασχολείται με τα Τέμπη που να λέει ότι η Κυβέρνηση έχει κάνει τα αντίθετα απ’ αυτά που έχει ζητήσει; Ανεβείτε εδώ επάνω και πείτε τη.

**ΘΕΟΠΙΣΤΗ (ΠΕΤΗ) ΠΕΡΚΑ:** Με τι στοιχεία θα δικάσει η δικαιοσύνη;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας παρακαλώ πολύ!

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ μη διακόπτετε.

**ΘΕΟΠΙΣΤΗ (ΠΕΤΗ) ΠΕΡΚΑ:** Συγγνώμη, κύριε Πρόεδρε, αλλά επίτηδες μίλησε σε αυτή τη σειρά; Δεν καταλαβαίνω.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας παρακαλώ πολύ!

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας παρακαλώ. Μη διακόπτετε. Δεν είναι σωστό.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κυρίες και κύριοι συνάδελφοι, αφήστε τη δικαιοσύνη να κάνει τη δουλειά της.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Θα πω αυτό μόνο, κύριε Πρόεδρε.

Μας κατηγορεί ο κ. Μάντζος ότι καθυστερήσαμε να συστήσουμε την Επιτροπή Διερεύνησης Σιδηροδρομικών και Αεροπορικών Δυστυχημάτων. Πώς δεν έλειψε να μας κατηγορήσει ότι επίτηδες δεν την είχαμε συστήσει, γιατί ξέραμε ότι θα γίνει το δυστύχημα των Τεμπών;

Και όταν τη συστήσαμε, δεν ψήφισαν. Και όταν είπαμε να επανδρωθεί με περισσότερο κόσμο, δεν ψήφισε το ΠΑΣΟΚ. Και όταν φέραμε νομοθετική διάταξη για να μην περάσουν έξι μήνες από την ανακοίνωση των κατηγοριών του ανακριτή και του εισαγγελέα, για να μην πάει στο δικαστικό συμβούλιο και να πάνε κατευθείαν σε δίκη, δεν το ψήφισε το ΠΑΣΟΚ. Και όλοι κοπτόμαστε εδώ για την απονομή της δικαιοσύνης!

Φέρτε, λοιπόν, κατηγορητήριο, στοιχειοθετήστε κατηγορητήριο και εδώ είμαστε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσαφάδο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Για ποιον λόγο δεν τηρείται μία σειρά: Ή τυχαία ή κοινοβουλευτικής τάξης; Δηλαδή, από τον μεγαλύτερο στον μικρότερο…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ειπώθηκε προηγουμένως ο λόγος για τρεις συγκεκριμένους. Εγώ τα βρήκα έτοιμα και μετά τα παίρνω με τη σειρά.

**ΘΕΟΠΙΣΤΗ (ΠΕΤΗ) ΠΕΡΚΑ:** Δεν είναι προσωπικό. Όμως, εγώ στη Διάσκεψη των Προέδρων θα το θέσω γιατί το έχουμε ξανασυζητήσει. Είναι απαράδεκτο αυτό.

**ΠΡΟΕΔΡΕΥΩΝ (Βασίλειος Βιλιάρδος):** Βεβαίως και να το θέσετε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ήθελεο κ. Κατσαφάδος κάτι να πει; Γι’ αυτό έγινε αυτό; Γιατί έχει ξανασυμβεί.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας εξήγησα προηγουμένως.

**ΘΕΟΠΙΣΤΗ (ΠΕΤΗ) ΠΕΡΚΑ:** Θα το μεταφέρω στη Διάσκεψη.

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής είναι ο κ. Νικόλαος Καραθανασόπουλος Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Παρακολουθήσαμε εδώ κατά τη διάρκεια της συνεδρίασης πολύωρες τοποθετήσεις και από Αρχηγούς κομμάτων και από τον κ. Βορίδη, τον Υφυπουργό παρά τω Πρωθυπουργώ. Μια κουβέντα δεν ακούστηκε για την αιτία, δηλαδή για το σύνθημα το οποίο δονεί τις μεγάλες συγκεντρώσεις της νεολαίας, των εργαζομένων: «Τα κέρδη τους ή οι ζωές μας». Αυτό είναι το μεγάλο σύνθημα που δονεί τις συγκεντρώσεις, γιατί ακριβώς η αιτία και του εγκλήματος των Τεμπών αλλά και για όλα τα Τέμπη τα οποία υπάρχουν, δεν είναι τίποτε άλλο παρά οι πολιτικές, οι διαχρονικές πολιτικές των εκάστοτε κυβερνήσεων οι οποίες υλοποιούν τις ανάγκες, εξυπηρετούν τις ανάγκες των μονοπωλίων, τη στρατηγική της Ευρωπαϊκής Ένωσης και της άρχουσας τάξης και στον βωμό ακριβώς της κερδοφορίας των μονοπωλιακών ομίλων θυσιάζουν την ικανοποίηση των ανθρώπινων αναγκών, τα ανθρώπινα δικαιώματα, ακόμη και τις ζωές των ανθρώπων, ένα αστικό κράτος που έχει συνδιαμορφωθεί όλες αυτές τις δεκαετίες επιλεκτικά, ανίκανο και αδύναμο να προστατέψει την ανθρώπινη ζωή.

Τα παραδείγματα είναι πάρα πολλά. Καθημερινά έχουμε εγκλήματα στους χώρους δουλειάς αλλά και ενίοτε έχουμε και παραδείγματα τραγικά, όπως το έγκλημα των Τεμπών. Και, βεβαίως, όλα αυτά τα παραδείγματα αναδεικνύουν και κάτι ακόμη, δηλαδή ότι μία από τις αιτίες όλων αυτών των εγκλημάτων βρίσκεται στο όνομα του ευρωενωσιακού «κόφτη» του κόστους-οφέλους, με αποτέλεσμα να μην υπάρχει καμία μέριμνα, καμία υποδομή -για παράδειγμα- για την αντισεισμική προστασία και θωράκιση και τώρα έχουμε τις εξελίξεις που παρακολουθούμε στη Σαντορίνη, στην Αμοργό, στις Κυκλάδες γενικότερα. Είναι κάτι καινούργιο, ένα πρωτοφανές φαινόμενο; Όχι. Επαναλαμβάνεται τακτικά όχι μόνο στην περιοχή εκεί αλλά και στην Ελλάδα συνολικότερα.

Ποια είναι τα μέτρα αντισεισμικής θωράκισης που έλαβαν οι κυβερνήσεις, η σημερινή και οι προηγούμενες; Κανένα απολύτως. Ποια είναι τα μέτρα προστασίας από τους σεισμούς; Τίποτα απολύτως. Από αυτήν την άποψη ούτε αντισεισμικοί έλεγχοι γίνονται ακόμη και τώρα στην περιοχή αυτή για να θωρακιστεί ο κτιριακός εξοπλισμός, να θωρακιστούν οι υποδομές. Εδώ βγήκε ολόκληρος καθηγητής πανεπιστημίου, ο κ. Καρύδης, και λέει: «Χτίζανε στη Σαντορίνη πάνω στο χείλος», κάτι το οποίο απαγορευόταν. Ποιοι έδιναν την άδεια; Αυτό είναι επικίνδυνο για την κατολίσθηση σε εκείνη την περιοχή. Είναι γνωστά ζητήματα και, βεβαίως, χωρίς κανένα σχέδιο εκκένωσης και χωρίς χώρους συγκέντρωσης για την προστασία σε περίπτωση σεισμού των κατοίκων της περιοχής.

Ο σημερινός «Ριζοσπάστης» δημοσιεύει ένα αποκαλυπτικό έγγραφο, κύριε Πρόεδρε, το οποίο θα καταθέσουμε. Είναι εδώ. Ποια είναι η ουσία του εγγράφου αυτού; Υπάρχει ένα έγγραφο του Ινστιτούτο Μελετών Παρακολούθησης του ηφαιστείου Σαντορίνης τον Γενάρη του 2025 προς τον Πρωθυπουργό. Τι λέει αυτό το έγγραφο; Λέει: «Το ινστιτούτο μας από τον Σεπτέμβρη του 2024 καταγράφει μια ανώμαλη σεισμική δραστηριότητα στο κεντρικό ρήγμα της Καμένης, με τα πρώτα ενδεικτικά στοιχεία να είναι από τον Ιούνιο του 2024, τα οποία προσομοιάζουν στη σεισμική δραστηριότητα που κράτησε πάνω από δεκατέσσερις μήνες του 2011 - 2012». Αυτό προειδοποιούσε το ινστιτούτο, πριν ακόμη ξεκινήσουν να εμφανίζονται οι σεισμοί.

Τι άλλο έλεγε το ινστιτούτο; Το λέω για να δείτε τη βαρβαρότητα της κατάστασης. Ότι όλο αυτό πρέπει να το διαχειριστούμε με προσοχή για τον κίνδυνο επικοινωνιακού προβλήματος, για να μη θιχθούν δραστηριότητες όπως είναι ο τουρισμός. Αυτά λέει το ινστιτούτο και όχι πώς θα παρθούν μέτρα για να διασφαλιστεί η ασφάλεια των κατοίκων και των επισκεπτών η οποία παραμένει σε επίπεδο ατομικής ευθύνης, αλλά και μετατρέπεται σε πεδίο προκλητικής κερδοφορίας.

Θέλουν να φύγουν άνθρωποι από τη Σαντορίνη. Υπάρχει μαζική προσπάθεια του κόσμου. Πάνω από τρεις χιλιάδες άνθρωποι έχουν φύγει και πλέον αναγκάζονται να πληρώνουν αεροπορικά εισιτήρια 200 ευρώ και ακτοπλοϊκά πάνω από 90 ευρώ. Αυτό δεν είναι εκμετάλλευση της ανθρώπινης ανάγκης για την προστασία της ζωής τους;

Έτσι, λοιπόν, επιβεβαιώνεται ότι συνολικά υπάρχει ένα κράτος εχθρικό που βάζει στο ζύγι του κόστους-οφέλους την ασφάλεια των μεταφορών και αυτό γίνεται ακόμη και στα πιο προηγμένα κράτη.

Το αεροπορικό έγκλημα το οποίο έγινε στην Ουάσιγκτον με εξήντα επτά νεκρούς τι επιβεβαιώνει; Ότι πρέπει να υπάρχουν τα σύγχρονα τεχνικά μέσα. Οι ελεγκτές εναέριας κυκλοφορίας από τριάντα που προβλέπονταν ήταν δεκαπέντε οι μισοί. Το ίδιο επιβεβαίωσαν και πριν από ένα χρόνο στην Ιαπωνία όλα τα συστήματα τα σύγχρονα, που συγκρούστηκαν πάλι δύο αεροσκάφη, αλλά κι εκεί οι ελεγκτές εναέριας κυκλοφορίας ήταν πάλι οι μισοί.

Υπάρχει και η Ένωση Ελεγκτών Εναέριας Κυκλοφορίας στη χώρα μας η οποία μιλά για αεροπορικά Τέμπη, γιατί όχι μόνο δεν υπάρχουν τα συστήματα, όχι μόνο είναι απαρχαιωμένα αλλά υπάρχει και τεράστια έλλειψη ανθρώπινου δυναμικού. Να, λοιπόν, που δεν φτάνουν μόνο τα συστήματα τα αναβαθμισμένα αλλά χρειάζεται και το ανθρώπινο δυναμικό για να μπορέσει να τα λειτουργήσει, το οποίο να δουλεύει κάτω από ανθρώπινες συνθήκες εργασίας.

Ακριβώς γι’ αυτόν τον λόγο υπήρξε το έγκλημα στα Τέμπη, το οποίο η Κυβέρνηση από την πρώτη στιγμή έκανε συστηματική προσπάθεια να το συγκαλύψει και να μιλήσει απλά και μόνο για ανθρώπινο λάθος, για ανθρώπινη ευθύνη και σήμερα ουσιαστικά έχει υποβαθμιστεί η συζήτηση για τη σύγκρουση. Γιατί υπήρξε σύγκρουση; Αν δεν υπήρχε η σύγκρουση, θα υπήρχε η έκρηξη; Όχι, αλλά επιλεκτικά αφήνεται αυτό να μη συζητιέται, να μη γίνεται πεδίο αντιπαράθεσης, γιατί ακριβώς άμα συζητήσουμε για τη σύγκρουση τότε θα καταγράψουμε τη συνεχόμενη υποχρηματοδότηση του ΟΣΕ για τη συντήρηση και την αναβάθμιση του δικτύου, τη συντήρηση της γραμμής, ότι δεν λειτουργούσε κανένα σύστημα ασφαλείας παρά το γεγονός ότι «τρέχανε» τέσσερις συμβάσεις, όχι μία αλλά τέσσερις συμβάσεις για συστήματα ασφάλειας από το 2006 - 2007 και η άλλη του 2014, η 717. Οι δύο πρώτες ήταν για τα συστήματα της αυτόματης πέδησης, για το σύγχρονο σύστημα επικοινωνίας και η 717 ήταν για τη φωτοσήμανση και την τηλεδιοίκηση. Καμία δεν είχε ολοκληρωθεί μέχρι τότε, καμία σύμβαση. Είκοσι χρόνια, δεκαοχτώ χρόνια πριν το έγκλημα, καμία από αυτές τις συμβάσεις δεν είχε υλοποιηθεί; Γιατί; Διότι υπήρχαν οι ανταγωνισμοί των συμφερόντων όπως καταγράφει συγκεκριμένο πόρισμα. Και, βεβαίως, όχι μόνο δεν είχε ολοκληρωθεί καμία σύμβαση αλλά επί της ουσίας τι έχουμε; Έχουμε και ένα προσωπικό που ήταν το μισό απ’ αυτό που προβλεπόταν και πολλοί από αυτούς ήταν με συμβάσεις, με μπλοκάκι στον ΟΣΕ, με ελλιπή εκπαίδευση, όπως ήταν ο σταθμάρχης, ο μοιραίος σταθμάρχης στα Τέμπη, αλλά και τρένα που κυκλοφορούσαν χωρίς προδιαγραφές ασφάλειας και πυρασφάλειας και μάλιστα με την άδεια της Ευρωπαϊκής Ένωσης.

Η Ευρωπαϊκή Ένωση έχει αδειοδοτήσει αυτά τα τρένα να κυκλοφορούν στον ελληνικό σιδηρόδρομο και να συγκρουστούν. Κατά τα άλλα κόπτεται η Ευρωπαϊκή Ένωση, όπως λένε τα άλλα κόμματα, αλλά και η Κυβέρνηση για την ασφάλεια των μεταφορών. Βεβαίως υπήρχε και ο διαχωρισμός, η διάσπαση της σιδηροδρομικής γραμμής από την κίνηση, από τα τρένα, με αποτέλεσμα να είναι πολύ βέβαιος ο εκτροχιασμός του τρένου.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε, αν θέλετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα ολοκληρώσω, κύριε Πρόεδρε, όπως ολοκλήρωσαν και οι υπόλοιποι. Σε δώδεκα λεπτά θα ολοκληρώσω. Δεν θα μακρηγορήσω.

Αν θέλετε, ακόμη περισσότερο επιβάρυνε το γεγονός της ιδιωτικοποίησης της «ΤΡΑΙΝΟΣΕ» επί κυβέρνησης ΣΥΡΙΖΑ, όπου είχαμε αντίθεση συμφερόντων, της ιδιωτικοποιημένης «ΤΡΑΙΝΟΣΕ» με τον κρατικό ΟΣΕ και όλο αυτό γιατί υλοποιούταν η ευρωενωσιακή πολιτική για την απελευθέρωση των μεταφορών, που η Ευρωπαϊκή Ένωση δεν αποτελεί μέρος της λύσης, αλλά είναι μέρος του προβλήματος. Αποτελεί αιτία η πολιτική της Ευρωπαϊκής Ένωσης για τη σύγκρουση στα Τέμπη.

Όσο γι’ αυτό περί Ευρωπαίας Εισαγγελέως, να σταθούμε λίγο σε μια πραγματικότητα. Τι διερευνά μόνο; Την οικονομική ζημία που υπέστη η Ευρωπαϊκή Ένωση από τη μη ολοκλήρωση της 717 και μάλιστα προγενέστερα από το έγκλημα στα Τέμπη. Καμία συσχέτιση μ’ αυτό και επί της ουσίας καμία αναφορά Ευρωπαϊκού Οργανισμού για το έγκλημα στα Τέμπη, της Κομισιόν, ή του Ευρωπαϊκού Κοινοβουλίου.

Έτσι, λοιπόν, υποβαθμίζετε τη συζήτηση για τη σύγκρουση γιατί δείχνει τη διαχρονικότητα των αιτιών οι οποίες με το πέρασμα του χρόνου επιδεινώνονταν. Αιτίες τις οποίες δεν αντιμετώπισαν αλλά αντίθετα συνέβαλαν στο να υπάρχουν και η κυβέρνηση του ΠΑΣΟΚ και η κυβέρνηση του ΣΥΡΙΖΑ, του όλου ΣΥΡΙΖΑ αλλά και της Νέας Δημοκρατίας. Αποτέλεσμα της σύγκρουσης ήταν η έκρηξη. Το ερώτημα είναι γιατί υπήρξε αυτή η έκρηξη; Τι μετέφερε η εμπορική αμαξοστοιχία; Γιατί από τις φορτωτικές δεν μπορεί να προκύψει κάτι. Μπορεί να είναι μαγειρεμένες οι φορτωτικές γιατί δεν ελέγχεται η αντιστοίχισή τους. Από το βιντεοληπτικό υλικό υπάρχει; Καταστράφηκε, λέει, το βιντεοληπτικό υλικό. Δεν υπάρχει το τι μετέφερε η εμπορική αμαξοστοιχία. Και βεβαίως είναι γνωστά τα αλλεπάλληλα παραδείγματα για μαύρα βαγόνια που συμμετείχαν σε λαθρεμπόριο.

Και για να μην διερευνηθεί η έκρηξη είχαμε την αλλοίωση του χώρου του εγκλήματος. Δηλαδή τι συνέβη; Συνέβησαν όλα αυτά για να συγκαλυφθεί η υπόθεση του εγκλήματος στα Τέμπη και η μη διερεύνηση ολοκληρωμένη. Γιατί δεν ακολουθήθηκε η συνήθης πρακτική διερεύνησης του χώρου του εγκλήματος για μεγάλα εγκλήματα, κύριε Κυριαζίδη. Χάθηκε αποδεικτικό υλικό. Αλλοιώθηκε ο χώρος του εγκλήματος. Συμβαίνει συχνά αυτό; Πώς έγινε; Για ποιο λόγο έγινε; Ποια είναι η αιτία; Θα απαντήσει η Κυβέρνηση; Όχι. Σ’ αυτά τα ζητήματα δεν απαντάει. Και δεν έγινε καμία συζήτηση ούτε στην εξεταστική γιατί την έκλεισε άρον-άρον. Και μόνο μετά έναν μήνα, τον Μάρτιο του 2024, πάνω από έναν χρόνο από το έγκλημα, ο εφέτης ανακριτής παραγγέλνει την πραγματογνωμοσύνη στο Εθνικό Μετσόβιο Πολυτεχνείο την οποία ακόμα περιμένουμε.

Όσο δε για αυτόν τον ανεκδιήγητο οργανισμό;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τον Σεπτέμβρη του 2024 στελεχώθηκε και αυτός περιμένει πραγματογνωμοσύνες για τη συγκάλυψη. Βεβαίως η Κυβέρνηση είναι υπεύθυνη και για τις αιτίες. Προσπάθησε να συγκαλύψει τις αιτίες, να συγκαλύψει τους υπεύθυνους για να μην τιμωρηθούν και βεβαίως δεν είχε κανένα απολύτως μέτρο και δεν έχει πάρει ακόμη για να μην επαναληφθεί αυτό το έγκλημα.

Κύριε Πρόεδρε, επιτρέψτε μου.

Εμείς λέμε καθαρά ότι η διερεύνηση σκοντάφτει. Σκόνταψε σε ένα νομοθετικό πλαίσιο το οποίο έχει δημιουργηθεί με ευθύνη πολλαπλών κομμάτων όχι μόνο της Νέας Δημοκρατίας για τον νόμο περί ευθύνης Υπουργών. Και περί προανακριτικής γνωρίζει πολύ καλά η Κυβέρνηση που μας κουνάει το δάχτυλο και η Νέα Δημοκρατία ότι είναι στο προνόμιο της κυβερνητικής Πλειοψηφίας να γίνει αποδεχτή. Μέχρι τώρα δεν αποδέχτηκε καμία. Και βεβαίως άμα γίνει μια αίτηση προανακρτικής και απορριφθεί δεν μπορεί να επανέλθει ξανά για να συζητήσει η Βουλή για τα ίδια πρόσωπα και για τα ίδια εγκλήματα. Έχει τελειώσει το θέμα. Γι’ αυτό ακριβώς τώρα κουνά εκ των προτέρων το χέρι. Και για τον διορισμό της ηγεσίας της δικαιοσύνης.

Το ΚΚΕ, λοιπόν, έχει πάρει μια σειρά πρωτοβουλιών από την εξεταστική, από την προ ημερήσιας διάταξης, από μια σειρά ερωτήσεις. Άρα, το βασικό πάνω απ’ όλα είναι ότι πρωτοστατεί, στηρίζει με κάθε τρόπο τους αγώνες, τη δράση, την παρέμβαση της νεολαίας, των φοιτητών, των εργαζομένων, των υπολοίπων λαϊκών φορέων γιατί ακριβώς ο λαϊκός παράγοντας αποδεικνύεται ο καταλύτης των εξελίξεων. Οι μεγάλες συγκεντρώσεις, οι οργανωμένες κινητοποιήσεις για το έγκλημα στα Τέμπη έβαλαν τα δύσκολα και στριμώχνουν την Κυβέρνηση. Αυτές οι κινητοποιήσεις συνεχίζονται, κλιμακώνονται με πορεία κλιμάκωσης στις 28 Φλεβάρη, στα δύο χρόνια από το έγκλημα, μαζί με την πανεργατική παλλαϊκή απεργία, αποτελεί την απόδειξη της δύναμης του λαού ο οποίος μπορεί να φέρει τα κάτω πάνω βάζοντας στο στόχαστρο τους πραγματικούς υπεύθυνους για το έγκλημα, τη συγκάλυψή του αλλά και τις προϋποθέσεις για να μην θρηνήσουμε νέα θύματα.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Καλείται στο Βήμα η Κοινοβουλευτική Εκπρόσωπος της Νέας Αριστεράς κ. Ευτυχία Αχτσιόγλου.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Πόσοι ομιλητές είναι ακόμα;

**ΠΡΟΕΔΡΕΥΩΝ (Βασίλειος Βιλιάρδος):** Θέλετε να ξέρετε πόσοι είναι ακόμα; Οι Κοινοβουλευτικοί Εκπρόσωποι με τη σειρά των κομμάτων. Είναι από τη Νίκη, από την Πλεύση Ελευθερίας και από τους Σπαρτιάτες. Και μετά κλείνετε εσείς.

**ΑΛΕΞΑΝΔΡΟΣ ΚΑΖΑΜΙΑΣ:** … (δεν ακούστηκε).

**ΠΡΟΕΔΡΕΥΩΝ (Βασίλειος Βιλιάρδος):** Ναι, ναι.

Με βάζετε να λέω πράγματα που δεν έχω κοιτάξει πριν. Ακόμα είναι 14.00΄, κύριε Υφυπουργέ. Η διαδικασία δεν έχει τηρηθεί. Το ξέρετε πολύ καλά. Ήρθε ο κ. Βορίδης εκτός διαδικασίας. Όλα αυτά παίρνουν τον χρόνο τους.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Ο κ. Βορίδης ήταν το θέμα για σας, κύριε;

**ΠΡΟΕΔΡΕΥΩΝ (Βασίλειος Βιλιάρδος):** Όχι για εμένα. Για τη διαδικασία είπα. Ήταν εκτός διαδικασίας. Δεν έχει τηρηθεί η διαδικασία.

Κυρία Αχτσιόγλου, έχετε τον λόγο.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ:** Ευχαριστώ, κύριε Πρόεδρε.

Ο κ. Βορίδης πράγματι ήρθε σε αυτήν την Αίθουσα και πήρε τον λόγο ως μη όφειλε για να κάνει επίθεση στην Αντιπολίτευση για το έγκλημα των Τεμπών και να εγκαλέσει την Αντιπολίτευση για χυδαιότητα, για υποκρισία και για πολιτική εκμετάλλευση του εγκλήματος. Εν συνεχεία έφυγε βιαστικός πριν λάβει τις απαντήσεις του από τους Κοινοβουλευτικούς Εκπροσώπους και τα κόμματα της Αντιπολίτευσης για όλα όσα είπε.

Επειδή έκανε επίκληση του ορθού λόγου και του συγκροτημένου λόγου, να δούμε ποιος έχει συγκροτημένες θέσεις σε αυτά που λέει και ποιος τελικά είναι αυτός ο οποίος μέσα από τεχνάσματα δικολαβίες –τις συνηθίζει εξάλλου- διάφορες ρητορικές μεθοδεύσεις, προσπαθεί να αποφύγει την ουσία της συζήτησης. Ας ξεκινήσουμε από τα βασικά.

Είπε ο κ. Βορίδης ότι η μόνη που δικαιούται να μιλά για το έγκλημα των Τεμπών και η μόνη που έχει ευθύνη να δώσει απαντήσεις για το έγκλημα των Τεμπών είναι η δικαιοσύνη. Απολύτως ψευδές. Σε μια Κοινοβουλευτική Δημοκρατία ίση ευθύνη, αρμοδιότητα και υποχρέωση για να απαντά έχει εξίσου και η διοίκηση, δηλαδή η Κυβέρνηση, δηλαδή η εκτελεστική λειτουργία. Έχει ευθύνη και να ελέγχει, όπως και να ελέγχεται και να εξηγεί και να μπορεί να απαντά. Τι από αυτά έχει απαντήσει η διοίκηση; Η Κυβέρνηση δηλαδή; Πώς επέτρεψε η διοίκηση να γίνει για παράδειγμα το μοντάζ των ηχητικών συνομιλιών; Αυτό το μοντάζ που όλοι ξέρουμε ότι χρησιμοποίησε παραποιημένες τις συνομιλίες εν συνεχεία ο Πρωθυπουργός στο Υπουργικό Συμβούλιο για να τον βοηθήσουν να αποδείξει αυτή τη θεωρία περί ανθρώπινου λάθους, ότι για όλα έφταιγε ο σταθμάρχης.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Κατέπεσε αυτό. Δεν το μάθατε;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, μη διακόπτετε.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ:** Ποιος έδωσε εντολή να γίνουν χωματουργικές εργασίες; Το μπάζωμα, όλες αυτές οι αλλεπάλληλες ενέργειες που επενέβησαν στον χώρο του δυστυχήματος. Ποιος έδωσε εντολή; Τι απαντά η διοίκηση εμένα μ’ ενδιαφέρει. Τι απαντά η Κυβέρνηση. Η δικαιοσύνη κάνει την έρευνα που κάνει. Η Κυβέρνηση τι απαντά; Ποιος έδωσε αυτή την εντολή; Τι κουβαλούσε η εμπορική αμαξοστοιχία; Τι απαντά η διοίκηση; Τι απαντά η Κυβέρνηση γι’ αυτό το φλέγον ερώτημα; Πώς επέτρεψε να βρεθούν στοιχεία σε περιοχές χωρίς να έχουν ερευνηθεί; Τι απαντά η Κυβέρνηση; Τι απαντά η διοίκηση γι’ αυτό; Αφήστε τη δικαιοσύνη. Η δικαιοσύνη κάνει αυτό που κάνει. Εσείς τι απαντάτε για όλα αυτά τα φλέγοντα ερωτήματα; Γιατί πρέπει να περάσουν δύο χρόνια για να πάρουμε απαντήσεις ειλικρινείς, αληθινές με βάση αυτά που η διοίκηση ελέγχει -γιατί έχει την εποπτεία, υποτίθεται, των μεταφορών- για να μπορέσουμε να δούμε και εμείς, να δει και ο ελληνικός λαός τι συμβαίνει τελικά σε αυτό το έγκλημα που στέρησε τη ζωή σε τόσους ανθρώπους;

Ποια είναι, λοιπόν, η απάντηση, ποια είναι η ευθύνη, ποια είναι η εξήγηση, τι ακριβώς λέει με βάση τις αρμοδιότητές της η διοίκηση, δηλαδή η Κυβέρνηση, για κάθε ένα από αυτά τα φλέγοντα ζητήματα; Πρώτο, λοιπόν, επιχείρημα του κ. Βορίδη που απλά δεν ισχύει είναι ότι δεν έχει κανένας άλλος δικαίωμα να ομιλεί πέρα από τη δικαιοσύνη.

Δεύτερο επιχείρημα του κ. Βορίδη είναι ότι πρέπει να αφήσουμε τους δικαστές να κάνουν τη δουλειά τους και ότι η Αντιπολίτευση δεν αφήνει τους δικαστές να κάνουν τη δουλειά τους. Ποιος δεν αφήνει στην πραγματικότητα τους δικαστές να κάνουν τη δουλειά τους; Οι δικαστές, όπως και οι επιστήμονες και οι εμπειρογνώμονες, για να κάνουν τη δουλειά τους πρέπει να έχουν στη διάθεσή τους απείραχτα, ατόφια, τα στοιχεία του τόπου του εγκλήματος, του δυστυχήματος, όπως λέτε εσείς. Αυτό ποιος θα το εξασφαλίζει; Ποιος εξασφαλίζει ότι τα στοιχεία θα είναι απείραχτα; Η διοίκηση. Δηλαδή, πάλι εσείς. Είναι ατόφια τα στοιχεία; Είναι ατόφιος ο τόπος του δυστυχήματος για να μπορέσει η διοίκηση, για να μπορέσει η δικαιοσύνη, για να μπορέσουν οι εμπειρογνώμονες να πουν, να κάνουν τη δουλειά τους, όπως μας είπε ο κ. Βορίδης; Δεν είναι. Αλλοίωση, παραποίηση και καταστροφή στοιχείων.

Αυτά έχουμε ως δεδομένα. Μπάζωμα που στερεί κρίσιμα στοιχεία για τη διερεύνηση του εγκλήματος λίγες ώρες μετά το έγκλημα, εξαφάνιση βίντεο από τον εμπορικό σταθμό που φορτώθηκε το εμπορικό τρένο για να δούμε τι τελικά περιείχε. Στέλνονται για έρευνα, τρεις και τέσσερις μήνες μετά τη σύγκρουση, βίντεο του επιβατικού τρένου και όχι του εμπορικού, αυτού που ενδιαφέρει δηλαδή. Και λέει ο ΟΣΕ -του οποίου έχετε την ευθύνη- ότι δεν γνώριζε ή ότι δεν κατάλαβε και το Υπουργείο λέει ότι υπήρξε ασυνεννοησία. Κι έχουμε φτάσει 20 μήνες μετά, που είναι πλέον σχεδόν αδύνατο να αποδειχθεί κάτι, να στέλνετε ένα βίντεο όπου δεν μπορεί πια κανείς να δει τι περιείχε η εμπορική αμαξοστοιχία.

Άρα, ποιος έχει την ευθύνη για το γεγονός ότι η δικαιοσύνη ή οι επιστήμονες δυσκολεύονται να κάνουν τη δουλειά τους; Αυτός ο οποίος όφειλε να διατηρήσει τον τόπο του δυστυχήματος ανέγγιχτο, για να μπορέσει να γίνει η δουλειά της δικαιοσύνης. Και αυτός δεν είναι η Αντιπολίτευση ούτε η δικαιοσύνη η ίδια. Είναι η Κυβέρνηση, είναι η διοίκηση. Έωλο, λοιπόν, και αυτό το επιχείρημα του κ. Βορίδη. Γι’ αυτό έφυγε τρέχοντας. Καταλάβατε; Γιατί είναι εύκολο να απαντάς σε ευκολίες. Είναι δύσκολο να απαντάς, όταν υπάρχουν συγκεκριμένα ερωτήματα.

Τρίτο επιχείρημα του κ. Βορίδη: Πρέπει να σταματήσει η Αντιπολίτευση τις παρεμβάσεις στη δικαιοσύνη. Δεν σέβεστε τον ρόλο της. Μα, ποιος έκανε παρέμβαση στη δικαιοσύνη; Ο ένας και μόνος και πρώτος που έκανε την παρέμβαση στη δικαιοσύνη ήταν ο κύριος Πρωθυπουργός, ο κ. Μητσοτάκης.

Ο κ. Μητσοτάκης δεν ήταν που, λίγες μέρες μετά το έγκλημα, βγήκε στο Υπουργικό Συμβούλιο και είπε «εγώ ξέρω τι έχει συμβεί, είναι μόνο ανθρώπινο λάθος». Αυτή δεν είναι παρέμβαση; Το να προκαταλαμβάνεις την απόφαση και την έρευνα, αυτό ακριβώς δεν είναι; Ο κ. Μητσοτάκης δεν βγήκε τρεις συνεχόμενες φορές σε συνεντεύξεις μετά το έγκλημα και είπε «αποκλείω κατηγορηματικά ότι υπάρχει εύφλεκτο υλικό στην εμπορική αμαξοστοιχία»; Ποιος προκαταλαμβάνει την έρευνα; Ο κ. Μητσοτάκης δεν την προκατέλαβε; Ο κ. Μητσοτάκης δεν είπε τι θα έπρεπε να πει τελικά η δικαιοσύνη;

Ήρθε εδώ ο κ. Βορίδης και λέει, το εάν υπάρχει εύφλεκτο φορτίο, αυτό είναι αντικείμενο της ανάκρισης. Μάλιστα. Τότε, γιατί ο κύριος Πρωθυπουργός βιάστηκε να πει εάν υπάρχει ή δεν υπάρχει, εάν είναι αντικείμενο της ανάκρισης; Γιατί βιάστηκε να προκαταλάβει αυτές τις αποφάσεις;

Και ερχόμαστε τώρα να βλέπουμε στο φως της δημοσιότητας το πόρισμα από το Πανεπιστήμιο της Γάνδης που λέει ότι, όχι απλώς υπήρχε εύφλεκτο υλικό, αλλά υπήρχαν και τρεισήμισι τόνοι εύφλεκτο υλικό. Ποιος, λοιπόν, παρενέβη στην πραγματικότητα στη δικαιοσύνη και γιατί τελικά; Ποια συμφέροντα ακριβώς προσπάθησε να προστατέψει, όταν προκατέλαβε αυτές τις θέσεις και έκανε αυτήν την τοποθέτηση;

Και άκουσα και τον κ. Βορίδη να εγκαλεί και τη Βουλή, συνολικά, ότι δεν την ενδιαφέρει καθόλου να πάρει τελικά ουσιαστικές απαντήσεις, αλλά το μόνο που νοιάζει την Αντιπολίτευση είναι να κάνει θόρυβο και να εκμεταλλευτεί το γεγονός. Μα, με συγχωρείτε, όλοι όσοι θα έδιναν τις απαντήσεις στην εξεταστική επιτροπή της Βουλής αποκλείστηκαν από την κυβερνητική Πλειοψηφία. Εσείς τους αποκλείσατε. Όλους τους κρίσιμους μάρτυρες, οι οποίοι θα μπορούσαν να δώσουν κάποιες απαντήσεις για όλα αυτά, εσείς τους αποκλείσατε για να μην δώσουν απαντήσεις. Άρα, εδώ, ας μην κοροϊδευόμαστε.

Και κυρίως, είναι τρομακτικά προκλητικό να έρχεται ο εκπρόσωπος του Πρωθυπουργού -γιατί αυτό έκανε στην πραγματικότητα- και να εγκαλεί την Αντιπολίτευση για χυδαιότητα και για αναξιοπιστία.

Όλοι παρακολουθήσαμε τη συνέντευξη του κ. Μητσοτάκη την περασμένη εβδομάδα. Είπε τα ακριβώς αντίθετα από αυτά που έλεγε επί δύο χρόνια. Επί δύο χρόνια έλεγε ότι δεν υπήρχε μπάζωμα. Επί δύο χρόνια έλεγε ότι δεν υπήρχε πρόβλημα στην εξεταστική επιτροπή. Επί δύο χρόνια έλεγε ότι δεν υπήρχε εύφλεκτο υλικό στην αμαξοστοιχία. Και ήρθε τώρα δύο χρόνια μετά να κάνει όπισθεν ολοταχώς και να πει και εύφλεκτο υλικό μπορεί να υπήρξε και μπάζωμα τελικά ίσως έγινε και η εξεταστική δεν λειτούργησε. Αυτός είναι ο αναξιόπιστος και, κυρίως, αυτός είναι ο οποίος προκαλεί με αυτού του τύπου τη στάση την ελληνική κοινωνία. Άρα, η χυδαιότητα δεν βρίσκεται στην από εδώ πλευρά.

Και είναι και επίσης προκλητικό να λέει, τάχα, ότι σκύβει με σεβασμό το κεφάλι στις οικογένειες των θυμάτων τώρα –τώρα! Δεν έχει ακούσει πώς χυδαιολογούν Υπουργοί του εις βάρος συγγενών θυμάτων; Πού ήταν ο κ. Μητσοτάκης όταν ο κ. Φλωρίδης έλεγε ότι, όσοι μιλούν για μπάζωμα, είναι για τα μπάζα. Πού ήταν; Τα αυτιά του και τα μάτια του άνοιξαν μόνο όταν έγιναν διαδηλώσεις που συντάραξαν την Αθήνα και την Ελλάδα; Πού ήταν, όταν Υπουργός του έλεγε ότι οι συγγενείς των θυμάτων μιλούν για έγκλημα για οικονομικούς λόγους; Πού ήταν όταν λέγονταν αυτές οι χυδαιότητες να τις μαζέψει; Και πού είναι και τώρα, όταν λέγονται χυδαιότητες ότι, τάχα, όλα αυτά είναι ένα σχέδιο αποσταθεροποίησης της Κυβέρνησης, να βγει και να πει ότι αυτά είναι απαράδεκτα και να τα μαζέψει.

Είναι μια ξεκάθαρη προσπάθεια -αποτυχημένη εντελώς- επικοινωνιακής διαχείρισης μιας τραγωδίας και ενός εγκλήματος. Αυτήν την επικοινωνιακή διαχείριση προσπάθησε να κάνει και την Κυριακή, όταν, κύριοι συνάδελφοι, ο Πρωθυπουργός έκανε ανασκόπηση της εβδομάδας στο κυριακάτικο σημείωμά του και στις δύο χιλιάδες λέξεις που έγραψε, δεν υπήρξε η μία λέξη «Τέμπη».

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, εάν θέλετε, ολοκληρώστε.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ:** Μίλησε για το συνέδριο ρομποτικής, μίλησε για τις άδειες οδήγησης. Δεν υπήρξε η λέξη αυτή η οποία όλη την προηγούμενη εβδομάδα συντάρασσε ολόκληρη τη χώρα. Όλος ο κόσμος, όλη η Ελλάδα μιλούσε γι’ αυτό το ζήτημα, για τις αποκαλύψεις, για τη συγκάλυψη και ο κ. Μητσοτάκης δεν βρήκε να πει λέξη γι’ αυτό. Ξέρετε γιατί δεν βρήκε να πει λέξη; Γιατί νομίζει ότι αν το αποσιωπήσει και το κατεβάσει χαμηλά επικοινωνιακά, θα σβήσει το θέμα. Ότι θα κάνει, δηλαδή, business as usual. Θα κάνουμε μια επικοινωνιακή διαχείριση, θα κάνουμε κι έναν ανασχηματισμό να δείξουμε δύο αποδιοπομπαίους τράγους να πετάξουμε το τενεκεδάκι παρακάτω, να αλλάξει η ατζέντα. Δεν είναι έτσι.

Δεν είναι έτσι, γιατί αυτό το θέμα δεν είναι business as usual. Αυτό το θέμα έχει θίξει εσωτερικά, οριζόντια, την πιο ευαίσθητη χορδή ολόκληρης της ελληνικής κοινωνίας και αντιδρά γιατί έχει καταλάβει ότι εδώ έχουμε ψέματα. Επί δύο χρόνια ψέματα. Προφανή ψέματα για να προκαταληφθεί η έρευνα, προφανή ψέματα για να μπορέσουν να αλλοιωθούν τα στοιχεία, προφανή ψέματα για να μπορέσουν να στοχοποιηθούν όσοι ζητούν την αλήθεια και αντιδρούν, ως τάχα συνωμοσιολόγοι. Του κ. Μητσοτάκη είναι αυτά τα λόγια, θεωρίες συνωμοσίας, συνωμοσιολόγοι, ψεκασμένοι, παραδοξολόγοι, και εχθροπαθείς της Κυβέρνησης. Αυτή είναι κλασική μεθοδολογία μιας συγκεκριμένης πολιτικής λειτουργίας που δείχνει βαθιά θεσμική και πολιτική κρίση, τελικά. Φυσικά, δεν είναι και πεδίο διαγκωνισμού της Αντιπολίτευσης για το ποια θα κάνει καλύτερο επικοινωνιακό θόρυβο γύρω από το ζήτημα, γιατί ακριβώς η ουσία είναι αυτή η βαθιά πολιτική και θεσμική κρίση. Και αυτό που πρέπει να δούμε είναι πώς θα αντιστοιχηθούμε στο λαϊκό αίτημα για δικαιοσύνη και αλήθεια. Αυτό πρέπει να δούμε και όχι ποιος θα μπορέσει να κερδίσει επικοινωνιακά από αυτό. Γιατί στο τέλος της μέρας όλοι πρέπει να καταλάβουν ότι, αν δεν υπάρχει εναλλακτική λύση, ο μόνος κερδισμένος από όλες αυτές τις ιστορίες θα είναι η άκρα δεξιά.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αχτσιόγλου.

Τον λόγο έχει ο κ. Κομνηνός Δελβερούδης, Κοινοβουλευτικός Εκπρόσωπος της Νίκης.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Υπάρχει και άλλος ομιλητής μετά;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ. Κάθε πέντε λεπτά θα με ρωτάτε; Σας είπα προηγουμένως, είναι άλλος ένας, αν είναι εδώ.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Ποιος είναι ο άλλος; Από ποιο κόμμα, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Είναι από τους Σπαρτιάτες. Σας το είπα προηγουμένως. Πρέπει να το λέω δέκα φορές; Δεν σας καταλαβαίνω.

Ορίστε, κύριε Δελβερούδη, έχετε τον λόγο και με συγχωρείτε για την καθυστέρηση.

**ΚΟΜΝΗΝΟΣ ΔΕΛΒΕΡΟΥΔΗΣ:** Δεν πειράζει. Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, αρχικά θέλουμε να εκφράσουμε την ανησυχία και τη συμπαράστασή μας στους κατοίκους των Κυκλάδων. Ευχόμαστε η σεισμική δραστηριότητα να τελειώσει γρήγορα, χωρίς να επιφέρει ζημιές και καταστροφές. Ο νους και η καρδιά μας είναι μαζί τους. Είμαστε σε συνεχή επικοινωνία με ανθρώπους στα νησιά μας και είμαστε έτοιμοι να συμβάλουμε σε ό,τι χρειαστεί.

Προς το παρόν, όμως, αυτό που μπορούμε να κάνουμε είναι να ζητήσουμε εντόνως από τις αρμόδιες αρχές να επέμβουν για να παταχθούν τα φαινόμενα αισχροκέρδειας των αεροπορικών εταιρειών που εκμεταλλεύονται την ανησυχία των ανθρώπων και πωλούν 200 ευρώ το εισιτήριο από Σαντορίνη για Αθήνα. Αυτή η μαυραγορίτικη νοοτροπία πρέπει επιτέλους να παταχθεί και να πάψει η σκανδαλώδης ανοχή των αρχών στο μισάνθρωπο φαινόμενο της εκμετάλλευσης της ανάγκης των ανθρώπων.

Τις τελευταίες ημέρες έχει αρχίσει να ξηλώνεται το πουλόβερ που με περισσή δεξιοτεχνία έχει ραφτεί γύρω από το έγκλημα των Τεμπών. Κάθε ημέρα βγαίνουν νέες συνταρακτικές και εμπεριστατωμένες αποκαλύψεις, ενώ επιβεβαιώνονται με τρόπο αδιαμφισβήτητο ότι στο συγκεκριμένο τραγικό γεγονός συμπυκνώνονται όλες οι παθογένειες του πολιτικού μας -και όχι μόνο- συστήματος.

Ταυτόχρονα, όμως, παρακολουθούμε έκπληκτοι τον Πρωθυπουργό, τους Υπουργούς -εμπλεκόμενους και μη- και τους κυβερνητικούς Βουλευτές να ανησυχούν μόνο για το πολιτικό κόστος από τις καταιγιστικές αποκαλύψεις. Δεν είδαμε κανέναν από τους Βουλευτές της Νέας Δημοκρατίας να εξοργίζεται πραγματικά για τα ψέματα που τους σέρβιραν -και μας σέρβιραν, για όσους από αυτούς δε γνώριζαν, φυσικά- οι κομματικοί τους σύντροφοι.

Και ενώ σε κάθε αποκάλυψη της αλήθειας θα έπρεπε να πολλαπλασιάζεται η ντροπή απέναντι στους συγγενείς των θυμάτων και σε όλους τους πολίτες, κάποιοι προκλητικά συνεχίζουν και κουνούν το δάκτυλο σε όποιον ζητά -τι να ζητήσει- απαντήσεις.

Αλήθεια, πότε θα απολογηθούν οι δεκαέξι Βουλευτές της Νέας Δημοκρατίας που συμμετείχαν στη συγκεκριμένη εξεταστική επιτροπή, την οποία απαξίωσε ο ίδιος ο Πρωθυπουργός και οι οποίοι συμμετέχοντες έκοψαν βασικούς μάρτυρες, ανέδειξαν επιλεκτικά βολικές πραγματογνωμοσύνες, αποδόμησαν βασικά έγγραφα, επιτέθηκαν σε κάθε διαφορετική φωνή, απάλλαξαν πολιτικούς φίλους και στο τέλος υπέγραψαν πανηγυρικά ένα πόρισμα επτακοσίων σελίδων το οποίο θα καταλήξει στον κάλαθο των αχρήστων, σύμφωνα με όσα είπε ο Πρωθυπουργός. Ή δεν ήξεραν τι υπέγραφαν ή αναγκάστηκαν να το υπογράψουν ή δεν βρέθηκαν στην καλύτερη βουλευτική τους στιγμή, σύμφωνα πάλι με όσα είπε ο κύριος Πρωθυπουργός. Σε οποιαδήποτε από τις τρεις αυτές περιπτώσεις είναι υπόλογοι.

Ήρθε ο κ. Βορίδης και μας έκανε κήρυγμα νομικής πως πρέπει να αφήσουμε τη δικαιοσύνη να κάνει τη δουλειά της. Βεβαίως. Αδιαμφισβήτητη η νομική του επάρκεια. Όμως, πρωτίστως πρέπει να κάνει αυτό το κήρυγμα τον κύριο Πρωθυπουργό, ο οποίος εσπευσμένα, αμέσως μετά το έγκλημα των Τεμπών, βγήκε δημοσίως και έβγαλε το τελεσίδικο δικαστικό πόρισμα, πως ήταν καθαρά -λέει- ανθρώπινο λάθος. Εντάξει.

Θέλω να πω ότι όλη η προσπάθεια της Κυβέρνησης είναι να αποφύγουμε το πολιτικό κόστος. Για παράδειγμα, το μιντιακό αφήγημα των ημερών είναι ένα και καλά δοκιμασμένο. Όταν κάποιος θα μιλάει για τα Τέμπη, θα τον κατηγορούμε για εργαλειοποίηση του πόνου των συγγενών. Το έχουμε δουλέψει στο παρελθόν αυτό και με την εργαλειοποίηση της πίστης, της πατρίδας κ.τ.λ.. Αυτό, δυστυχώς, που έχει διαγραφεί από τα πολιτικά λεξικά της Κυβέρνησης είναι η πολιτική λεβεντιά.

Προχωρώ με λίγα λόγια στον σχολιασμό της διακρατικής συμφωνίας που καλούμαστε να κυρώσουμε. Εκφράζουμε κα την αγάπη και το θαυμασμό μας στον αδελφό λαό της Μολδαβίας με τον οποίο μας συνδέει η ορθόδοξη πίστη και οι ιστορικοί αγώνες εναντίον των Οθωμανών. Οι κινήσεις για περαιτέρω σύσφιξη των δύο λαών είναι κάτι που επικροτούμε.

Η αμοιβαία αναγνώριση των διπλωμάτων οδήγησης και από τις δύο χώρες συσφίγγει μεν τις διμερείς σχέσεις και διευκολύνει τους πολίτες των δύο κρατών, όμως δεν έχει κάποια σημαντική επίδραση στην ασφάλεια των μεταφορών. Όπως τονίζεται στην αιτιολογική έκθεση, αντικειμενικός σκοπός αυτής της Συμφωνίας είναι η διευκόλυνση της νόμιμης κυκλοφορίας των πολιτών της καθεμιάς εκ των συμβαλλομένων χωρών στην επικράτεια της άλλης, καθώς και η εν γένει βελτίωση της οδικής ασφάλειας και η διευκόλυνση της οδικής κυκλοφορίας των πολιτών των συμβαλλομένων χωρών.

Πώς, όμως, προκύπτει η βελτίωση της οδικής ασφάλειας; Η Συμφωνία δεν συνοδεύεται από καμία έκθεση σχετικά με τα κριτήρια και τον βαθμό δυσκολίας με τον οποίο δίδονται τα διπλώματα στη Μολδαβία. Ούτε φυσικά μας ενημερώνει σχετικά με το επίπεδο του οδικού δικτύου της χώρας, της οδηγικής συμπεριφοράς του φίλου λαού της Μολδαβίας, τις στατιστικές των παραβιάσεων, των τροχαίων ατυχημάτων κλπ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό, κύριε Πρόεδρε, θα τελειώσω αμέσως.

Ας μιλήσουμε, λοιπόν, για την Ελλάδα μας. Δεν έχουμε πλήρη εικόνα για τη Μολδαβία. Η κατάσταση του οδικού μας δικτύου, ειδικά σε επαρχιακούς δρόμους, είναι απελπιστική. Λακκούβες χρόνων ή και δεκαετιών, επικίνδυνοι ασφαλτόδρομοι, αλλά και έλλειψη οδηγικής παιδείας από μεγάλο μέρος των οδηγών μας. Πώς κυρώνουμε τη δυνατότητα των Ελλήνων οδηγών να οδηγούν στη Μολδαβία, χωρίς να έχουμε εξασφαλίσει τη σωστή οδική συμπεριφορά, κατά το προσφιλές σύνθημα «ανήκουμε στη Δύση». Αυτό, όμως, δεν είναι πάντοτε αληθές. Την οργάνωση, τα ασφαλή οδικά δίκτυα, την οργάνωση των δημοσίων υπηρεσιών, το σεβασμό προς τους πολίτες κ.τ.λ. που υπάρχουν στη Δύση ουδέποτε τα αντιγράψαμε. Αντιγράψαμε μόνο τα ψευδοδιαφωτιστικά διλήμματα και την woke παράνοια. Κι ενώ εξασφαλίσατε τη δυνατότητα στους δεκαπεντάχρονους παίδες να αλλάζουν φύλο με μια δήλωση και άλλα τέτοια παράλογα, δεν εξασφαλίσαμε ακόμα την ποιότητα των εγχώριων διπλωμάτων οδήγησης, τα οποία κατά το κοινό μυστικό και σε όχι αμελητέο βαθμό βασίζονται στο γνωστό τοις πάσι «λάδωμα», το οποίο βγάζει στους δρόμους οδηγούς που δεν πληρούν τα εχέγγυα της ασφαλούς οδήγησης. Τέτοιους οδηγούς θα εξάγουμε στη Μολδαβία; Μετά από τους περιβόητους διπλωμάτες που τους στείλαμε, θα στέλνουμε και επικίνδυνους οδηγούς.

Τελειώνοντας, η προς ψήφιση συμφωνία είναι πρόχειρη και ανεπαρκής. Βεβαίως, συμφωνούμε στη δυνατότητα να αλληλοαναγνωρίζονται τα διπλώματα οδήγησης στις δύο χώρες, αλλά κάτι τέτοιο θα πρέπει να γίνεται μελετημένα και κατόπιν ειδικών ερευνών και όχι στο πόδι.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελβερούδη.

Ο κ. Ζερβέας δεν είναι εδώ. Οπότε, κύριε Υφυπουργέ, έχετε τον λόγο για να κλείσετε τη συνεδρίαση.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Με το να μιλήσω τώρα για τη συμφωνία μπορεί να φανώ ο κουτός της παρέας και να μου πείτε κιόλας ότι πάω να συγκαλύψω. Γιατί αφού ο Υφυπουργός Μεταφορών δεν μιλάει εδώ τώρα για το μεγάλο ζήτημα, σημαίνει ότι κάτι θέλει να κρύψει ή να συγκαλύψει.

Παρά ταύτα, εγώ, κύριε Πρόεδρε, θα έλεγα ότι αυτή η συμφωνία, την οποία αδικήσαμε πλήρως και της αφιερώσαμε ελάχιστο χρόνο σε αυτή την πολύωρη συζήτηση, εκτός Κανονισμού όπως εξελίχθηκε, είναι μια καλή συμφωνία και μια συμφωνία η οποία μπορεί και πρέπει να δώσει αυτήν την ευρωπαϊκή δίοδο και τον ευρωπαϊκό αέρα στη Μολδαβία, τον οποίο αναζητά και ως χώρα που θέλει να έχει τον προσανατολισμό της Ευρωπαϊκής Ένωσης και είναι υποψήφια χώρα για να μπει στην Ευρωπαϊκή Ένωση. Παίρνοντας, λοιπόν, αυτόν τον αέρα της Ευρώπης, που της τον δίνει η Ελλάδα μέσα από αυτήν τη Συμφωνία, μέσα από αυτές τις αναγνωρίσεις των διπλωμάτων εξυπηρετούνται χιλιάδες συμπολίτες μας. Όντως γύρω στους δέκα χιλιάδες είναι οι Μολδαβοί που κατοικούν στη χώρα μας και πιο λίγοι είναι οι Έλληνες που είναι πάνω στη Μολδαβία. Αυτές οι κοινότητες θα εξυπηρετηθούν και αυτό είναι καλό.

Άρα, λοιπόν, η εξυπηρέτηση αυτού του κόσμου, η ευρωπαϊκή δυνατότητα να έρθει η Μολδαβία σε συγχρονισμό με μία σοβαρή χώρα της Ευρώπης -την Ελλάδα, δηλαδή, αν δεν το καταλάβατε- σημαίνει ότι γίνεται μία πολύ καλή προσέγγιση η οποία είναι προς όφελος της χώρας μας πάνω απ’ όλα, αλλά και των ανθρώπων που ζουν σε αυτήν τη χώρα, τη Μολδαβία.

Οι δεσμοί μας με τη Μολδαβία είναι ιστορικοί, να μην τους αναφέρω. Ειπώθηκαν κάποιες στιγμές σε αυτή τη συζήτηση. Η ελληνική κοινότητα ειδικά πάνω στην περιοχή εκεί μεγαλούργησε σε πολλές ιστορικές καμπές της πορείας του έθνους μας.

Άρα, λοιπόν, έκπληξη μου δημιουργεί ότι το αυτονόητο αυτό, ως μία βάση συζήτησης και κατανόησης των δεδομένων αυτών θεμάτων, δεν μπορεί να γίνει απ’ όλες τις πτέρυγες κατανοητό. Υπάρχουν πτέρυγες που ακόμα και μία πολύ λογική συμφωνία και πολύ θετική συμφωνία για τη χώρα μας δεν την κατανοούν έτσι και δεν την ψηφίζουν. Όμως, έτσι είναι η δημοκρατία μας. Εγώ δεν έρχομαι εδώ ούτε να σχολιάσω ούτε να επιτιμήσω κάποιον με τις θέσεις που παίρνει. Απλά να πούμε ότι και κάποια πράγματα ίσως πρέπει να είναι και αυτονόητα σε αυτή τη χώρα. Τέλος πάντων. Την αναζητούμε την κοινή λογική ακόμα.

Από εκεί και μετά, ειπώθηκαν πάρα πολλά. Έχω σημειώσει αρκετά. Νομίζω ότι συνεχίζοντας εγώ τώρα θα αδικήσουμε αυτήν τη συζήτηση. Το ότι με αφορμή μια σύμβαση η οποία ψηφίζεται στη Βουλή ανοίξαμε όλη την επικαιρότητα και όλα τα ζητήματα αποσπασματικά, τι δείχνει; Δείχνει το πρόχειρο, το επιφανειακό και το συγκυριακό των θέσεών σας. Δηλαδή, αυτοί που αναζητούν την παραμικρή ευκαιρία δημοσιότητας ή προσπάθεια του φωτός να αναδείξει τον λόγο και βρίσκουν μια συμφωνία για τα διπλώματα με τους Μολδαβούς και τους Έλληνες για να αναλύσουν τις θέσεις τους για την τραγωδία και το δυστύχημα στα Τέμπη ή για μια σειρά άλλων θεμάτων, αδικούν τη συζήτηση, αδικούν το θέμα.

Μπορεί να γίνει μια οργανωμένη συζήτηση στη Βουλή -και θα γίνει αυτό, έχω την εκτίμηση και βλέπω- και πραγματικά μπορούν σε αυτή την οργανωμένη συζήτηση να μπουν τα θέματα.

Θέλουμε να εξελίξουμε τις διαδικασίες, να μπούμε σε μια άλλη σειρά διαδικασιών; Πάλι οργανωμένη και συστηματική συζήτηση. Τώρα, χάριν ευκαιρίας βγάζω λογύδρια, λέω τι πιστεύω και κάνω στο πόδι δικαστική διαδικασία, συστήνω δικαστήριο και βγάζω και αποφάσεις; Εγώ δεν τα καταλαβαίνω ως σοβαρές προσεγγίσεις αυτά. Είναι χάριν της δημοσιότητος, της επικαιρότητος, παίρνουμε τα πέντε λεπτά της δημοσιότητας, αλλά αδικούμε όλους αυτούς τους ανθρώπους οι οποίοι πραγματικά έχουν χτυπηθεί από τη μοίρα, έχασαν ανθρώπους σε αυτήν την τραγωδία. Είναι το πρόβλημα μεγάλο και πρέπει να το δούμε.

Αυτά τα ζητήματα -τα θεσμικά, τα διαρθρωτικά- της χώρας για τις μεταφορές και ειδικά ο σιδηρόδρομος ένα πολύ μεγάλο ζήτημα. Νομίζω ότι πρέπει να κάνουμε εκεί μια οργανωμένη συζήτηση χωρίς αυτήν την αναζήτηση του πενταλέπτου της δημοσιότητας και του χειροκροτήματος μιας πλατείας ή ενός κόσμου ο οποίος νιώθουμε κιόλας αυτάρεσκοι και αλαζόνες ότι εκφράζουμε όλη τη κοινωνία. Έρχονται εδώ και ζητούν τα ρέστα μάλιστα αν κάποιος πει ότι δεν εκφράζει όλη την κοινωνία. Δεν μπορείς να εκφράζεις όλη την κοινωνία. Κάποιοι εκφράζουν όλη την κοινωνία εδώ, όχι στην Αίθουσα, γενικά στην πολιτική. Είναι οι ιερές αγελάδες της χώρας. Αυτούς δεν μπορείς να τους μιλήσεις, ούτε να τους πεις τίποτα. Τα ξέρουν όλα, εκφράζουν την κοινωνία, έχουν άποψη για όλα, τα λύνουν τα θέματα όλα. Μόνο που οι ίδιοι βρίσκονται εις στο βάθος της ανυποληψίας τους, της πολιτικής τουλάχιστον.

Επί της ευκαιρίας, ειπώθηκε χθες το θέμα της Σαντορίνης από κάποιες πολιτικές δυνάμεις, ότι υπήρξε κερδοσκοπία. Εγώ, όπως θυμάστε εχθές, πήρα θέση καθαρή, ότι η κερδοσκοπία δεν είναι ανεκτή και δεν μπορεί να είναι ανεκτή, γιατί υπάρχουν κανόνες σε αυτήν τη χώρα και όργανα και αρμόδιοι φορείς οι οποίοι ελέγχουν αυτήν τη συμπεριφορά, η οποία ενίοτε τιμωρείται. Σήμερα, λοιπόν, για να είμαι δίκαιος, όπως είπαμε ότι δεν μπορεί κάποιοι να κερδοσκοπούν και να υπάρχουν αυτά τα φαινόμενα -και τα είδαμε-, αυξήθηκαν τα δρομολόγια. Από χθες μάλιστα έχει ξεκινήσει αυτό και σήμερα συνεχίζεται. Είδα την ανακοίνωση, για παράδειγμα, της Aegean, μιας βασικής εταιρείας η οποία από τέσσερα έχει πάει στα εννιά χθες και από τέσσερα στα οκτώ σήμερα δρομολόγια. Αυτό έχει αποκαταστήσει και τη δυνατότητα της μετακίνησης των ανθρώπων και οι τιμές έχουν πάει πάλι στα 50 ευρώ, 60 ευρώ, το οποίο είναι μια κανονική λογική τιμή για την εποχή. Αυτό δεν σημαίνει ότι όταν παρουσιάζονται αυτά τα φαινόμενα -που είπατε και εσείς και είπαμε κι εμείς ότι δεν μπορεί να γίνονται ανεκτά- δεν θα τα βλέπουμε, δεν θα τα σχολιάζουμε, δεν θα τα επικρίνουμε, αλλά και δεν θα είμαστε από πάνω σε σχέση με το ότι δεν μπορεί να είναι ανεκτές και δεκτές αυτές οι συμπεριφορές.

Δεν θα ανοίξω πάλι τη συζήτηση -δεν είναι εδώ η κ. Πέρκα- για τα διπλώματα. Έγιναν πάλι αποσπασματικές συζητήσεις, αυτές οι κουβέντες. Δεν έχει νόημα, δεν καταλήγουμε κάπου. Πρέπει να έχουμε ένα θέμα, μια συζήτηση, να καταλάβει και ο κόσμος που θα μας παρακολουθεί από πού ξεκινάμε και πού καταλήγουμε. Όμως τα διπλώματα να ξέρετε ότι το 2025 θα είναι χρονιά του δευτερογενούς νομοθετικού πλαισίου, ώστε να υλοποιηθεί ο νόμος του 2021 και να έχουμε πλέον μια δραστική εξέλιξη και αλλαγή στον τρόπο που γίνονται οι εξετάσεις για τα διπλώματα οδήγησης.

Όσον αφορά την αεροπορία και τους ελεγκτές, χάθηκε και αυτό μέσα στην αποσπασματική συζήτηση, στην χωρίς σύστημα κουβέντα που κάναμε σήμερα. Τι να σας πω, ότι προσελήφθησαν εξήντα τέσσερις ελεγκτές τα τελευταία δύο χρόνια και εκκρεμούν τώρα οι ενενήντα επτά που θα μπουν μέσα στο 2025, μέχρι τον Φεβρουάριο; Νομίζω έχουμε ολοκληρώσει τη διαδικασία του διαγωνισμού και καλύπτουμε το οργανόγραμμα των ελεγκτών αρκετά έως πλήρως. Να πω ότι ο καθένας βάζει θέματα ανάλογα και τη συγκυρία και σε αυτά τα ζητήματα; Έχουμε εκλογές στους ελεγκτές, θα υποστούμε τη βάσανο των φωτοβολίδων που θα φεύγουνε για την ασφάλεια της χώρας. Όλο το άλλο διάστημα υπογράφουμε για καμία συμφωνία ότι όλα πάνε καλά.

Γελάτε, κύριε Κατσώτη, αλλά τα είπα εγώ εχθές. Το 2024 πριν κάποιους μήνες οι ίδιοι που έλεγαν ότι υπάρχουν θέματα ασφαλείας, υπογράφουν για να πάρουν τα μπόνους, όλα καλά.

**ΧΡΗΣΤΟΣ ΚΑΤΣΩΤΗΣ:** Ο Πρόεδρος τα είπε και εδώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν επιτρέπεται να διακόπτετε και το ξέρετε καλά.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Προσέξτε, εγώ δεν λέω τι λέει ή γιατί βάζει θέματα. Να μπαίνουν τα θέματα, αλλά με σοβαρότητα, συστηματικότητα και όχι τώρα, όποτε θυμόμαστε, ή όποτε έχουμε εκλογές, ή όποτε έχουμε να κάνουμε ένα παζάρι για τον μισθό μας και για τα μπόνους μας. Γιατί εκεί και η αξία της ασφάλειας χάνεται και μπαίνει και αυτή μέσα στο παιχνίδι, όχι του λαϊκισμού και της δημαγωγίας, αλλά στο παιχνίδι του «δώσε μπάρμπα και ό,τι αρπάξω».

Δεν ξέρω τελικά ποιοι ψηφίζουν. Δεν κατάλαβα από τις πολιτικές δυνάμεις τι ψηφίζουν, αλλά νομίζω ότι τουλάχιστον οι περισσότεροι καταλάβαμε την αξία και την ανάγκη της συμφωνίας.

Ευχαριστώ πολύ όλους για την κατανόηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό, τον κ. Οικονόμου.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας περί αμοιβαίας αναγνώρισης και ανταλλαγής των αδειών οδήγησης».

Προχωρούμε στην ψήφιση επί της αρχής, των άρθρων και του συνόλου του σχεδίου νόμου και η ψήφισή τους θα γίνει χωριστά.

Η ψήφιση περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας περί αμοιβαίας αναγνώρισης και ανταλλαγής των αδειών οδήγησης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας περί αμοιβαίας αναγνώρισης και ανταλλαγής των αδειών οδήγησης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.181α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 14.33΄ λύεται η συνεδρίαση για αύριο, ημέρα Τετάρτη 5 Φεβρουαρίου 2025 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Ρυθμίσεις για την ενίσχυση του ερασιτεχνικού και του επαγγελματικού αθλητισμού».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**